text:
1 OCTOBER 2012(MON)
尋日成日都冇乜點放過電,見今日小小豬都比較精神啲,所以都係時候要放放電.不過,小小豬始終都仲係唔舒服,所以唔敢去太遠.最後大肥豬帶左我地去屋企附近個新屋村(其實都唔係新,只不過我地之前冇行過)入面個公園仔玩啦!
個傻豬仔有得玩就開心啦~
我覺得依個公園嘅設設施比我地屋苑個設施好好多,又多元化啲,又有好多其他小朋友一齊玩,所以感覺上小小豬係玩得開心好多呀~
唔止小小豬開心,睇吓大肥豬笑得幾燦爛,所以我成日都話有小小豬係身邊嘅大肥豬就係最開心呀~
雖然話小小豬有返精神,不過始終都仲係唔舒服,加上又開始有風,所以我地玩左半個鐘左右就走啦!其實依個公園唔止依個兒童遊樂園地,另一邊都有一個,所以有時間都會再帶小小豬嚟玩過,等佢又可以同多啲朋友仔一齊玩啦!
題外話:大家有冇發覺小小豬有乜唔同左呢?唉...咪就係個鼻仔損左囉!因為前幾日返屋企途中,有個百厭豬行路走得快,扑親整到,真係俾佢激C呀!不過,我覺得小朋友係要扑吓整損吓咁先成長,只要唔傷大雅,我都覺得OK可以接受,當俾佢一個小教訓,等佢下次唔好走咁快.不過....相信依個小小豬仲未得到教訓,因為依然係鐘意走!**我的微博...快啲嚟關注我地啦**


c: text/html

text:
By 噔噔噔
(小學生)
on 2014-10-23
我都系出年嘅Spring Festival過無耐就要結婚喇!!!
依家哩個季節唔使講都知道啱曬影婚紗相喇!!!
涼涼地,又唔會話好熱都唔會話好凍囉!!!
我地都係打算過台灣影婚紗相仲OK婚前細蜜月relax下添~
有睇到網上邊都好多人recommend過台灣影婚紗相~霎時間決定就喺過台灣影婚紗相喇!!!
我搵咗超多過台灣影婚紗相嘅資料
但係身邊真係冇F~過台灣影婚紗囖,都有睇啱幾間過台灣影婚紗相嘅鋪嘅.
下面喺我響網上邊search到嘅幾間過台灣影婚紗相
appraise仲OK嘅鋪~哩位JM自己睇下啱唔啱你喇.
1,『Sophia ritz婚紗攝影』:
一間好出名又最多明星效應嘅過台灣影婚紗相嘅婚紗鋪
好似林志玲,Ella都有著過距地嘅禮服行show~唔哩喺響禮服或者攝影方面都喺行高端路線,禮服喺仲距地嘅強項.林志玲都去過嘅台灣影婚紗相嘅鋪窩~就喺唔知係咪真係咁勁囉???
2,『CH wedding婚紗』:
都喺台北出名嘅婚紗鋪,哩一間過台灣影婚紗相嘅鋪打嘅招牌就喺明星賈永婕~
因為喺距開架!一樣都喺以自已設計嘅禮服為主要內容囉都喺主打行高端路線服裝加埋攝影!!!超想知距地嘅禮服係咪真係咁犀利???
3,『瑪莎lili婚紗攝影』 :
哩一間喺最多景點嘅過台灣影婚紗相嘅婚紗鋪~好似話有剩70幾個景
真係多到嚇咗我一跳!!!拍攝風格獨特多變.服務態度好似都幾多網友讚揚.響網上邊評價都幾好~而且聽講響網上預訂檔期仲唔使落訂添?有冇咁筍先?好似話本港都幾多過台灣影婚紗相嘅新人特登去距果度影相.唔知道有無去過嘅JM哩???
4,『旅人行館』 :
好似話哩一間台灣影婚紗相嘅鋪~喺一間“六星Villa級旅遊婚紗”婚紗鋪窩?
剩個行程3日兩夜~住埋5星級酒店

robotstxt: allowed

filter: keep


text:
人類明明係搵意義嘅專家,望到頭頂幾嚿白色嘅雲,大家會見到唔同形狀;睇住股票啲乜線物線上上落落又可以覺得自己睇到世事變化.偏偏最近有一批日本長輩圖,大家覺得人哋無厘頭,講廢話,毫無意義.呢啲圖背後隱藏住深奧嘅人生哲理,唔通要IQ130以上嘅人先至睇得明?我試吓講講其中一幅.
語言系統入面容許我哋整一啲啱語法,但係聽落九唔搭八嘅句子.語言學家 Noam Chomsky 整咗呢句句子去說服大家句法(syntax)同語義(semantics)點解係兩個系統——即係啱grammar可以九唔搭八,達意一樣可以係錯grammar.
Colourless green ideas sleep furiously.
呢句嘢譯做萬國語言都有類似問題:唔知佢噏乜.冇色嘅嘢唔可以係綠色,諗法唔可以瞓覺,瞓覺嗰陣冇得話凶唔凶狠.即係話呢句嘢可以話搵唔到一個世界係擺呢堆字一齊係 make sense 嘅.但係人類係搵意義好叻嘅生物嚟𠺢嘛.好快就有人話,冇色係指低調唔張揚,綠色可能係講環保,意念瞓緊覺其實係醞釀緊,而呢啲諗法蠢蠢欲動準備要爆.如此一來一句本身九唔搭八嘅句子就變咗一個生動嘅描述.
返去講返廢話級長輩圖.同上面句嘢係正正相反,呢種廢話幾乎喺任何情況都係真理,係恆常正確嘅嘢.幾時都啱嘅嘢(即係 tautology 啦)真係廢中之廢,日常應該唔會有需要講出口嘅.你以為真係唔講?點知原來我哋原來成日講㗎喎.例如咩「女人始終係女人」「聽日就係新嘅一天」之類,都係 A=A 呢類好似冇新資訊嘅嘢. 咁明明冇新資訊,講嚟為乜?
講一句嘢出嚟,一係有用,一係冇用.
唔好意思我唔係講緊廢話.我知道哲學系嘅同學肯定想衝出嚟討論 Kripke 嘅 rigid designator —— 有啲標籤好實,如果一樣嘢存在喺某個可能世界入面,呢個標籤就一定係指嗰樣嘢,唔存在嘅話,呢個標籤就乜都唔指.人類語言唔係咁,好多嘢就算係專名,都可以好虛,有時明明係一個名詞,但係其實唔係講緊「某個人,某樣嘢」,例如「女人就係女人」呢句,第一個「女人」係指性徵上嘅女人,第二個「女人」係指「有一般人認為同女人呢個性別有關嘅特嘅人」(例:觀察力強,表達力豐富,有愛心,注重儀表).「女人」換做專名「Albert Lee」,一樣有同樣效果.呢啲已經唔關指稱事,而係更加闊嘅溝通機制問題.
或者你會質疑點解我哋要用呢個方法理解人哋講嘅嘢.呢點早喺 Paul Grice 嘅年代就提出過,人同人交流,係一套社交慣例,佢叫做合作原則(cooperative principle),大家會一齊遵守一堆 conversational maxims,例如長度要適中,內容要真確,講嘢要關事,儀態要合理.萬一違反咗上面嘅原則,理解一方就會假設背後一定係有啲嘢,有啲 implicature.
「一分鐘」同「六十秒」嘅定義幾乎係等號嚟.「過咗一分鐘」等同「過咗六十秒」,如果呢幅圖係有效嘅溝通,背後應該真係有啲嘢.
上面嗰啲係廢話嚟嘅.
想知答案?晏啲再寫.


text:
尋日落堂後,有一位在Military Contractor打工嘅學生走嚟同我道歉,解釋佢點解會遲咗成個鐘先返到嚟上堂.佢話佢間公司有份幫關島美軍基地同關島國土安全部做6月5日嘅『預防北韓導彈攻擊』民間演習,所以要OT去處理有關安排.
當話題打開咗,當然就會先講THAAD.THAAD喺香港嘅譯名係「薩德」,亦係深受北韓同中共痛恨嘅防禦飛彈系統.如果唔考慮美國境內境外問題,關島係亞洲區第一個裝有有關系統嘅地方.關島喺2013年已經佈署咗 THAAD部隊,用以防衛關島嘅空軍及海軍基地.如果你未睇過有關THAAD嘅影片,你可以去哩度了解吓佢係點運作.
THAAD能保護關島免受北韓導彈攻擊,但係就唔可能解決北韓危機.我呢位本身係退役軍人嘅學生,同好多美國人一樣,認為只要北韓人民有決心去推翻小金子獨裁政權,咁自由世界就可以兵不血刃解放北韓.佢亦同佢差不多年紀嘅人一樣,認為只要北韓人有機會接觸及了解自由世界嘅真實情況(即是可以自由上網接觸自由資訊),就會同世界接軌,問題便得以解決.
佢哋呢個世界觀,其實係源於1989年12月21日羅馬尼亞獨裁者壽西斯古喺電視直播下嘅10萬人做勢大會上,突然被喝倒采,演變成軍方要員抗命反對屠殺平民而後『被自殺』,再激化為革命,最後喺當年聖誕節槍斃壽西斯古夫婦.唔少西方人認為,只要有人喺北韓夠膽行出嚟,就會有連鎖反應令獨裁者落台.
不過,我嘅睇法同佢完全相反.我認為大部份北韓人已經被洗腦,又或者已經係Stockholm Syndrome 嘅受害者,我唔認為會有太多北韓人會有自由意志去認清小金子喺國人受苦嘅根源.雖然我唔會抹殺小金子最後會被國人推翻嘅可能性,不過我認為可能性比較低.
之後,我哋再傾到『後小金子時代』(即係假設小金子被推翻,又或者被美軍以處理拉登或Noriega嘅方式去殺死或活捉),北韓社會有無可能迅速同世界接軌.學生再次搬出之前講嘅自由資訊理論,認為應該會同世界民主社會接軌;佢更舉出中共自從改革開放後,再加上有大量學生留學西方世界後,已經基本上奉行資本主義.聽完之後,我嘆咗一口氣 …..
28年前,我同其他香港人一樣,睇住電視,希望學生運動可以推翻中共,甚至令香港可以唔需要面對回歸問題.結果出現嘅唔係軍人抗命,而係軍人聽命政府屠殺人民,再之後見到嘅喺逃亡潮,『黃雀行動』,『六四血咭』.之後祇有將希望放在出國後嘅中國人,又或者近廿年因為有錢移民或出國讀書嘅人,在接觸自由空氣後,回去改變中共.
雖然,我哋偶然會見到一啲敢言嘅新一代,夠膽講出問題,較近期嘅例子,就有Shuping Yang喺University of Maryland嘅畢業生代表演講.不過,大家唔好忘記,大量喺不同媒體上bully佢嘅,正正就喺同佢一樣,有能力喺外國居住,呼吸緊自由空氣嘅海外中國人.這顯示有機會出國留學,甚至成功移民美加澳紐歐洲等自由世界,並無改變佢哋嘅思維方式,呢個「海歸」身份,祗會變成佢哋嘅特殊身份返中國搵更多著數嘅通行證,佢地打壓敢言者嘅做法,會變成一份投名狀.從呢個角度去推論,即使北韓真係出現政變或改革,結果可能只會變成另一個如同中國嘅殭屍國家.
大部份中共國民,其實已經習慣咗現在嘅生存位置及方式,佢哋喺道德及自由上嘅取態,其實同西方世界及香港人理解嘅普世價值觀有好大差異.所有,當支聯會話要「無忘六四」,我係同意,因為中共喺六四屠城所做嘅,係犯咗『危害人類罪』,係所有地球人都有權去向佢哋追究.不過當支聯會話香港嘅民主係要建基於支持「建設民主中國」,我就會問,到底支聯會想點?最簡單嘅一點,就係除非中共出現革命或政變,否則唔會無端端轉用西方式自由民主制度.我哋就要問一問支聯會會唔會支持革命或政變,而且要問多句,香港人有無預備要參與?
講得清楚一啲,就係除非香港人決定要協助中國內部勢力搞革命或政變嘅決心,否則,香港人真係未ready去「建設民主中國」.東歐式嘅和平演變唔係無可能發生,只係可能性好細.喺呢分鐘,我只會支持追究中共犯嘅『危害人類罪』.


text:
都叫咗你班人「上網要小心,慎防意外生」㗎啦,你以為淨係假貨比真貨嘅強國出品先有伏咩,就算你上外國網度買都一樣有機會出事㗎,你估人哋大大隻字寫住皇冠級賣家就一定有良心㗎咩,點都有啲害群之馬嘅~
其實有得揀邊個想咁搏吖,就好似絕版波鞋咁,下下都唔夠人抽,咪逼住上網食炒價囉⋯⋯
好似呢對原價2000港幣左右嘅Adidas Yeezy Boost 350 Turtle Dove,聽講話炒到上過萬喇喎,咁網友上去「電子海灣」度見到有人賣750美金,即係差唔多六千銀港幣,梗係9衝去買啦!咁抵,唔通賣家覺得呢輪賺夠,好想畀人賺下?
古乳有暈,便宜莫貪呀,六千蚊雖然都係炒價,但係你覺得啲炒家真係會賺少啲賣畀你?少年,你太年輕了!
網友收到嘅係一對Yeezy Boost同款嘅拖鞋呀!威啦你,特別版都畀你買到,我真係恭喜你呀!
嘩,真係好啱身呀~網友你又唔好咁嬲,至少個size冇呃你呀~比起嗰啲買個貓抓臺畀主子,點知送到嚟變咗掌心版,你起碼仲著得落吖嘛~55,聽日著埋出街一定會仲7㗎啫~你話係唔係呀,哈姆太郎?
雖然呢對鞋帶挈唔到網友變潮人,但起碼都幫到佢呃like吖~幾多人買一堆正版名牌都唔夠你嚟呀,搞到連Buzzfeed都搵你做訪問喎,都叫發揮咗作用,唔算違反晒商品說明條例吖,好似係.
封面圖片及資料來源:Max Hoang Trinh,Sneaker news


text:
買咗啲貴嘢又唔擺得入屋,搞到成日心掛掛,飲杯水都要行過去門口望下.忍痛買左架Tesla又要日日泊門口充電,小朋友啲單車又就咁擺門口,仲有好多嘢都擺咗係門口,次次都好擔心會比人偷……
呢啲苦水可能住九龍香港嘅朋友可能會有啲陌生,但係住係新界,元朗嘅朋友就會好明白當中嘅矛盾.要保護好自己嘅財產,去買一個 IP CAM 可能就最方便同最快,又可以嚇一嚇啲小偷,真係報警處理又可以有證有據,但市面上都有唔少選擇,今日我就同大家分析下,一個好嘅 IP CAM 應該有啲咩嘢特點,同介紹一下幾款表現比較特出嘅 IP CAM 啦.
舊式 IP CAM 外觀及功能都好差
一,防水防塵 想擺邊就擺邊
首先,一個好嘅 IP CAM,第一樣要做得到嘅就係要防水防塵,樣市面上好多貴少少嘅 IP CAM 都做得到.可惜嘅係,唔係隻隻 IP CAM 都可以比你想擺邊就擺邊.好多 IP CAM 都要求用家鑽牆同拉線,搞爛晒間屋,要整又要拆.咁樣嘅成本非常高,亦非常麻煩,以上條件亦限制了 IP CAM 的放置點,不能因應唔同隔局放喺最佳嘅點,所以如果要買 IP CAM 最好就揾番啲無線嘅會比較好.
今日我揀咗 NETGEAR 嘅 Arlo Pro 做一個示範,比大家一個概念到底今時今日嘅 IP CAM 界發展到咩程度.Arlo Pro 嘅安裝無需拉線,佢有個 IP65 防水防塵外殼及磁石底座,裝咗就可以隨意放喺室內或戶外,咁先算夠靈活.
二,高清Wide鏡頭
第二,就係個鏡頭本身要夠 Wide,而且要夠清先可以作為有效嘅證物,所以要愈清愈好,以前個年代睇嘅多數係 480p,以而家嘅標準嚟計可以話非常矇,依家嘅最少都去到 720p 先叫清,低過就唔好買,可以嘅話最好番揀 1080p 就最安心.
以 Arlo Pro 為例,佢而家最高可以做到 720p,130 度嘅影像拍攝,如果做唔到廣角同高清就真係無咩用,所以真係要試清楚,睇多啲先好買.
三,直接阻止罪案發生
嗯,呢樣的確要求比較高,但係真係好重要!呢樣已經成為好多廠商發展嘅新方向,就係 IP CAM 喺固定預設的時間內,一旦在偵測範圍內有動作,IP CAM 就會發出巨響,在市面上比較貴嘅 IP CAM 都會有呢個功能,大概 80-100 分貝.
以上面提到嘅 Arlo Pro 為例,而家廠商已經可以做到,一旦發現周圍有可疑嘅動靜,佢就會自動透過電郵傳送通知,同發出 100分貝警示,嚇退可疑人物.當然愈大聲愈有效嚇走小偷,但愈大聲,價錢自然會比較貴,呢樣大家就要自己去權衡啦.
小結:
我相信唔只 NETGEAR 嘅 IP CAM 可以滿足到以上嘅功能,只要大家買之前做多啲資料搜集,試多啲都一樣可以揾到一個最啱你嘅 IP CAM.
原文連結:
相關文章:
Android 資訊雜誌 (android-hk.com) 成立於 2010 年 1 月 31 日,是首個以 Google Android 為主題的中文網上雜誌,以「每天更新,Android 資訊不斷送上」為宗旨,目標成為 Android 手機用戶及愛好者必看的網站.


text:
從朋友口中得知原來青年廣場將會搞一場南管同A Cappella crossover 嘅音樂會,演出者有王心心同埋VOCO NOVO爵諾人聲樂團,可謂係中西合璧嘅創新表演.聽到消息後立刻上網試下仲有冇得拎免費飛.四年前我曾經受朋友邀約睇左一場A Cappella 音樂會,自此就愛上左A Cappella,愛上佢自然而且豐富嘅人聲伴奏,更加欣賞演出者嘅唱功,比起著重舞台效果嘅流行曲歌手,A Cappella音樂人更加顯得實力雄厚.今次好好彩可以拎到兩張飛同朋友一齊去欣賞,因為係不設劃位嘅關係,當然一早去排隊搵個最靚嘅位置慢慢欣賞喇!聽現場嘅工作人員講,今次已經係王心心第二次係青年廣場演出架喇,上一次亦都係同其他藝術團體一齊演出,仲要係免費嘅,不過就要捐贈文具為慈善用途先入得場.而家諗番起,真係覺得上一次錯過左好可惜呀……
合共兩小時嘅音樂會原來係由青年廣場同光華新聞文化中心合辦(經過今次先知道青年廣場吾只係一座建築物,佢亦會搞吾同嘅文藝活動:0),而VOCO NOVO更加係台灣嘅代表.可能係台灣機構合辦嘅關係?!當晚香港民政事務局副局長許曉暉亦都到場支持.幾位音樂人一共演出左九首詩詞同埋一啲現代歌曲,包括為人熟悉嘅《靜夜思》,《聲聲慢》同《驀然回首》.
音樂會前我亦有做「資料搜集」,發現原來南管係全中國最古樸嘅樂種之一,起源於中國福建泉州.而王心心更加係少有嘅福建泉州南管世家音樂人,堪稱閩南南管最純正嘅代表,有「五塊交椅坐透透」嘅稱謂(即對琵琶,洞簫,三弦,二弦,唱工皆精通嘅意思),睇到呢啲資料令我對今次嘅音樂會抱有更大期望.係香港土生土長嘅我以往並未有機會欣賞南管音樂嘅演出(甚至第一次聽聞南管古樂),今次演唱會可謂大開眼界.原來南管嘅慢唱係好優美,第一次欣賞中式歌唱表演嘅我亦都有試過閉上眼感受一下演唱者想表達嘅心情.集中聽覺嘅感受後,發現王心心嘅聲音變得更加溫柔,好有中國嘅古典感覺.王心心當日除左演唱外當然亦有以琵琶,洞簫等配合演出,展現出中國古代文人詩詞淒美情感.
真正吸引我到音樂會嘅其實係VOCO NOVO爵諾人聲樂團,VOCO NOVO係少數嘅「跨界」團體,除左演出當代爵士音樂之外,VOCO NOVO亦擅長演唱古典歌曲,中國古典詩詞嘅改編吟唱已經成為呢個團體嘅一大特色.今次南管同 A Cappella嘅合演帶俾我一種好新鮮嘅感覺.以往我對A Cappella有一種誤解,以為佢背負住現代歌曲嘅限制,但今次VOCO NOVO 以A Cappella 形式演唱了多首古詩古詞,既復古但又創新.
王心心同VOCO NOVO當晚更演繹左現代詩人余光中所作嘅著名詩作《鄉愁》.以前上中文課堂成日朗讀嘅《鄉愁》經重新編寫詞曲後,由幾位音樂人以典雅嘅南管音樂配合充滿西方音律嘅A Cappella形式程現係觀眾眼前,由「詩」變成「歌」.王心心同VOCO NOVO團員更身穿民國時期嘅衣著以配合詩中嘅情景,如果將視線完全集中於舞台上,就會有一種置身於當時環境之中嘅感覺,別有一番風味.我自己好喜歡王心心同VOCO NOVO聲音上嘅配合,以為南管曲調同A Cappella會格格不入,但原來聽落都幾和諧舒服.聽完演唱會後,我亦有支持一下古典藝術,買左一隻王心心嘅CD,番屋企再慢慢欣賞.


text: 薛芷倫(Fanny)今日喺微博開post,稱在微博不斷遭網民詛咒及惡毒言詞欺凌,《蘋果》今日打過畀佢了解:「件事發生咗4,5年,留嘅說話非常難聽,大多係批評我樣貌,話我個樣嚇死人,叫我唔好行出街,話我扮病做藉口其實整容失敗,問我照鏡會唔會嚇親自己,留言喺微博有,inbox畀我又有,試過一日可以有幾千條呢類留言,我之前睇到唔開心,會逐條delete,有朋友叫我閂咗微博.」「我覺得自己唔係藝人,亦冇傷害任何人,點解要承受呢啲批評?佢哋覺得樣唔啱睇,唔鍾意,其實可以唔睇.我覺得佢哋係羊群心理,一個話,之後就有人跟住話,我0依家唔會再delete佢哋留言,我嘅人生唔係做呢啲無聊嘢,佢哋應該係要支持同同情,唔係批評癌症康復者.」Fanny強調自己面容變化,皆因5年前有乳癌:「係西藥副作用令我樣貌有變化,之前講過因為呢個病,令我有Stevens-Johnson Syndrome呢個後遺症,令到我皮膚潰爛.」Fanny透露已服藥5年,啱啱完成一個療程:「點解有人話我整容失敗,藥物對我有副作用,加上近年好多皮膚緊緻為療程,令到面部緊緻咗.至於話我整容,我從來冇做過開刀整下巴,人都會水腫,同埋我年紀都唔係20幾歲細路女,下巴鬆有幾奇,我下巴冇做過整容.」


text:
- 请输入讲师姓名:
-
擅长领域:
集团管控 | |
擅长行业:
特点/背景:
1.臺灣中國文化大學勞工研究所碩士(人力資源管理,勞動經濟方向) 2.臺灣中興大學企管顧問師班 現任職務: 臺灣: 1.鵬笙國際企業管理有限公司總經理 2.汎亞國際人事顧問股份有限公司執行顧問 3.臺灣職業訓練局HRD
讲师简介:
1.臺灣中國文化大學勞工研究所碩士(人力資源管理,勞動經濟方向)
2.臺灣中興大學企管顧問師班
現任職務:
臺灣:
1.鵬笙國際企業管理有限公司總經理
2.汎亞國際人事顧問股份有限公司執行顧問
3.臺灣職業訓練局HRD顧問,核心職能講師,創業諮詢顧問
4.黎明企管,華肯企管,新電財顧企管,亞太訓練網,企業訓練網特約講師
5.香港國際商學院教授
6.上海經貿學院教授
7.香港國際經理人協會專家委員會委員暨臺灣分會代表
中國:
廣州:瀚晟企管,EIM公司,現代管理培訓中心
深圳:科特勒企管,進階企管
上海:智聯招聘網,上海經貿學院,StarLink
北京:藝高政通企管
蘇州:偉克爾企管
東莞:億鑫企管
浙江:基業長興企管
珠海:實信達企管
廈門:紅邦智越企管
福州:慧茂企管,博驁企管
特約講師,顧問
工作經歷:
1.臺灣汎亞國際人事顧問股份有限公司派遣部總監
2.臺灣亞洲訓練網總監
3.臺灣東元資訊股份有限公司人力資源部副理
4.臺灣富驊企業股份有限公司管理部經理
5.臺灣東慧國際諮詢顧問股份有限公司管理部經理
6.臺灣和信傳播集團長德有線電視股份有限公司人事課長
7.臺灣麗晶酒店,亞都麗致飯店等
培训客户:
科技業:臺灣艾通科技,臺灣銘異科技,臺灣福登電子公司,臺灣中華映管公司,深圳富士康精密公司,深圳創維公司,福建實達電腦公司,順德順達電腦,中山國基電子公司,廣州寶龍華達通公司,廣州塔祈巴那公司,中山奧敏電子公司,吳江華映視訊公司 傢俱業:廣州晉泰木業公司 工程業:廣州四航局公司 超商業:臺灣賴爾富超商,臺灣全日食超商 餐飲業:臺灣海霸王餐廳,臺灣樂雅樂餐廳 電信業:中國移動通信珠海分公司,中國聯通莆田分公司 服務業:臺灣佳格食品公司,臺灣福樂飲品公司,上海自來水閔行公司 物業房產業:臺灣信義房屋公司,上海新穀商務公司,深圳招商地產公司 傳播業:臺灣勞工教育電臺,臺灣長德有線電視公司,臺灣行健電訊公司 陶瓷業:廣州新中原企業公司 服裝業:廣州李寧運動服公司 制鞋業:廣州辛蒂丹唐鞋廠 飯店業:臺灣晶華酒店,臺灣亞都麗致飯店,臺灣慶泰飯店,上海興園賓館 製造業:臺灣豐田汽車公司,臺灣台糖公司,廣州冷機公司,廣州綠十字制藥公司,中山慶誼企業公司 貿易業:廣州冠永貿易公司 醫療器材業:臺灣特浦公司 教育出版業:臺灣輔仁大學,臺灣元智大學,臺灣空中大學,臺灣文化大學,臺灣空中行專,上海經貿學院,香港國際商學院 非營利組織:臺灣振興醫院,臺灣新竹科學園區人事主管聯誼會,臺灣碁泰之友聯誼會,臺灣生涯發展協會 臺灣臺北市勞工局職訓中心,東莞HR沙龍……


text:
2015年8月16日星期日
為老表預備的早餐
噚日老表一早大駕蒞臨入嚟學琴,基本上如果時間許可的話,我都會為佢預備定份早餐,大家可以一邊食一邊傾偈之餘,亦都希望佢可以 relax 啲,舒服啲,皆因佢份人係做乜都會好緊張,大家識咗三,四十年,對住我彈琴都仲係緊張都要死呢!!
焗素扒飯
2015年8月12日星期三
韓式青瓜沙律 Oi-muchim (오이무침)
每年夏天都會狂食青瓜,而且多數都係生食,夠哂清涼,清新兼消暑,好彩我生食青瓜又無事喎!
前兩個禮拜試過跟 Maangchi 姨整韓式青瓜沙律,學佢話齋真係超簡單但又超好食,真係估唔到用豉油撈青瓜味道係咁夾,所以今日要再 encore 兼同大家分享.
2015年8月10日星期一
人生中真真正正的第一份義務工作
踏入 2015,正正式式人到中年喇,如果根據我嘅家族史嚟睇,人生已經行咗三份之二㖭!到目前為止,雖然不至於一事無成,但都真係無乜特別成就,事業一直都唔多穩定,唔多暢順,有點崎嶇.身邊都有唔少人叫我轉行,其實我都唔係磨爛蓆唔想轉行㗎,不過自己年紀大,對其他行業又毫無認識同經驗,鬼請你做嘢咩!學生又建議我讀僱員再培訓計劃,起碼有工作轉介,好過自己搵,本來都已經揀到心水課程,點鬼知自己又學歷太高,無資格讀!!所以近呢一年嚟都非常清閑,即使好努力咁去拍烏蠅同量地之後,都仲係有好多時間剩,而且亦開始發現自己有點做慣乞兒懶做官嘅心態出現,為咗唔想再繼續懶落去,所以決定將退休後先做義工嘅計劃提早實行,用空閒時間去幫助有需要嘅人,令生活變得更有意義之餘,亦唔會淪為媽咪口中所講嘅 "嘥咗上天俾個人身我"!
要搵義工做,我即刻諗起上年喺《星期二檔案》中介紹過嘅「WeWah 音樂家」,一來可以用番我自己嘅專業去幫人,但更重要嘅係,我可以繼續坐喺冷氣房,唔使出氣出力,日曬雨淋!!:D 「WeWah 音樂家」係一個幫助基層家庭小朋友實現學琴夢想嘅慈善團體,小朋友學琴係完全唔使出一分一毫,而所有鋼琴導師同 committee 職員都係義工,而且個個都好 nice,主席跟我聯絡分配學生時,知道我最近卒之搵到新工,佢都同我講其實係完全無壓力,唔需要一定要教,因為佢唔想影響到我的正職及收入.因此「WeWah」俾到我一個好舒服嘅開始,我應該都會一直做落去.
2015年8月6日星期四
朱古力甘筍蛋糕
2015年8月3日星期一
粉蒸南瓜 & 糖醋麵筋伴菜飯
2015年7月28日星期二
辣椒蘿蔔煮年糕
做嘢真係唔好心急兼貪快,肯定會出事!!
話說今日晏晝整年糕,開粉漿整粉糰時無逐少加水,一下子就加多咗喇,攪到個粉糰比較糊狀,都唔緊要啦,反正都入微波爐加熱 "叮" 熟,肯定會扯乾水份,但係入爐時又貪方便,一次過校 2 分鐘,咁又衰多鑊喇,成底粉糰熟透兼幾乎硬哂,好彩之後放入麵包機攪拌時慢慢加番水去搓,最終都能夠搓番軟熟,真係一額汗!! ^^"
2015年7月27日星期一
及時雨
2015年7月26日星期日
涼拌青瓜雲耳
今日的第一餐
訂閱: 文章 (Atom)


text: 前新聞王子,無綫《東張》主持李潤庭因為趁空姐老婆Crystal離港,同小三Tiffany喺赤柱摸pat濕吻,之後再返其荃灣寓所偷情.事情曝光之後,發現小三Tiffany原來係人妻兼人母,四角關係錯綜複雜.形象插水嘅李潤庭前日返無綫照肺,再舉行記者會公開道歉.雖然李潤庭喺記者會上,6次強調「係我嘅錯」兼兩度鞠躬致歉,佢直言太太喺呢一刻選擇離婚,工作亦會暫停,不過「雙失」嘅李潤庭似乎得唔到大家嘅諒解,覺得佢誠意欠奉,更加有人覺得佢照稿讀,並非發自真心.李潤庭一直聲稱太太係喺報道出前,先知道小三嘅存在,但係《蘋果》噚日收到讀者報料,直斥有人講大話,讀者話Crystal真係一早知道小三存在,喺記者會見到李潤庭一啲都冇悔意,懶係話一個人錯晒想博人同情,以為佢有膊頭,所以忍唔住幫朋友出頭!讀者話做空姐Crystal有一次臨時取消出勤,佢返屋企之後見到老公同Tiffany喺梳化攬住睇電視,無意中撞破呢段姦情.自此之後Crystal成日都好唔開心,喺好冇安全感嘅情況下,兩公婆成日嗌交.直到8月份,佢哋兩公婆返溫哥華出席朋友嘅婚禮,因為新娘子係空姐朋友,所以曾經做過空姐嘅小三Tiffany亦有出席,喺婚禮現場,李潤庭全程同Crystal冇乜交流,亦都冇同人介紹自己老婆,Crystal唯有呆坐玩手機.反而Tiffany有意冇意走去李潤庭傾偈,敬酒嗰陣仲專登碰杯,搞到Crystal好唔開心,兩公婆又再鬧交.其實身邊好多朋友都睇唔過眼,但係佢哋拍咗拖好多年,Crystal一直唔捨得離開,加上李潤庭又三番四次話會改,又叫老婆俾啲時間佢,結果好明顯係講一套做一套.讀者話好心痛Crystal有個咁嘅老公,希望佢會堅強面對和做啲理智嘅選擇.


text:
BIGBANG相隔三年強勢回歸,世界巡迴《 MADE》喺首爾揭幕.隊中靈魂人物 G-Dragon表現特別落力,仲唔小心俾頸鏈整親, fans心痛死.
探熱針
日韓到會 首爾直擊 BIGBANG回歸得兩首新歌
千呼萬喚始出來!等咗差唔多三年,韓國天團 BIGBANG終於合體,回歸樂壇出新碟,第一擊先喺韓國舉行兩場演唱會,世界各地嘅 VIP( BIGBANG歌迷名稱)梗係即刻齊集首爾迎接五子!唱足三個鐘, VIP想聽嘅新歌有兩首,其餘都係唱舊歌,已經 high爆全場!
唔夠喉?每個月 plug兩首,吊吓大家癮先出碟,真不愧為最賺錢嘅組合!
舊歌重新編曲
BIGBANG今次巡迴演唱會名為《 MADE》,將會巡迴 15個國家演出超過 70場,第一站當然喺家鄉首爾誓師.其實 BIGBANG已經好耐無新歌,過去 3年五子專注個人發展, G-Dragon同太陽出 solo, T.O.P密密拍戲,所以今次嘅新碟令人相當期待.新歌都未出,就已經開演唱會, VIP好想第一時間聽到新歌,一連兩場嘅演唱會,全場爆滿容乜易! BIGBANG五子以帥氣西裝 look出場,以首本名曲《 Fantastic Baby》揭開序幕!吓?又係呢首?係呀!其實今次韓國騷,基本上以舊歌為主,不過唔代表無誠意,一啲早期作品好似《 How Gee》,《 Lies》等等,就以重新編曲帶來新鮮感,近期少少嘅《 Blue》,《 Stupid Liar》,喺燈光同舞台裝置之下,一樣令 fans有驚喜!最犀利係喺 standing區有兩個移動舞台,五個成員就唱住歌跳住舞喺頭頂經過,而且舞台大概得 3米高,男觀眾伸高手已經可以掂到,有咩可能唔 high?
兩首新歌 繼續洗腦
唱到演唱會中段,先至唱新歌.演唱會開始之前,幾位成員已經事先喺 Instagram公布新歌歌名,首先喺 5月 1日推出係《 Loser》及《 Bae Bae》,《 Loser》係中慢版失戀情歌,早前佢哋飛咗去美國拍嘅 MV,亦率先曝光,五個失戀男俾女飛,睇到 fans心都痛.睇完 MV輪到現場演繹, BIGBANG現身喺一個旋轉嘅大鏡盒入面,繼續頹廢做失戀男.明明係第一次唱,不過 fans睇過 MV已經識跟住哼,可見中毒極高!第二首《 Bae Bae》之後,連 MV都未有, Hip Hop加上 rap,係 BIGBANG招牌曲風, VIP當然受落! Encore時再唱多一次兩首新歌,已經幾乎可以全場一齊哼,連台上嘅成員都嚇一跳,依然不忘叫大家記得背歌詞!
創作遇樽頸 愧對歌迷
今次 BIGBANG推出《 MADE》,起初公布嘅時候,只係俾咗幾個日子,五月至九月嘅一號,無人知佢哋咩葫蘆賣咩藥,原來係佢哋諗出嚟嘅新歌宣傳大計,每個月出兩隻歌,五個月就出晒十隻歌,換句說話即係首首都係主打歌,每一首都有 MV,佢哋出咗名製作認真,製作費閒閒哋都過百萬,認真落重本!隊長 G-Dragon話三年無出碟,今次俾咗好大壓力自己,希望做到最好,仲喺創作上遇上樽頸,唔想對唔住等咗咁耐嘅歌迷,好彩最後大家都喜歡新作品! T.O.P就話好耐無試過喺韓國演出,講韓文都特別緊張喎.不過好快佢哋又要轉 channel講其他語言,因為世界巡迴隨即展開,而香港站已經定咗喺 6月 12至 14號, VIP唔使等到頸都長!


text:
起開始日本篇之前, 一定要先介紹左日本既鐵路先. 因為日本既鐵路網非常覆雜, 但係覆雜既優點係總有一個地鐵站起附近. 亦都因為日本既鐵路路線, 就算同一條線都會有好多唔同既終點站, 就好似香港東鐵綫咁有分羅湖車同落馬洲車一樣. 所以未去過日本, 又或者本身對日本鐵路唔熟既朋友, 記得睇左呢篇先喇.
日本既鐵路簡單可以分為 JR 同 私鐵 兩種. JR是日本鐵路集團經營, 而私鐵其實是私有化鐵路既統稱, 單單東京圈內計, 已經有幾家私鐵公司, 包括: 都營, Metro, 小田急電鐵, 東急電鐵, 西武等等. 一般黎講, JR既線係可以互相免費轉乘的, 而私鐵線亦都可以各自互相轉乘. 但係由於各私鐵既停站位置有差異既關係, 部份車站係需要乘客先出閘, 然後步行至另一家私鐵車站大堂再入閘的, 就好似香港尖沙咀同尖東站既關係咁. 所以上文提到, 去得日本玩, 記得買定張SUICA(八達通). 咁樣轉車會方便好多.
另外, 日本既鐵路亦都類似台灣台鐵咁, 分左好多種唔同速度既車次, 包括有站站停既 "各停", 飛少少站既 "快速Rapid", 再飛多少少站既 "急行Express / 通勤特急", 同埋唔駛點停站既 "特急Limited Express". 要注意既係, JR同埋開往市郊既私鐵既特急班次多數都係採用 "對號座" 列車的, 咁用得對號座咁爽當然要比貴D錢, 一般會比普通車貴多一倍價錢. 而市區內行走, 採用普通地鐵列車行走既私鐵線特急車就無需加錢, 當普通車咁搭就得架喇. 所以起日本搭地鐵有時真係唔駛急, 搭下一班急行可能仲快過之前一班車去到目的地.
上面個時間表係一個例子, 大部份既車站都會有明確既時間表列出黎比大家睇. 日本既鐵路係實時的, 幾點開就幾點開, 唔似香港地鐵咁預唔到時間. 而時間表唔同顏色既字代表唔同既班次.
另外, 起大部份JR同私鐵既月台, 都會有該路線列車停站既列表, 你只需要留心睇每一個車站旁邊既 "點", 就可以知道邊種車次係會途經該車站. 以上面為例, 涉谷就四種車次都會停, 而代官山站就只有 "各停" 既班次會停站. 一般黎講, 急行車飛得既站都係D比較少人上落既車站, 所以應該對各位旅遊人士影響不大既.
起分開介紹JR同私鐵之前, 我想同大家講, JR會比私鐵貴少少. 但係由於JR轉車比較方便, 亦都係起地面/架空行走既關係, 筆者同各大旅遊書一樣, 比較推薦大家搭JR線遊日本.
本部落格已經遷往Google Blogspot, 請到以下網址繼續瀏覽, 並在新Blog留言查詢.


text:
-
[KJFOODLIFE 西營盤] 傳統既味道 粒粒紅豆砵仔糕
1 週前 | 累積瀏覽 31周街好多都係工場一次過整完入哂盒咁放係度賣,會即日整既傳統糕點買少見少,仲要係裝修仲要保留住舊式小店風味更加少. 有好多唔同種類既糕點賣,不過去到有好多都已經無哂真係好搶手,,而且價錢都唔算好貴,下次可以試多幾款. 迷你版砵仔糕一啖食哂夠方便,黃砵仔糕($2)同白色既椰汁砵仔糕($2.5),紅豆粒粒分明又唔會太淋身又唔過甜,椰汁味仲好濃添,一啖食哂岩岩好. 荳沙軟餅($3)好煙靭,荳沙超滑兩啖食得完.... 看全文
-
[KJFOODLIFE西營盤] 人來人往 咖啡的階梯
2017年05月23日 | 累積瀏覽 259出左地鐵站旁邊有一條長長既樓梯,行上去有一間真係得幾個位既咖啡小店,入去坐底嘆番杯咖啡. 店既旁邊都係樓梯,仲印左店名係上面,Coffee有時真係Hope黎架. 都可以係外面花槽專用小枱嘆咖啡傾下計,呢個裝置好有特色,善用位置之餘又幾似外國街頭. 門口掛住左個牌,寫住You Only Live Once,大家買完咖啡可以放係度影張相打個卡. 店仔細細真係得幾個位,可以買杯咖啡坐低享受日光或... 看全文
-
[KJFOODLIFE西營盤] 十字牌牛奶主題冰室
2017年05月05日 | 累積瀏覽 449十字牌牛奶開左主題冰室,可以瘋狂飲奶喇! 下晝過哂食飯時間去到都幾多人,都等左半個鐘先入到去食,試業緊安排入座都幾混亂.而且原來係百無既,無冰鎮奶茶又無牛尾蕃茄粉仲瘋狂漏單要追單. 用左Open Kitchen好多野都可以望到佢整,一隻隻杯放哂上架懷舊得黎又有格局. 牆上既餐牌用左舊式茶餐龐既設計,仲用左以前人手寫字既方式去寫餐單,好似以前去茶餐廳食野要望牆上餐牌食咩既日子. 行入去會見到好多十字牌箱,可以餐... 看全文
- «
- 1
- »
最近的POST
- 1 週前
- 1 週前
- 1 週前
- 2 週前
- 2 週前
- 2 週前
- 2 週前
- 2 週前


text:
1~Feb~2009(日)
年初七
~人日~
大家生日快樂
祝大家
牛年進步,萬事如意 人日 即係話人人生日嘅日子 大家記得同自己慶祝下啦 聽日要開工啦 真係要收拾心情投入工作 因為由聽日開始 會一直做三月中先可以放假 下星期六開始要開OT 即係話 每日都要做到九點幾十點先返屋企 咁有十幾日都唔使煮飯啦 睇嚟大老爺又要出街食 因為佢都唔鍾意我叫媽子返嚟煮俾佢食 所以今次我都無諗過叫媽子幫手 次次話叫大老爺都話唔使啦唔使啦 佢最怕應酬人架所以無謂勉強!!! 晏晝出咗去呢度飲茶 係呀,又係飲茶呀 都唔明而家經濟唔好 啲酒樓仲夠胆年初七都仲加價 唔得之十一點幾入到去都無一半人 而家好多酒樓新春期間開巿 都唔敢加價啦 今晚會返媽子度拜年 應該會好好餸 我可以撓埋隻手有得食lu 遲到年初七都好 起碼啲餸菜無咁貴 又多嘢買 一返到去梗係唔少得食啲年糕先啦 媽子好餸 ~咸魚肉餅~ ~炸雞翼~ 仲有支靚酒喎 同公公婆婆影番張相先
心想事成,身體健康
財源廣進,開開心心
人日
即係話人人生日嘅日子
大家記得同自己慶祝下啦
聽日要開工啦
真係要收拾心情投入工作
因為由聽日開始
會一直做三月中先可以放假
下星期六開始要開OT
即係話
每日都要做到九點幾十點先返屋企
咁有十幾日都唔使煮飯啦
睇嚟大老爺又要出街食
因為佢都唔鍾意我叫媽子返嚟煮俾佢食
所以今次我都無諗過叫媽子幫手
次次話叫大老爺都話唔使啦唔使啦
佢最怕應酬人架所以無謂勉強!!!
晏晝出咗去呢度飲茶
係呀,又係飲茶呀
都唔明而家經濟唔好
啲酒樓仲夠胆年初七都仲加價
唔得之十一點幾入到去都無一半人
而家好多酒樓新春期間開巿
都唔敢加價啦
今晚會返媽子度拜年
應該會好好餸
我可以撓埋隻手有得食lu
遲到年初七都好
起碼啲餸菜無咁貴
又多嘢買
一返到去梗係唔少得食啲年糕先啦
媽子好餸
~咸魚肉餅~
~炸雞翼~
仲有支靚酒喎
同公公婆婆影番張相先


text:
今日我又拋父棄子去,因為CARMEN約左我食生日飯呀!
今次都仍然係又係要CARMEN就我,要佢放工之後過嚟觀塘食,所以我地去左APM間COCO壹番屋食咖哩食呀~
其實依間都開左好耐,聽朋友介紹過啲咖哩都好好食,所以之前幾次行過都好想入去試吓.不過次次都係帶住小小豬,一次都冇試過,終於今次有得試啦!
原本打算我早少少落去搵位,咁CARMEN嚟到就可以有位座.點知原來今日撞正APM有夜書展,所以多左好多人要等位呀~
最後我地都要等左大半個鐘先有位呀~
經CARMEN介紹,我就ORDER左咖哩吉列豬扒奄列飯,我地仲加左$18要左個餐湯同飲品呀~
咖哩汁個辣度係可以揀,唔食得辣嘅我當然係食唔辣啦!真係冇介紹錯,豬扒炸得好鬆軟,奄列蛋又夠滑,總之就真係好好味啦~
食左一個豐富嘅晚餐之後,就到甜品時間,去食我地嘅至愛哈根大師啦!話事話,依家真係冇乜可以堂食HäagenDazs嘅地方,好多都變左做外賣位,所以真係少左啲可以舒服嘆雪糕地方啦~
CARMEN仲送左好大份嘅生日禮物俾我同小小豬添!
小小豬依份真係好合用,因為姑娘話小小豬要玩多啲泥膠訓練多啲手力,加上又有MICKEY工具,真係啱晒呀~
我份生日禮物,可以用個驚喜嚟形容,因為係我想買好耐嘅即影即有嚟呀~
之前都係因為小小豬唔可以用到即影即有(因為小小豬都仲未可以好乖乖擺POSE影,怕佢浪費相紙嘛),雖然依家小小豬都開始定,不過我都打算訓練多幾個月,先買嚟同佢玩,依家收到依份咁正嘅禮物,我仲唔係超越興奮!
今日開開心心傾左一晚,真係有少少RE-CALL返中學時代嘅生活,其實都有少少想見吓中學啲同學仔,唔知知有冇機會可以攬一次大型啲嘅中學聚會呢?不過又怕到時冇乜話題,所以都應用係只有空想啦...哈哈哈!
最後,再一次多謝CARMEN請我食生日飯同送咁豐富禮物俾我同小小豬呀!


text:
話就早係開學初某一個返學日,當我送完小小豬入課室之後,班主任老師就叫我留低.
心諗....開左學都只係一個星期多少少,唔係咁快就嚟大投訴呀?
原來,老師係話每班都係有一名家長理事,佢想推薦我加入,問我有冇興趣~
當老師問我嘅時候,我第一個反應就係『 唔知老師係睇中我係FTM,定係覺得我係麻煩家長,所以叫我加入呢?』.其實嗰一刻我都唔知家長理事係應該識做啲乜,不過老師只係話每年開一兩次會左右,都係啲簡單工作.
但其實作為家長,可以得到老師嘅推薦,又可以有多一個途徑了解學校運作,都係一件好事,所以我即刻答應左老師啦!
說時遲...那時快,估唔到咁快就要開我人身第一次家教會啦~
哈哈哈...其實我心情都真係幾驚張,始終都係第一次嘛,唔知入面個氣氛係點,又唔知需要做啲乜,所以一入到會場都真係驚驚地呀!
原來依個家教會係由小學同幼稚園一齊舉辦,所以都有好多家長理事一齊出席,都好熱鬧呀!
今日主要都係由主席同副主席分別匯報之後各項活動嘅安排,可以係學校嘅母語關係,有部分匯報係用國語分享.
雖然我嘅國語又真係有限公司嚟,好在都算聽得明內容,都冇失禮.不過,相信如果開多幾次會,我嘅國語一定會進步呀!依個應該係我了解學校之外嘅另一個得著呀!
我仲已經即場登記左做義工,如果第日有需要我時間又許可的話,出少少力幫吓手都幾好呀,家校合作嘛!
我地嘅FACEBOOK專頁,你LIKE左未呀~
記得關注埋我地個微博呀~
仲可以電郵俾我地添~


text:
叫男人陪行街,慘過叫佢返工.
「我真係唔明你啲女人,叫你跑步就話咁快無氣,行街行幾個鐘都若無其事.」銅牌斌仔好想返屋企打機,因為佢女朋友,姐係本小姐小銀花叫佢由將軍澳出黎朗豪坊行陣街都牙痛咁聲,我知佢想返屋企打League of Legend,想爬分,想做一個有用既人,唔想做銅牌仔.
「你打機打極都唔勁架啦!拎啲時間陪下我咪重好.」一講到打機唔勁佢又口黑面黑,我知剌中佢死穴──雖然我唔知點解打機唔勁都可以成為死穴.雖然本小姐溫柔婉約,無啦啦比人話「你啲女人」都係會嬲嘅.
眾所周知,女人成日做好多唔理智嘅事,例如特登激嬲男朋友,或者做特首.
行街買衫,當然少不免會入舖頭揀下,喺衣架前面揭下睇下有咩款啦,難得睇中一兩件,擰轉頭想問斌仔意見,喺我無望住佢嘅時候,佢已經行左出舖頭,拎住佢部死人電話按按按,又係打機.久而久之我都無癮,下下要叫佢返過黎,不如比個頸箍綁條繩等佢乖乖陪我買野啦──呢啲諗法講出黎又怕大男人發脾氣,女人真係好難做呀.
「不如呢!搵個頸箍箍住我,綁條繩,然後你帶我行街丫!等你無手打機呀!」作為一個女朋友,我咁講已經係醒目中既醒目,再蠢既人都應該知我投訴緊掛!點知蠢呢樣野真係無下限架喎,佢開口就話:「哎呀,出街之前可唔可以諗定買咩先再行呀,咁樣漫無目的行街都唔係一次兩次,行到身水身汗又買唔到野,好嘥時間姐.」
姊妹們,你話你嬲唔嬲?
我心諗,行街就梗係行下睇下靚野格下價架啦,如果我次次出街都一定要買到野先返屋企,而我又係要男朋友比錢嗰啲女仔,斌仔肯定又話我港女,又話洗錢洗得多.啲男人真係好煩,平時食飯我又唔係事必要你請,你又次次堅持,搞到我又要時不時扮下細心體貼請返轉頭.
其實我餐餐AA都OK架,作為一個女朋友,我都無乜要求架啦!男朋友得閒比啲時間出黎陪我睇下衫比下意見,window shopping都開心架啦!你又死都要打機,行個街都目標為本!咁不如連人生規劃都一齊目標為本啦!結婚擺酒簽字買樓……唉唔提啦你又話我港女.
喺香港生活真係好難,女仔人家已經唔諗生活上要男朋友Carry,去左男人份重擔,依家要佢地細心少少,有耐性少少姐.講錢又嫌市僧,唔講錢又話啲野做黎無意義,行街渣嘛!咩漫無目的姐!
行下就係個目的啦!我陪你通宵睇波嗰時,我都無話電視機入面廿二個麻甩佬追住個波追足九十分鐘漫無目的啦!男人有時講野真係唔知自己Hurt到人既!
哼!


text:
其實由ViuTV嘅主打《跟著矛盾去旅行》,我哋就應該知道呢個電視台係鐘意搞埋啲矛盾事.《G-1格鬥會》播出咁耐以嚟,見就見唔少人叫「劇」入面某幾位女仔唔好再講是非…Sorry,我叫佢做「劇」係因為我認為導演絕對係有Plan去拍到今時今日咁嘅局面,仲要嗰班女仔係始料不及嘅.講返是非嗰度先,我記得有啲人係話『咩觀眾就有咩節目啫,』首先,我唔會同你拗到底係有觀眾先定有節目先,因為呢個真人Show係響上年十二月已經拍完,點呈現個中心思想好明顯係導演嘅決定.再者,我身邊好多人都比《G-1格鬥會》呢個名呃咗開電視.佢哋期待血腥,因為佢哋一向睇開嘅MMA係所謂無限制嘅博擊運動.
其實MMA都有好多規則,並非真正無限制.呢類格鬥運動最初叫做〝Vale Tudo〞,響巴西葡萄牙話入面意思係無限制.後來會改名做MMA(Mixed Martial Arts),係因為想避免太多暴力同血腥嘅形象.一般嘅規則係唔准插眼﹑唔准打後腦﹑唔准打脊骨﹑唔准咬人﹑唔准使用小關節關節技(手指,腳趾)﹑唔准打喉嚨仲有唔准踢下陰等,同時以體重劃分級別.《G-1格鬥會》亦都有講明係唔准用頭撞,唔准打後脊柱或者後腦,拉頭髮,同埋踢 _ .呢啲規則其實普通MMA都有.但係大家應該留意唔到,佢係連肘同膝都係唔准用.亦都應該有好多人都留意唔到,呢係『首個女子MMA格鬥比賽真人Show』,佢將唔同體重嘅人放埋一齊打,就已經違反咗公平格鬥嘅原則,係切切實實嘅一個真人Show.
咩嘢係『真人Show』?根據維基百科,真人Show係『是一種強調實時現場直播,沒有劇本,不是角色扮演,聲稱是百分百反映真實的電視節目…它與電視紀錄片的不同在於,真人騷往往將關注重點放在戲劇衝突及個人矛盾上,其娛樂價值遠遠大於教育意義.』係喇,我哋又走返去矛盾,「聲稱」係百分百反映真實嘅電視節目.眼見好多人話『你打就打唔好搞咁多是非,』老實講,我又冇見過啲美國人睇《America’s Next Top Model》嗰時話,『你影就影(廣告相)唔好搞咁多是非.』到底咩係搞是非?如果你朋友比人打到豬頭咁,對方仲要耀武揚威話自己留咗力,先莫論孰是孰非,你會唔會破口大罵?如果你有機會,有能力,你會唔會十倍奉還?我冇能力都會練到自己有!同埋老實講句,某選手唔打爆另一位塊面,我覺得佢絕對贏唔到.唔係話佢打爆人哋有錯,因為我都相信佢呢啲三腳貓根本唔會識得控制力量.乞人憎就乞人憎在,佢險勝都仲要牙斬斬話自己留咗力啫,明明睇住佢中拳都仲要擰歪面,拳手大忌.同埋,到底係邊個「搞」是非,我係非常有保留.點解ViuTV要響節目中途,搞個『我最喜愛拳手』同『我最討厭拳手』呢?最戇鳩係,佢嘅所謂不記名得投票得八個人,唔使佢公佈都估到啦.何況,後尾逐個訪問晒,呢啲唔係分化係咩呀?
放大矛盾,將是非變成重點,不如唔好叫ViuTV,叫RIFTV,我睇得仲順氣啲.


text:
今次唔係講佢打得好唔好,純粹係講佢有幾八婆.喂大佬,係咁㗎啦,個節目點拍我點睇嘅啫.你夠膽講當年《真情》Maymay 食泥你冇好心涼!個個都學得幾個月,唔係話抹殺佢哋努力呀,有幾位咁短時間可以打到有紋有路我好欣賞添.但係如果你真係純粹想睇女子MMA,我唔好去睇Ronda Rousey?Bethe Correia 打之前叫Ronda Rousey 唔好喊,然後比人34秒Knockout,再比阿Rousey 兀返佢唔好喊,咪仲好睇.真人Show 就梗係睇真性情.老老豆豆,唔通你想睇佢哋由頭到尾握手來握手去,開口埋口多多指教咩.真?邊度真呀?睇過?邊度真呀?八婆直頭係香港女仔嘅本土核心價值呀!
我相信八婆呢一面,每個人都有,包括男仔.但係你話八婆到好似《G-1格鬥會》入面嘅Hazel Tong 唐紫睿咁,我相信少之又少.我真係未見過一個好似佢咁,徹頭徹尾嘅死八婆.好可惜,呢篇文唔係想鬧佢,反之,我係極欣賞佢.如果你係想睇我鬧Hazel 嘅話,唔好意思阻咗你時間,你可以出返去先.
每個人心入面,都有一個死八婆.有啲人係極度憤怒先會有呢一面,有啲人係口多多鐘意將自己觀察到嘅嘢四圍講;最差嗰個情況係,有啲人唯恐天下不亂想去搞風搞雨.而Hazel 係前兩種嘅混合體:一來係私怨,練習嘅時候明明嗌咗停,都仲要比人錘多個後腦一嘢,佢自己都響鏡頭前面講到明,而家擺明係嗰次之後唔妥對方.二來,戥姊妹不值,詳細就唔講喇,費事比人話我講是非.
大家都好驚八婆響背後講是講非,不如欣賞吓呢種明刀明槍.我實在未見過任何一個人響鏡頭面前,可以將自己八婆一面擺晒出嚟.成日話楊千嬅份人好真,大家又有冇見過楊千嬅響鏡頭面前藐爆一個人?Ok Fine,係嘅,響鏡頭面前講晒粗口,外面更有報導話佢揚言要人哋隻右手(最好笑係Hazel 回應報導問:點解唔係左右手?),其實真係好唔大體,亦都好MK.但係,試問我哋自己又做唔做到?對住最好嘅朋友,幾猙獰一面你都唔介意比佢見到;但係,唔好話鏡頭,對住唔熟嘅人,相信大家都會收吓掣,驚影響自己形象.
但係呢個八婆,呢個MK 妹,真係有嗰句講嗰句,完全體現到『我有我自由,理撚你感受』呢種MK 情懷.我今日先同女朋友講,其實MK 唔負面㗎,純種MK 仔係出名捱義氣,講得出做得到嘅表姐…直頭係表表姐.你可以話以前啲MK 仔好蠢,大佬講句叫你幫佢頂,就幫佢頂十幾碌,成世前途就咁冇晒,但佢哋講得出做得到.而家啲MK 唔同呀,個個走住屌,有咩事就笠水,影衰晒.點解我會話Hazel MK?因為頭先都講咗,一,佢以牙還牙,唔係大愛左膠;二,姊妹嘅事就係我嘅事,真係好有雷(唔係支那用語呀!有冇睇古惑仔呀!);三,佢「講」到做到…報導話佢揚言要人哋右手嗰時,唔係講緊叫大佬幫喎,講緊〝What happens in Lui Toi Stays in Lui Toi〞喎;再加上,佢「講」完之後,你有一種『嘩屌買定花生先』嘅感覺,絕對唔係瘦猛猛得把聲嘅死MK.最後,最型係,佢嗰種『你點睇我 I don’t really care』嘅態度,唔係話串唔串,係我相信大家都有過『唔講真係會谷住』嘅時候,好多時候,就係因為我哋太Care,然後就自己谷住度氣.姑勿論佢最後係贏係輸,佢嘅性格都幫佢贏到友誼.
都係嗰句啦,做娛樂圈做到咁真,真心蠢;但揀朋友,識揀一定係揀純種MK 妹.


text:
話說我有個親戚轉左去間投資公司做﹗佢又知我供開樓,講真每個月我兩公婆為左供樓每個月都死慳死抵﹗現家仲要多左件小朋友﹗每個月都唔係搵得多﹗
兩公婆每個月都係搵得個3萬,供樓都己經拎左我份人工走,仲要個D管理費,差响雜費個D每個月都洗成兩萬幾,真係好辛苦﹗
咁我個親戚知道咁既情況就同我講佢有個計劃叫做物業活化﹗可以幫到我無咁辛苦,叫我上去聽個講座,我心諗唔洗錢無咩所謂﹗
咁去到個門面都幾靚仔,唔似得D蚊型公司﹗咁一路聽個講座,原來佢既做法係由你物業既升值從而賺取利潤,咁我個親戚同我計個數﹐佢可以令到我唔洗供樓外仲可
以有多舊錢拎係手,仲要縮短供樓年期,我本身都己經要供25年,己經供左10年,我原先買個陣都2百幾萬,現家升到4百尾到﹗佢就利用我呢個升值
黎幫我,咁我睇完張效果圖,每個月既供款同現家差唔多,但係我就多左47萬拎手,再放100萬係佢到,每年大約收反12萬,咁同我供樓條數係差唔多,但我就多左錢用,供樓條數又小左,對於我黎講係好吸引,但個物業又係我命根,咁我又諗咁樓市跌我未死,但佢同我講,樓市跌對我黎講無影響,因為我個100萬唔會係佢公司有變動,除非我拎走,最好係可以短放,唔使長放係佢公司﹗咁當然要放係佢度先有個RETUN﹗我同我太太兩個都商量過,但係都十五十六,想問下大家意見做唔做得得過啦﹖


text:
今日大老爺一早又去咗跑步啦
我呢個難瞓豬都唔識起身
去完飲茶又去咗皇上皇買嘢
今次買番一包雞蛋布甸再整一次改良版先
之前放假可以一早去街買餸
見到啲樣樣都咁新鮮,同我放工嘅時候
真係天淵之別呀
原來一早街巿啲嘢又平又新鮮
仲有好多選擇,攪到我呢樣又想買嗰樣又想買
嗰時見到啲子薑好新鮮
已經諗起酸子薑同子薑炒牛肉
想起都流晒口水
我好鍾意食酸子薑架,去食壽司我一定食好多!
今日終於輪到整子薑啦
有一樣嘢好激氣
就係係街巿嘅雜貨買咗支變壞咗嘅白醋
今我損失十幾蚊,仲要再去買過兩支嚟
因為我買完嘢沖咗涼
咁咪叫少少爺幫我去超巿買囉
點知十幾歲咁大個仔都搵唔到乜嘢係白醋..............
點解而家啲細路咁架
終於咪出發去奶奶度自己去買囉
但見到大陸啲白醋都怕怕
都係買番兩亨氏白醋
價錢雙倍架!
就係呢兩支醋出事啦!
~酸子薑~
[三斤子薑,白醋(米醋)1枝,白糖1磅]
1. 先將啲白醋煮熱(唔需要滾),一路煮一路落糖,一路攪溶啲糖,要試味覺得夠甜就熄火,待涼.(如果醋熱會令到啲子薑無咁爽架)
2. 將啲子薑用刀仔刮咗啲皮,切片,用鹽醃到變軟軟地,用手搓乾啲水份.
3. 用玻璃樽放入子薑,再倒入甜醋.
呢樽會攞返寫字樓俾同事
呢樽係自己嘅,會自己食同攞嚟煮牛肉啦!
P.S. 今次買咗3斤子薑,不過切完會得番2斤左右,因為我無要到啲老嘅子薑,當你切嘅時候,你就會知邊啲係老,多根嗰啲就係老.


text:
望清楚,唔撚係嗰個舒琪呀!
我嘅第一次就係比咗呢位女演員,當然只係我「單方面」比佢啦.
依家資源科技發達,年紀越細越識得用電腦,利用網絡去尋找資源.不過眾所周知,全球網頁超過一半都有色情資訊嘅網站,要搵一套AV仲容易過去搵篇哲學論文,但係我細嗰陣,就完全唔一樣.
(性教育)
記得當時我正步入青春期,開始對女性充滿住幻想;豐滿嘅乳房,白滑幼嫩嘅身體同令我一直充滿住神秘感嘅女性下陰.但作為一件死𡃁仔,試問點可以體會到呢種對異性嘅好奇呢?不過唔緊要,學校都知道你哋班死仔開始會傾吓啲黃色笑話,開始知道自己成日講嘅撚,屌,鳩,柒,閪到底係咩一回事,所以佢哋亦幫我哋提供少量性教育資訊.
同時,亦令我一次又一次咁失望.
我屌你咩!?係咁影埋啲人體橫切面,我唔撚係雨夜屠佬呀!個啲精子進入卵子過程,我一啲興趣都無呀!
我想睇嘅係波呀!豐滿嘅乳房,仲有玲瓏浮凸嘅身材,最重要!你可唔可以影個CLOSE UP 喺女性嘅陰部度呢?起碼比我明顯地知道邊一個先係「入口」丫?
無,乜柒都無.一張又一張令人無趣嘅人體結構圖,但我真係估唔到身邊嗰班白痴同學,就連呢啲嘢都感到興奮無比!佢嘅笑聲令我感覺佢哋係幾咁無知!
終於我忍唔住舉手!
「老師,點解無影到女性嘅乳房嘅呢?」
「嗯,吹同學,女性乳房並唔屬於生殖系統之一.」
唔屬於!?吓!我屌你呀 MISS!咁我睇《YES》入面個 MISS SEX 講:「撫摸乳房能夠大大提升女性進入性高潮.」呢句唔通係假架?
MISS,你老公有冇渣過你個波!你講!!
傻啦,我問完嗰句已經被人笑到面黃,仲邊問得出口.
(自習)
學校又唔幫你,唔通你會問屋企人咩?咁你梗係問返平時會同你一齊討論黃色笑話嘅兄弟啦.
喺我嗰個年代嘅屋村,唯一可以接觸到成人資訊嘅方法就係從一班呀叔扔出嚟嘅垃圾入面尋找.但扔得出嚟嘅都唔方係好嘢,而且間中仲痴住啲「白膠漿」嘅書,要搵到好嘢真係唔容易!
間中只可以搵到半頁嘅H漫又或者半祼嘅圖片.唔夠!唔夠!我同班兄弟一啲都唔滿足,直到某位巴打話自己老豆好似收埋咗好嘢,叫我地一齊入房研究一番.
可惜出師未捷,佢就失手被擒,唉~嗚呼哀哉.
但上天係會留機會比充滿意志嘅人!終於某日我哋喺後樓梯度發現佢 - 舒淇寫真集!
我地眾人不斷輪流仔細咁欣賞呢隻VCD嘅封套.
係啦!就係呢啲啦!
雖然從封面得知,入面一定無性交場面,但女性嘅乳房同白滑嘅肌膚應該一定唔會令我哋失望.好快我哋就決定開佢苞!!
我地打開VCD機,各人懷住一個「掀起你的蓋頭來」的新婚男仔嘅情操,等待住畫面嗰堆垃圾成人指引警告過去……
屌!!!點解舒淇有著衫呀!?畫面所見,一款90年代最興嘅MV拍攝手法:即係個鏡頭又要拉前又要拉後,好撚感動嗰種.只見舒淇喺一堆花花草草入面,好撚開心咁被攝影哥哥影相,雖然佢已經係低胸,但根本就唔係我哋想要嘅嘢!
喺嗰一刻,我終於知道點樣運用「回水」呢個字!雖然我哋都無比錢.我嗰吓差唔多踢爆兄弟屋企部電視,眾人拉住我之下,電視前畫面終於出現神蹟!
畫面一轉,舒淇雙手抱住自己前胸,慢慢佢就放低玉手,露出佢幼嫩而堅挺嘅乳房;佢面帶笑容慢慢向住我哋嘅方向(即係鏡頭)走過嚟;佢望下身邊啲花,又望下隔離啲風景;攝影哥哥不斷係佢嘅乳房嘅範圍度打圈,間中穿插下舒淇嗰份少女嘅甜美笑容,再影埋佢肌膚;雖然佢仲著住條底褲,但佢條紙咁薄嘅白色底褲,淡淡咁現出佢嘅陰毛同「小妹妹」外型.
全隻碟有成50分鐘,上述嘅重要劇情只得1分45秒.
呢一刻我終於明白點解條友會扔隻碟出街,但我哋仍然抱住感恩嘅心態去祝福呢隻碟嘅主人,同埋我哋眼前嘅舒淇.
不過大家仲係年紀細,雖然畫面滿足眼球但仍然都唔可以了結我內心嘅慾望.好快我就同兄弟講,我想拎隻碟返屋企.兄弟們向我送咗一個「GOOD LUCK BROTHER!」笑容後,我就將呢隻碟深深咁包入自己件衫入面,用最快速度跑返屋企.
我好想同舒淇嚟多一次會面.
(花潮)
我再次開啟屋企部VCD機,我馬上按住 FAST FORWARD,去到重點戲情.
雖然隔咗一段路程,舒淇仍然保持嗰份笑容,我再次睇住佢隻手一放.
象徵住母愛偉大嘅乳房,出現喺我面前,我紅都面哂.終於!終於我睇到我人生應該要睇嘅嘢啦!
喺嗰1分45秒,我嘅人生就好似走馬燈一樣,來來回回數百次,但主觀感覺只係頃刻之間嘅事;而我亦將波棍,慢慢由一波轉入去三波.
數千億朵白玫瑰花瓣,好似年初一嘅煙花一樣,全力跑到空中然後四散,將佢哋人生嘅光輝,於剎那之間燃燒殆盡;我望住舒淇嘅笑容,我亦都向佢投回一個尊敬嘅眼神.
我訓咗喺度,繼續思索我人生,呢個時候只係諗起李廣田嘅一句:
//春光似海,盛世如花.//
(後記)
然而,舒淇其實唔係我杯茶,但我每次見到佢,我都會諗起佢嘅專業曾經帶過比我人生一個美好嘅回憶.
作者 FB:吹水皇的後花園


text:
24 JULY 2009 (FRI)
話晒我都係為左薰衣草田已來,雖然同電視睇嗰啲差好遠唔多靚,不過都總係想去影相嘛!
由於第一日影唔夠喉,所以第二日就係原定集合時間(十點)再早啲起身去影過.
一早七點就落左去食早餐.不過......行左一個圈都搵唔到嘢野想食,個酒店自助早餐奇差,終於都『迫』自己食左依啲~
一大早嘅花田都算有少少靚啦~
可能早關係,所以都唔多人,我地仲可以霸到好多有利位置影靚相添~
大家唔好誤會,我係好有公德心呀,依支花花係我地上捨到,唔係採摘呀~
經過兩個幾鐘花田影相,都算叫做影左啲靚相啦!雖然係薰衣草田入面影左勁多相,但鐘意嘅就唔多,都係發覺自己一早起身個樣勁唔得,好腫呀!不過係都有兩張至愛,大肥豬影我影得幾有FEEL~
今次其實都幾辛苦,因為除左陽光晒之外,個花田開左好多自動洒水系統,不同角度都有,所以大肥豬要就角度幫我影靚相之餘,又要避水,最後攪到成件衫都濕晒.(真係好抵錫呀~)
當我地交完房匙俾導遊後,見仲有少少少時間,所以又係酒店附近作最後努力影..影...影啦~
離開盤龍峽後,我地又再出發去下一個目的地啦!
首先去左水雲間,其實咪即係成個團唯一既購物點,叫你地買吓茶葉去幫助一啲雲南山區既小朋友. 之前我都去過同類嘅地方,所以都冇心機聽,影吓當到此一遊就算啦~
下一目的地就係金林水鄉,都係睇吓啲水鄉咁啦~
搭木伐去遊湖同埋睇表演~
之後導遊就再帶我地去食豆腐花,每人一碗...免費的~
唔知係唔係熱嘅時候食凍豆花覺得特別好味,所以我地就叫多一碗,真係勁抵....只係一蚊一碗呀~
休息過後,就去參觀酒坊同試食花生~
最後睇我買左幾多野,都係大肥豬至愛嘅花生嚟,仲買左三大包添~
參觀埋依個地方,我地個行程就完結啦!
最後又坐四個鐘車,只係中途食左LUNCH同DINNER,之後到碼頭再坐兩個鐘船番香港啦!


text:
2009年6月13日 星期六
唔該晒!
今日熱到暈低啊!
下午同vanlily食lunch,行一陣都已經熱到我兩個暈低咁滯
趕返屋企,剛好表弟先生都差唔多到達我屋企
哈!唔該晒表弟先生幫我整電腦
除左幫我加ram,仲幫我用吸塵機吸機箱內既塵
原來裡面好多塵啊!風扇位積滿塵
晚餐只係好簡單,加上大少爺牙痛要另外食粥
所以我無整好多食物比表弟先生呢
不過好多甜點,表弟先生同一樣鍾意食甜,我預備甜點比表弟帶返屋企食
串燒
紅酒烤肉眼扒
表弟先生話想食好creamy既pasta
佢同我一樣鍾意食扁意粉
仲有表弟先生最喜愛心太軟,用杯裝比佢食
下星期又整喇!表弟先生同表妹小姐一齊再上我家
表妹小姐又係好鍾意心太軟呢
又去買mochi cream既甜點,買朱古力香蕉味比表弟先生
我既宇治金時,大少爺要黑芝麻味
哈!仲有仲有餅神vanlily整比我既macaroon
好多人話macaroon唔好味,但我偏偏好鍾意
餅神呢款好味啊!因為杏仁粉靚,所以有微微既杏仁香味
繼Joel既果味macaroon外,呢個我都好鍾意
比左一半份量表弟先生帶番屋企比表妹小姐食
餅神送既玻璃曲奇,表弟經常想試
但我無時間,所以餅神整比我地呢
表弟先生同表妹小姐下星期再黎,我一定整得更好更豐富呢~~~~
舅父,舅母,Hello~~~~~~
你看到嗎?我會填飽佢兩個既肚皮呢
1 則留言:


text:
正在瀏覽這個版面的使用者: 沒有註冊會員 和 7 位訪客
Psychoav 寫: 啱啱入o左錢, sorry有d遲
concyclic 寫:Psychoav 寫: 啱啱入o左錢, sorry有d遲
我仲未入
初哥 寫: 啱啱去櫃元機過左數
大富豪 寫:
私家飛机展有冇 invitation?
蘇富比拍賣有冇專人跟住?
去馬交一次有冇4-5億 credit?
上次求投資者有冇 invitation?
去 Hermes 有冇 kelly bag 現貨任要?
有冇連相都未睇就去訂部千二萬賓利?
有冇買幽靈之子打孖買(用 cash 紅黑各一)?
有冇去意大利四五十萬訂金線西装?
有冇去意大利十萬訂對鞋..一次訂幾對?
有冇用百幾萬買副敏魚膠食?
有冇用十幾萬買條大黃花煎?'
如果一樣都冇就做富豪做到好失敗
PS 以上全部真人真事..
MartinTong 寫:初哥 寫: 啱啱去櫃元機過左數
京 寫:concyclic 寫:Psychoav 寫: 啱啱入o左錢, sorry有d遲
我仲未入
X 3,要收番條街數先
concyclic 寫:京 寫:concyclic 寫:Psychoav 寫: 啱啱入o左錢, sorry有d遲
我仲未入
X 3,要收番條街數先
成日放學放遲左,銀行closed
concyclic 寫:京 寫:concyclic 寫:Psychoav 寫: 啱啱入o左錢, sorry有d遲
我仲未入
X 3,要收番條街數先
成日放學放遲左,銀行closed


text:
宗教改革
宗教改革係喺歐洲十六世紀嘅一連串反對封建神權嘅革命浪潮,呢個浪潮一路持續到十九世紀,其中包括咗好多新教派創立同對舊信仰嘅批判同革新.佢大致包括咗三次重大衝突,即係指1562年到1598年嘅法國宗教戰爭;1560年到1640年尼德蘭(荷蘭)反抗西班牙戰爭;1618年到1648年嘅三十年戰爭(Thirty Year's War).對於宗教改革,唔同人都有唔同評價,有人認為佢促進咗現代科學發展,亦有人認為佢助長咗十六,十七世紀嘅女巫迫害.雖然宗教改革正負兩面評價參半,但就肯定可以講係歐洲史上一件重大事件.
目錄
歷史背景[編輯]
中古世紀嘅基督教喺歐洲係一個非常龐大嘅組織,而羅馬教宗就係嗰陣時世界上所有基督教教會嘅領袖,喺十二到十三世紀,特別係依諾增爵三世(Innocent III,1198年-1216年)嗰陣,教宗嘅權力更加係史上最大,除咗政治上嘅影響力,喺道德上亦對每一個基督教國家嘅人有好大控制.
教會矛盾[編輯]
但係到咗十三世紀末,教宗同世俗君主之間因為權力,政治,利益等問題長期鬥爭,令教會喺財政同管理上都出現咗好多問題,而為咗擺脫意大利嘅控制,教宗將教廷由羅馬搬咗去法國亞維農(Avignon),亦即係歷史上所講嘅「教會大分裂」(Great Schism),令當時喺羅馬同亞維農都分別有一個教宗,係兩個教宗互相罷免對方,呢啲嘢一路到1414年日耳曼舉行嘅基督教大會先解決,喺會議入面一次過罷免晒兩個教宗,然後再選出馬蒂諾五世(Martin V)做新教宗.
但係經過呢啲事件之後,教宗嘅聲望已經受到影響,於是民間開始產生對教會改革嘅需求,而好多被視為異端嘅細教派亦越來越有市場.喺經過教會大分裂之後,教宗嘅權力亦開始被唔同地方嘅君主取代,尤其喺法國同英國,教宗嘅權力完全被君主取代,教宗嘅權威可以話受到好大打擊.
為咗維持教會一直以來嘅龐大開支,尤其係起豪華教堂,同埋一直支持開嘅藝術活動等,於是就用盡方法搵錢,其中以售賣宗教商品最具爭議,例如教宗利奧十世(Leo X,1513年-1521年在位)就以諗出以售賣宗教恩惠嚟搵錢,亦即係好多人所講嘅「贖罪券(Indulgences)」,另外亦通過參觀同參拜聖物去賺教徒嘅錢.
當時好多人都相信通過參拜聖物或者買贖罪券係可以令自己嘅罪得到寬恕,同時,教會為咗令更加多人去買呢啲宗教商品,亦將道德行為標準越定越高,高到根本冇乜人做到,尤其對教士,修士,修女等下禁令唔准結婚,都喺社會上造成好大壓力,令當時好多教士,修士,修女等係呢條令之下唔可以正式結婚,但好多其實已經有實際上嘅婚姻關係,結果又出一種「娶妻罪」出嚟賺贖罪金,教士罰完贖罪金之後,俾人知道又會唱通街,冇晒面,結果喺日耳曼地區開始出現「反教權主義(Anti-Clericalism)」,質疑教會憑乜幫人贖罪,亦係後嚟導致各種宗教改革浪潮嘅開始.
民間矛盾[編輯]
除咗教會入面存在住好大矛盾之外,民間社會亦同樣有好多矛盾,當時喺日耳曼有一個社會階層叫做「帝國騎士(Reichsritter)」,佢哋原本喺社會上有好大權力,但後來一啲貴族同領土諸侯權力越來越大,而呢啲騎士冇晒權力支持之下,有好多開始變成盜賊,佢哋當中有好多都覺得貴族,城市居民都係好食懶非嘅寄生蟲,所以佢哋好多都有種反權力,希望改革嘅心理,所以喺後來馬丁路德同教皇作對,帝國騎士擔當住一個好重要嘅角色.
贖罪券事件[編輯]
1514年,喺馬格德堡(Magdeburg)嘅阿貝爾‧勃籣登堡親王(Albert De Brandebourg, Prince)因為想選美因茲(Mayence)地區嘅總主教,但係選就要用好多錢,於是走咗去搵銀行家雅各布•福格(Jacob Fugger)借錢,教廷又批准咗阿貝爾賣贖罪券,而賣到嘅錢,一半用嚟還畀雅各布•福格,而另一半就要用嚟起聖彼德大教堂.
當時有一個修士叫做馬丁路德,佢見到有人賣贖罪券就睇唔過眼,馬丁路德認為,教皇重有錢過好多貴族富豪,點解重要向基督徒攞錢起教堂?於是佢就走咗去咗搵美因茲大主教理論,佢列出咗九十五個反對贖罪券嘅觀點,稱之為《九十五條論綱》,內容主要批評教皇濫用權力,結果令馬丁路德捲入咗一場政治風波,重導致佢後來同教廷決裂.
馬丁路德[編輯]
- 內文: 馬丁路德
馬丁路德係農民出身,屬於貧窮階層,佢老豆漢斯路德(Hans)為咗賺多啲錢而走去做礦工,慢慢有錢起嚟,本來漢斯想供個仔讀法律,但馬丁路德揀咗入修道院.
喺修道院嘅馬丁路德畀人印象係虔誠,刻苦,遵守紀律嘅人,不過佢成日因為可唔可以得救嘅問題而煩腦,問過好多人包括修道院院長都冇一個答案令佢滿意,最後佢自己喺聖經入面搵到答案,認為係「因信稱義」.佢認為只要信仰神,就可以同神和好.
而呢個諗法,啱啱就同贖罪券嘅目的背道而馳,所以佢開始反對贖罪券,針對贖罪券嘅問題,寫咗《九十五條論綱》,質疑贖罪券嘅功效.其實馬丁路德最初嘅動機只係單純咁想發表意見,有人話當時馬丁路德將《九十五條論綱》釘喺威登堡大門上面而引公眾談論,但呢件事係咪真係有發生過重係爭議緊.無論如何,《九十五條論綱》好快就因為大量印刷而傳到周圍都係,快到教會都嚟唔切反應.由於《九十五條論綱》內容好多矛頭都係指向教宗嘅權威質疑,結果教廷將佢對贖罪券質疑理解成對教廷財政制度嘅攻擊,甚至係對教廷不滿.有一個叫約翰特策爾(Johann Tetzel)嘅商人就有樣學樣,寫咗一百五十六條主張,反駁馬丁路德嘅九十五條論綱,特策爾係一個以販賣贖罪券為生嘅商人,同時係多明尼古修會(Dominican Order1)嘅修士,佢認為教宗嘅權力係絕對,唔係路德咁講話係嚟自恩典同信仰.但係特策爾嘅一百五十六條主張一出就畀馬丁路德嘅支持者一把火燒晒.
除咗特策爾,另一個同樣都係明尼古修會修士西維斯特•普利埃利阿斯(Silvester Prierias)亦寫咗本叫《對話錄(Dialougs)》嘅書抨擊路德,甚至指控路德係異端,而呢個指控,令到成件事已經唔再只係一個神學爭論咁簡單.
由於教廷係有權去緝查異端,於是就要求馬丁路德去羅馬受審,但當時係人都知,送得去羅馬實一去冇回頭,因為之前已經有好多人因為咁走咗而喺教會會議上俾人燒死.
所以路德堅持一定要喺返日耳曼受審,於是教廷就派出樞機主教卡耶坦(Cajetan)去日耳曼參加帝國會議同路德辯論.經過同保守嘅卡耶坦呢次辯論之後,令路德更加質疑教宗嘅權威,結果教宗喺1518年11月9號頒令,譴責「有啲修士對贖罪券認識錯誤」,路德再冇得返轉頭.
越嚟越多人為咗擁護權威而出嚟反駁路德,但都俾路德返轉頭,路德個膽亦越練越大,路德慢慢變成一個激烈嘅反教宗者,出版好多批評教宗權力同宣傳自己思想嘅書.1520年10月,路德收到羅馬要將佢逐出教會嘅詔令,叫做除去「教籍令(Exsurge Domine)」,路德當住佢學生面前將呢道詔令一把火燒咗去,呢個時候路德已經認為教宗先係最大嘅反基督.
加爾文歐洲宗教改革[編輯]
教會反擊[編輯]
日耳曼和約[編輯]
聖巴托羅繆慘案[編輯]
- 內文: 聖巴托羅繆慘案
法國喺經過長期嘅宗教戰爭之後,喺1570年簽定日耳曼和約之後,本來相安無事,而且重選咗海軍司令科利尼( Coligny, Gaspard II de, LORD DE CHATILLON)做新教領袖,但係喺8月27號,科利尼爭啲俾人暗殺,吉斯派於是大造文章,掉返轉屈科利尼係1563年謀殺弗朗索瓦公爵嘅凶手,參政院驚住爆大鑊,於是說服國王同新教胡格諾派決裂,最後王太后喀德鄰喺聖巴托羅繆祭日(St. Bartholomew天主教節日)下令屠殺新教胡格諾教徒,全國夾埋死咗成三萬幾人,啲人叫呢單嘢做「聖巴托羅繆慘案」.
爭議[編輯]
影響[編輯]
相關[編輯]
註解[編輯]
- 註 1: Dominican Order 亦即係天主教道明會
參考[編輯]
- 《神聖羅馬帝國文化史1648-1806年》 ISBN 750602265
- 《宗教改革 路德,加爾文和新教徒》 克利斯坦著(法) 漢語大詞典出版社 ISBN 7-5432-0758-3
- 《羅馬帝國衰亡史》 吉本著 ISBN 957-545-745-5
- 《馬丁路德》 麥田出版 ISBN 95770787809


text:
文:方以文
大台劇《不懂撒嬌的女人》無論收視同口碑都好勁,一洗大台近年頹風,就連話自己好耐無睇電視嘅人都開番電視去追劇.2017年,暫時睇嚟都係女人劇同女演員嘅天下:《撒嬌》嘅宣萱,《親親我好媽》嘅江美儀,有話題無收視嘅《全職沒女》陳松伶,仲有《迷》裡面嘅田蕊妮喺最尾幾集爆炸性嘅演出,全部都係女人劇,女演員佔據觀眾嘅話題同埋媒體報道版面,就算係重量級羅嘉良嘅《與諜同謀》,焦點都好似落咗喺同劇嘅Ali身上,點解呢?
宣萱|《不懂撒嬌的女人》劇照
江美儀|《親親我好媽》截圖
有人話會畀時間去追電視劇嘅,多數都係女性.呢個結論我唔知喺邊度得返嚟,但係照走勢睇,再去推斷又真係咁.要綁住再催谷呢班觀眾,無綫喺2017年上半年係做到嘢.反觀ViuTV,似乎都愈來愈覺得女性觀眾係要搶,不過就搶啲年輕少少嘅,所以先會有《全職媽媽放大假》.我身邊就有一班剛結婚嘅女士,想生仔或者剛生仔嘅媽媽追住嚟睇.奇妙電視就更加開宗明義畀媽媽睇,喺母親節開台,話就話主打合家觀,但明顯就係針對一班年紀更加大嘅女性觀眾.唔計開台嗰個大雜薈節目,第一個節目就係司棋姐領軍嘅《帶阿媽去旅行》,擺明車馬搶婆婆,嫲嫲級觀眾.
但點解《撒嬌》會比起《親親我好媽》收視更高,兩星期以嚟,最高收視可以衝到出27點呢?因為佢搶埋啲男性觀眾.宣萱所演嘅角色Mall姐,除咗一班女觀眾會追佢嘅感情生活之外,仲有一班男觀眾(其實無分男女)會一路睇Mall姐喺工作上幾咁變態,邊睇邊將自己嘅惡魔上司做比較.同劇嘅辦公室角色,好似係黎諾懿嘅Hanson,張達倫嘅Oscar,林偉嘅任哥,都好喺辧公室嘅經典人物寫照.呢部份嘅設計係好周到,跳出咗觀眾性別嘅分歧,有埋一班男觀眾,先可以將個收視推高.
不過去到第15集,返開office嘅觀眾可能就唔可以將職場嘅怒氣發泄喺Mall姐身上.因為佢已經走咗,再無手下,只得愛人Gordon相伴.呢個會唔會成為收視暗湧就要拭目而待.
話時話,接《不懂撒嬌的女人》期嘅,係2007年製作,舊劇新播嘅《蘭花劫》,再之後係《三個女人一個因》,兩套都係女人劇,但我睇過個大綱,都唔似有吸引男觀眾嘅角度,要維持收視氣勢似乎有難度.


text:
09 MAY 2009 (SAT)
原本計劃左今晚我地同奶奶三個人出觀塘嘅鋪頭食齋,不過唔知點解放工見到大肥豬之後計劃有變,冇端端大伯同姑奶佢地都一齊JOIN埋,攪到原本由三個人變左九個人一齊食飯.
咁多人食飯,冇理由要大家陪我食齋,所以最後就入左將軍澳一間酒樓食飯啦!
食完飯見時間尚早,所以就係新都城行吓街.行行吓,竟然俾我見到有太平清醮嘅平安包電話繩,見唔算貴,所以就買左一對俾我同大肥豬.最衰買唔到白色,不過唔洗入長洲都買到,已經開心啦~
一直都平安冇事,不過當我地係二期個大堂嘅美食攤位買完包花生糖之後,竟然唔見晒其他人,行左個圈都唔見,所以就打俾姑奶問.原來佢地過左三期睇傢俬,所以我地咪慢慢行過去JOIN佢地.
點知,當我地見到佢地嘅時候,發現唔見左奶奶,問大伯同姑奶都唔知佢去左邊,奶奶又冇帶電話,又唔知佢係乜事唔見左,之前奶奶又講過佢對腳唔係太舒服,所以都真係驚驚地.
因為大伯佢地買緊梳化,所以我就同大肥豬就四周圍行,周圍搵啦!
我地由三期搵到二期,再由二期去番三期,可以話係成個新都城行左好幾十個圈,但都係搵唔到,最後我地搵埋商場職員開咪搵(我都係第一次開咪搵人,諗番都有少少唔好意思呀),都搵唔到,你都唔好話唔驚.
隨住大伯買完梳化,我地又搵左成個鐘,都係冇結果,佢地估奶奶可能自己返左屋企,所以我地就離開將軍澳啦!
係搭地鐵返屋企途中,我同大肥豬都仲係擔心,所以我地就決定番奶奶屋企等.
好在,係奶奶屋企樓下就見到佢同緊朋友傾計.一見到佢就即為放心晒,之後陪佢係屋企坐陣,先返屋企.
唉...經過今次個經驗,下次再有咁多人去街嘅時候,都係寸步不離咁跟實奶奶,希望唔好再發生依啲驚人事件啦!
PS:係我搵奶奶途中,隱約聽到好似有人叫小肥豬,所以我估可能係有BLOG友仔見到我.不過當時我係擔心中,所以冇理會,希望嗰位BLOG友仔唔好介意啦同埋唔好俾我個傻樣嚇親啦!


text:
(未有SOURCE:拿,我當住張圖係真先架啦?)
香港成日都話要搞高科技,搞IT,搞R&D,要超越新加坡.
但係一出事,第一班要遭殃既,永遠就係IT department.今次因航仲絕,一CUT,隨時可能成個managerial grade 都唔要.你真係以為build 左成個system,維護左咩網絡安全,攔截左ransomware 好叻咩?依家你就真係唔方唔wannacry 喇.我都唔知呢D仲叫唔叫狡兔死,走狗烹,咁照字面解都一定岩既.
IT 狗,你既資料真係好有用呀,但係時候收信封然後收皮喇.
因航,HSBC 都係大公司,都係好多畢業學生想入既所謂有前途企業.但係對於IT人既態度,亦完全係,一視同仁.「唔賺錢既部門梗係cut 先」往往都係開刀法則.因為IT既所謂profit contribution 係計唔到.你可以話每一分都計又得,當然每一分都唔計,亦得.得左.
但你咁樣既一個labour market,培養出黎既一個social norm,你叫啲人JUPAS 點樣揀去讀IT先?送死?唔好講咩結婚買樓咁離地喇,依家我想食個豆腐火腩飯都無.但結果屎都無得我食.講咩創新科技?同我講咩數碼未來?我都睇唔到未來,得鬼閒同你做研發!
況且做完研發又係入公司名,炒又係照炒我?隨時一個idea,無patent 就俾人copy 左.幫人發達幫人起機既野,邊有咁老襯呀?所以香港係絕對唔適合做研發,最好都係炒股同炒樓,起碼賺左就係我既──但你千祈唔好學有D人去炒期油喎,如果你搵唔到其他人幫你陪葬的話,炒期油係高風險既行為,小朋友真係唔好亂試.
我地M群係度異口同聲問:如果因航到時個網down 左咁點呀?咁咪到時再請老散囉.或者cut 人工一半,請番堆人過港龍再起機囉.來生不做香港人?咁闊?來生不做IT狗呀.港爸港媽又可以有定台詞喇:
「拿大個讀好D書要做醫生律師呀.唔係就會好似佢地咁要乞食好陰功豬架啦.」


text: 呢幾日一開電視,都見到張兆煇同陳松伶合作嘅劇集出緊街,兩個好戲之一走埋一齊,故事劇情咪係咪好睇,0依家講仲係言之過早,但係可以肯定嘅,就係今年54歲嘅張兆輝,肯定keep得好好,唔少網民覺得佢同27歲嘅張振朗企埋一齊,似兩兄弟多過兩父子!有讀者張小姐透過《蘋果》嘅爆相爆片,聲稱前日傍晚時份,喺西貢見到張兆輝,之不過嗰陣佢身邊有一個妙齡少女,張小姐話:「嗰陣我食完飯行出嚟,見到張兆輝喺西貢碼頭拖住個女仔沿住海邊行,仲間佢哋都好親熱,又攬腰,又拖住,好親密㗎,仲見到張兆輝攬到實陪個女仔睇海!」佢仲話:「初時以為係佢老婆,但係睇真啲嗰個女仔個樣好後生,我以為佢哋係拍戲,但係睇真啲附近又冇攝影機,之後見佢哋入咗去一間海鮮店,不過見到人多就耷dup低頭,跟住有fans截住男嘅影合照,嗰個女嘅好識做行開,好似好避忌咁!」事後《蘋果》諗住搵張兆輝了解吓,不過因為佢做緊嘢所以冇覆,於是乎去問佢老婆張太,睇吓佢知唔知呢件事,點知佢聽完之後笑住話:「哈哈哈,咁都有得爆?嗰個女仔係阿女嚟㗎!嗰晚大仔有啲同學喺英國嚟咗香港,我哋咪一家人去咗西貢食飯,佢哋兩父女不嬲啲感情都好好,成日出街都會手拖手,一直都係咁癡纏!」其實張兆輝喺圈中出咗名係好男友,一直都好錫老婆同仔女,唔經唔覺佢個女今年已經18歲,最重要嘅係,啲人成日話女兒係爸爸嘅「前世情人」,所以有呢啲舉動,實在一啲都唔出奇!


text:
沙田 Me:想做明星?搵我﹙設計對白﹚
Me哥,我都想拍戲,請唔請人?﹙設計對白﹚
爆壹爆
群星拱照勝和坐館
澳門洗米華,集齊江湖人,娛樂圈明星,賭場和大婆二奶鬥爭等各種元素,成為長期新聞熱爆人物.香港黑幫人物眼見此路可行,都來跟一跟風.
上星期二晚,爆哥去咗尖東港晶中心二樓一間酒樓食飯,同朋友飲酒吹水之際,突然見到一名黑衫黑褲,樣子兇神惡煞嘅男人行過,酒樓經理仲笑笑口,必恭必敬咁傍住佢入咗貴賓房.望真啲,先發現佢係和勝和現任坐館沙田 Me.原來當日沙田 Me喺酒樓搞咗個生日 party.
勝和坐館搞 party,爆哥以為會有好多江湖猛人出席,點知剛好相反,一個古惑仔都冇,反而見到一大堆娛樂圈藝人,好似啱啱開完演唱會嘅吳國敬,長駐大陸拍劇嘅陳浩民,范振鋒夫婦,喬寶寶,李雨陽同仙樂都等,場面都好熱鬧,唔講仲以為係演藝人協會聚會添.之後仲見到沙田 Me親自走到櫃枱,叫職員幫佢點餸,「鮑魚喇,蒸條靚魚添.」坐館生日,當然要有面子.有職員話當晚十二點時,沙田 Me切生日蛋糕吹蠟燭,班明星仲唱晒生日歌,之後隊咗幾十支紅酒,玩到凌晨兩點幾至散 band,非常盡興.
爆哥當然知沙田 Me交遊廣闊,同好多娛樂圈嘅人都好熟,藝人食四方飯,亦都個個俾面江湖大幫派首領.朋友更估計,當晚 party應該唔單只食餐飯咁簡單,應該坐埋有大嘢傾.爆哥都覺得唔出奇,江湖一向盛傳,沙田 Me想做第二個洗米華,佢早前投資八百多萬搞咗間娛樂公司,都係想踩入娛樂圈.勝和坐館明年就要交棒,唔知到時沙田 Me會唔會全職發展佢嘅娛樂事業呢?做娛樂大亨,點都高層次過江湖人.
美國佬咬實大鼻
澳門永利集團嘅「永利皇宮」,預計二○一七年就會落成,但呢排俾人咬住唔放,火頭仲燒埋上屆特首何厚鏵,事件關乎多年前一宗批地風波.話說位於美國嘅「國際執業工程師協會」( International Union of Operating Engineers),發現永利喺二○○六年獲得路氹地皮,竟然要另外俾五千萬美金,向大陸一間叫「天橋」嘅公司買地皮,而介紹天橋俾永利嘅中間人,竟然係花名大鼻嘅何厚鏵,中間搞乜鬼呀?
協會嘅發言人 Jeffrey Fiedler上個禮拜同爆哥都傾過電話,佢話奇就奇在,協會向澳門政府查詢天橋買入路氹地皮嘅記錄,澳門政府竟然俾唔到相關文件,佢質疑咁大單交易,點解澳門政府可以冇賣地記錄咁奇怪,永利又夠膽以五千萬美元,向所謂「地主」天橋公司買地,咁何厚鏵當中又係咩角色呢?對於呢件事,佢話會一直追查到底,嗯,睇嚟澳門好多人都有排頭痕!
六萬蚊自訂私家鹹片
正所謂鹹濕冇分國界,有香港鹹蟲去東洋尋歡,亦都有日本嫖客轉戰香港,鹹魚青菜各有各愛,都冇乜特別吖.點知呢排香港股市升,突然有批貴價日本妹來港搵食,真係貴到嚇屎你嗰隻.
爆哥日前收到老尖陀地細強嘅 WhatsApp,話有批日本 AV女來港,其中一個名叫唔知乜嘢禮子,都有啲名氣.中間人話收三萬,禮子又收三萬,爆哥即話,哇收六萬,你夠膽不如直接去搶啦笨.細強就話六萬唔係白俾,原來有新玩法,就係客人可以拍埋 AV片,自己一嘗做 AV男,趁青春留勁影咁話.細強講開日本 AV女,扮晒有同情心咁話戥佢哋唔抵,一般唔紅嘅 AV女,即使埋身肉搏拍片,都只係收折合萬幾蚊港幣咋,所以佢哋要出外「兼職」,香港仔情迷日本妹,又俾得起錢,自然過來同港男交流演戲心得啦.但爆哥都係嗰句,不如去搶啦笨.
爆哥乜料
金融界撈家,穿梭黑白政商界,朋友遍布旺角至中環,每星期都八到唔同料,同《壹》仔讀者過吓癮!


text:
傳曼聯話買基沙文好耐,但基沙文一直都冇回應,直至近日佢上電視節目,話下季做紅魔嘅機會有六成!不過魔迷唔好開心住,因為基沙文似乎數學麻麻,佢補充話留低喺馬體會嘅機會仲大喎:「我會喺嚟緊兩星期決定前途.(曼聯係咪下一站?)有可能,我覺得有六成機會.」不過,被問到留低喺馬體會嘅機會嗰陣,基沙文竟然話有七成機會!大佬呀,七成加六成有13成,呢啲係咩數學嚟?
連格爆肌試PS老西
曼聯周三踢決賽,賽前特登搵咗設計師Paul Smith整番件新老西出征,連受傷嘅伊巴同前領隊費格遜都有份,因為佢兩個都會隨隊打氣.曼聯官方發佈咗幾張球員試衫嘅靚相,係連格試得最搞笑,竟然赤裸上身試衫,擺明晒肌.講起連格,佢喺英超煞科戰後去咗奧脫福附近一間酒吧,使咗600鎊(約6,100港元)請約100名魔迷飲酒,話係多謝佢哋嘅支持.
乳牛牽牛勢不兩立
本報名家牽牛睇好曼聯,但地球另一邊,荷蘭有隻牛就同佢唱反調,支持同鄉阿積士.呢隻荷蘭乳牛叫Sijtje,係動物界波神.日前工作人員就畀咗兩個飼料兜Sijtje揀,一個有阿積士會徽,另一個就有曼聯會徽,最後佢揀咗阿積士.雖然佢名氣冇當年世盃嘅八爪魚保羅咁大,但根據佢過往估波以至大選結果嘅往績,命中率高達85%!信牽牛定信乳牛,大家自己揀喇!


text:
香港係一個文明社會,唔使憑感覺,肯肯定係.
既然係文明社會,受過教育,識互相尊重,咁點解要令媽媽咁難受?一直堅持以母乳餵哺bébé G嘅官恩娜,經常喺網上同大家分享餵母乳苦樂,佢曾經話過:「我條餵奶路絕對係波折重重,唔知流咗幾多眼淚...絕對係行到我遍體鱗傷!先至堅持到今日!我阿媽仲要同我講,以前佢好輕鬆就餵大我哋三兄弟姊妹...唔知點解我講到餵母乳好似火星任務咁難!」究竟點解?最近官恩娜同bébé G又遇到「奇事」——應該係「歧視」.過程絕不funny.時間:某日
地點:香港某五星級洒店嘅女更衣室
人物:官恩娜,bébé G同一名中年女人官恩娜憶述,當日佢抱住bébé G到上址,因為喺佢所在嘅兩層樓都搵唔到育嬰室,BB又肚餓,於是問准更衣室職員,喺嗰度餵母乳.為免遭人「另眼相看」,所以官恩娜已經故意坐埋一邊,點知仍遭一名中年女人侮辱.官恩娜話:「佢走過嚟,故意喺bébé G嘅頭殼頂上面,同我塊面側邊大聲敲打電話,同大聲鬧有人喺度餵人奶!再超級大聲喺bébé G頭殼頂打電話俾酒店各部門投訴,問人哋知唔知女更衣室發生緊乜嘢事!bébé G都俾佢嚇到喊咗出嚟,我都俾佢嚇到呆咗,俾唔到反應!」「點解喺呢個年代都仲有人對餵哺母乳存咁大嘅偏見?寶寶飲媽媽嘅母乳係最天然不過嘅事!我覺得無論如何都唔應該咁樣對一個五個月嘅嬰兒!事後我個心好唔舒服.」出入五星級酒店,一身名牌,無法裝飾一顆醜陋齷齪的心.官恩娜今午受訪時,表示:「因為當時對方好似好緊張咁,而且自己都同BB一齊,同埋佢講嘢嗰時好近自己同BB,同埋好大聲,所以自己嗰下真係嚇到呆咗.我怕嚇親BB,所以冇正面同佢理論...佢打完電話投訴完之後走咗,跟住冇幾耐都有酒店職員走入嚟,同我講唔好意思.」時代所謂越進步,人類何以就越退步.以前餵哺母乳是稀鬆平常的事,今日竟然遭受百般冷眼.酒店沒有育嬰室,也是相當奇怪.有過來人留言謂,在尖東某酒店嘅staff,帶她到傷殘人士專用的洗手間,指示她到那兒「育嬰」,包括餵奶同換片.官恩娜也說:「我自己冇諗過依家仲有人對餵人奶有偏見,希望可以為所有餵人奶嘅媽媽爭取下.有時去到一啲商場或酒店,好多時佢哋嘅育嬰室都冇設施俾媽媽餵人奶,要抱住一個20磅嘅BB,一邊餵人奶一邊企喺度,係一件好困難嘅事.」#支持母乳餵哺
2016年3月15日 星期二
(中女咆哮嗌投訴)官恩娜五星級酒店哺乳受辱 嚇親bébé G __,官恩娜,
香港係一個文明社會,唔使憑感覺,肯肯定係.


text:
由當初好擔心小小豬冇得讀PN,都終於有學校收佢(仲要係上午班..YEAH!!),唔覺唔覺原來仲有半個月小小豬就要開始返學生涯啦!
其實我嘅心情都真係好矛盾,有得返學過啲群體生活,等小小豬學多啲嘢名識多啲朋友當然係一件好事,不過我又真係好擔心.小小豬返學嘅時候,都只係剛剛好足兩歲,所以真係好擔心佢返學會唔習慣,唔適應咁狂喊又扭計,仲要咁細個人仔就要搭校車返學,所以都真係好緊張.不過....我都應該要相信小小豬嘅適應能力,加上又有老師嘅幫助教導,我應該要放鬆啲.
雖然仲有半個月就返學,不過原來我係未為小小豬準備啲返學用品,所以就趁今日有時間加上吉吉島又有開學特價,同大肥豬去幫小小豬準備吓啲返學用品先.
先嚟一對黑色皮鞋,雖然個款就麻麻(唉....男仔又點會有好多選擇呀!),不過位SALES姐姐聲稱係真皮嚟哦~
波鞋仔~
白襪仔,我都曾經搵個好多地方,都買唔到咁細隻嘅純白襪仔.不過原來吉吉島就有,早知唔行咁多地方啦~
茶點用品,點解買紅色.....原因只得一個,就係紅色+兔仔係旺小小豬嘅,所以雖然比較似女仔都照買,等小小豬返學都可以旺一旺嘛~
除左去吉吉島買嘢之後,之後係網上訂左啲『姓名名貼』都係今日收到~
一種係熨係衫內嘅衫貼,另一種就係鞋貼,貼好一定唔會同其他小朋友攪亂啦!
今日都可算話買得七七八八,不過其實....最重要嗰樣校服我都仲未有時間去買,應該要等下個星期日先再出去買,到時就真真正正了左件事,開開心心等返學啦!


text:
唔覺唔覺....今日已經係第五堂,成個課程上左一半啦!
今日因為我論盡,記錯返學時間(因為之後有職員打便我話改時間,原來係由十月開始),所以今日我地遲左少少,一返到課室已經過左玩玩具時間,宦所以小小豬冇得玩啦!
上堂啦....唱歌仔時間~
之後就訓練行路,沿住個膠碌碌行去拋波波入筒,小小豬好乖乖咁完成晒呀~
之後就要搬橷仔,依個小小豬自己(當然要我地扶住啦)搬完之後,又要自己爬上去坐,真係百厭豬呀~
老師今日教認識舌頭,俾左薑同檸檬俾小朋友試吓刺激脷仔,同埋要小朋友呻條脷出嚟.小小豬好快就可以呻條脷出,就連身旁另一位家長都話叻叻.當然啦....因為小小豬係一名為食豬,佢只不過以為有嘢俾佢食,所以脷仔出嚟啦~
試完味覺,終於到茶點時間,今次小小豬好叻,識得自己拎住杯杯飲水,唔洗我地提添呀~
今堂新玩意就係老師教撕紙之後用手將槳糊貼係圖畫紙上面,以訓練小朋友手指靈活.撕紙當然冇問題,因為小小豬成日都撕紙(因為我地想多訓練佢手力),不過估唔到小小豬勁鐘意槳糊,係老師教左一次之後,就不停要將手插入槳糊盒上面,仲要自己塗添.佢都係第一次接觸槳糊,開頭我都怕佢唔肯接觸呀~
今日可能一去到就上堂,冇左個WARM-UP時間,加上成朝早都唔肯瞓,只係搭車時瞓左一個蚊滋覺,所以小小豬嘅情緒都唔係太好,係上堂時都間唔中有尖叫,臨完堂時又開始扭計,真係失禮晒.我地真係要注意吓依個問題,下星期迫都要迫佢瞓個好覺先返學,咁應該會好好多呀!


text:
(親子)放假好去處 ♬ 那些年...令人最有回憶的玩具傳奇 ✿ 文字 精選
亦因為小伙子亦開始肯係我扶住下去行幾步,
或者可以放手On Hold 企一陣比媽媽拍個照
所以係早前係佢生日我就連同妹妹,同老公一齊同小PQ 初到
呢個我好耐冇黎過既歷史博物館
唔知大家知唔知,早前有幾所既博物館係免費入場架
不過.....只限於常規展覽啦
而今次我想介紹既就係專題展覽

或者爸媽未必可以買到自己喜歡既玩具
就好似我為例,我之前好迷美少女戰士
到早前佢推出番不少復刻既玩具扭蛋
我都比左不少既課金落去...
但係買完又冇得擺出黎
之前我地玩具真係冇而家既小朋友咁多
睇住我個仔人地細細我地都已經買左不少
而我其實真係叫做好忍手,諗番起之前...
得爸爸一個做野養起成頭家
所以好珍惜之前有既玩具亦會成日同d 阿妹爭
但係做大既永遠唔知點解要讓d 細架囉
今次呢個專題展覽其實都開左一段時間
但係之前帶住阿b佢又未開始學行,同佢睇又好似冇咩用咁
但係近來佢可以自己企到同肯行就帶佢黎玩下啦
順便比阿媽回憶之前既玩具呀嗎
一進場就會有幾個影相位,可以比各位小朋友大朋友去扮下
之前最鐘意既撈金魚去士多買野,或者舊陣時既茶記
PQ好似真係當撈金魚咁既款
仲有幾個既摺紙區,之前讀書時代摺紙真係一個好好既遊戲
東南西北,摺心心摺青蛙同飛機
多好既回憶,不過實在當天太多人
我沒怎麼拍照啦...
進入展覽就好似走去到時光隧道一樣
各種曾經擁有過既玩具都在眼前出現
呢D 玩具我想每位小朋友也曾經擁有過
想當年最平一盒的就是$5/盒既飛行期?
波子期好似係$20-25/盒但係足夠玩好耐
UNO 就更加係社區中心必租黎玩既玩具啦
你有幾耐冇見過佢地呢?
我諗芭比應該每個跟我差不多年紀的小女生
也應該曾經擁有一個或以上的Barbie,
而小妹我曾經最高峰係有七個不同樣貌
不同皮膚同不同長度既頭髮既Barbie
可惜一搬屋就將一箱既芭比連衫仔
唔知係掉左定係送左比人,太耐啦自己都唔記得
睇完媽媽既回憶又點少得睇番爸爸既先
呢個變型金剛系列有著不少既柯柏文同大黃蜂
不過爸爸就係咁話柯柏文唔係咁既樣,點會咁架
有時睇故真係唔好駁故呀嗎...
仲有呢套黃金聖鬥仕星矢,又點會唔係一眾爸爸既心頭好呀
不過我身邊既爸B竟然話佢冇擁有過一個/或者係差不類近既東西
係真心唔係呀?連我都知大家既女神就係雅典娜啦
(PQ:金光閃閃好靚咁啵,爸爸買比我啦)
係呢一格入面好似睇緊玩具既演變
我就係中間個行個代既玩具,由其中間之間拉住架車仔
而我仔仔既玩具就係最底底既玩具
可以見到演變就係愈黎愈現代同埋愈整智能化
仲有不同既卡通人物展覽,好似史路比啦
仲有近來最受歡迎既藍精靈
同埋不少既冷門既於卡通公仔做比大家睇下
當然要講番d現代既遊戲機啦,入面你地有冇曾經擁有過先
係Game Box系列我地屋企就擁有過第一,第三部
而NDS 仲更加係我自己買比自己既生日禮物
他媽歌池我想每位小孩也曾經擁有一部或以上架啦
我地最高峰係有三部呢隻機架tim
除左睇展覽之外,其實場內外都有唔同既公仔比大家影下相
好似有火車頭Thomes 啦(媽最唔鐘意的)
仲有美國隊長,仲有鴨鴨,忍者龜....etc
絕對呃Like 照既好地方!!
今次呢個玩具展覽係要每人比$10 入場費,
最重要係我地當天星期日唔係咩長假期都爆多日入場
仲要排好長龍去買飛入場,所以我地就揀左買家庭買
一個家庭有4張全年証,只需要$100
咁就可以一整年去香港不同既博物館當中既專題展覽
重點係,好似咁多人既時間多數你都可以直入就可以啦
不過要留意既係家庭飛係一定要4位有家屬關係既人使用
唔係都唔可以架,而我其實都想再去多一次
因為呢個玩具展係小禮物送番
呀!仲要講下如果有全年卡係入面既餐廳係有9折
如果你本身有迪士尼/海洋公園既全年証買呢個
博物館全年証都係有優惠架!
下一次等小妹分享它家既常規展覽
重點係免費架!!唔洗錢入場~同埋冇咁多人入去囉!
同埋好多影相位超正的,可惜阿仔已經好眼訓影得唔多啦
希望你地都喜歡小妹既介紹啦
想隨時留意小妹及小PQ生活點滴同Blog 文分享
記得要Like 我既專頁啦
↓↓↓↓↓↓↓
◕‿◕如有任何問題歡迎聯絡小妹
電郵:manman811@gmail.com
以下地方可以找到小妹架^^
BlogSpot ❤ Instagram ❤ OpenRice ❤ FB 專頁
TheZtyle ❤ BeautyLife ❤ She Blog ❤
U Beauty ❤ Beauty Exchange


text:
依排天氣熱,室內室外溫差好大,我身邊唔少人都因此而感冒.我嘅問題呢就唔系感冒,系條腰唔知點解無啦啦開始痛.有陣時系夜晚成晚痛到完全冇辦法瞓,日頭都會時不時痛下,完全唔知發生咗麽事,真系好影響日常生活……
老公睇我捱得咁辛苦就周圍問人有冇醫腰痛勁啲嘅醫生.之後朋友就介紹咗盤木源醫師比我哋,話盤醫師有好多年嘅臨床經驗,對于腰酸腰痛等脊椎問題都好有研究,絕對值得信賴.于是比腰痛問題困擾多日嘅我由老公陪住一齊去到木源綜合矯脊中醫診所,book左3點,去到之後醫護人員都好Nice,診所內淡淡嘅中藥味都好令人安心.
盤醫生睇完我嘅情况之後話依啲係都市病,長期企嘅姿勢同坐嘅姿勢唔正確就容易導致腰椎耗損,最後傷及神經,引發痛症.解釋完病因之後,盤醫生又同我講解咗治療嘅方式:針灸+矯脊+電療+舒肌+敷藥,五種方式共同作用可以好快緩解疼痛,消除炎症,舒緩神經.
盤醫生好細心,針灸嗰陣時落針一啲都唔痛.針灸配合電療同埋紅外綫燈嘅輔助,效果特別神奇,第一次治療完就可以感覺到痛症减輕咗好多,個人又精神番!
中醫講求嘅系由內至外全方位緩解痛症.依個紅外線燈係照嘅時候特別舒服,盤醫生話依個燈可以幫助行血散瘀,活血通絡,對于痛症有非常出色嘅緩解效果;配合針灸,通常患者係第一次治療嘅時候就可以見到一定效果.
之後盤醫生又幫我敷咗中藥鞏固治療效果.雖然因爲敷咗中藥唔可以沾水,沖涼有啲唔方便,但系都冇除落嚟.
依家我又行得走得喇,佐敦區專業中醫師只收$390,同我一樣比腰痛折磨嘅朋友,你哋嘅希望係依度啊!


text:
共田芭蕉扇驚有假貨? 5 件芭蕉風扇以外的消暑良品
話說尋日小記走去鴨記,真係每兩步就見到一大堆共田芭蕉扇,但見到 ezone.hk 同事一時話芭蕉風扇好多假貨,一時又話爆炸,最後都係決定諗下其他辦法對抗炎夏.其實除咗芭蕉扇,夏日消暑良品仲有好多選擇,想消暑都消得寧舍不同?ezone.hk 絕對有計仔.
消暑良品一:USB 風扇配尿袋
我知我知,我知芭蕉扇勝在夠輕巧兼可充電,但由於小記真係一屋都係尿袋(即係流動充電器呀),而自己之前又收到把無印良品把 USB 風扇做禮物,咁自自然然就聯想到將佢哋兩個溝埋嚟做流動風扇啦.雖然要拖住條綫唔夠芭蕉扇咁瀟灑,但 Muji 呢把風扇真係好好風(之前用緊把夾檯扇,都唔夠呢把 USB 風扇涼),而且又唔係好重(官方話得 0.17kg),個樣仲一定靚仔過強國芭蕉扇多多聲,真正帶出街用又得,番到屋企或者公司用亦得,得咗.若果嫌 Muji 呢把貴,其實去鴨記都有好多 USB 風扇選擇,帶埋自己個尿袋去試下 Work 唔 Work,就唔使擔心芭蕉扇入面粒電會唔會叉到爆炸啦.
(資料)
售價:$250
查詢:Muji
電話:2694 9309
如果屋企有多咗唔用嘅尿袋,配番把 USB 風扇,就唔使買芭蕉扇啦.
如果屋企有多咗唔用嘅尿袋,配番把 USB 風扇,就唔使買芭蕉扇啦.Muji 呢把 USB 風扇雖然貴就貴啲,但外型真係一貫嘅「無印」風,仲有兩級風力調校同埋左右自轉添.
Muji 呢把 USB 風扇雖然貴就貴啲,但外型真係一貫嘅「無印」風,仲有兩級風力調校同埋左右自轉添.
番到室內亦可座檯使用,扇身角度可隨意調校.
番到室內亦可座檯使用,扇身角度可隨意調校.
小記走入日本ing,發現原來有幾款便攜風扇賣,分別售 $145,$175 同 $165,當中最貴個把嘅底座就係磁貼設計.
小記走入日本ing,發現原來有幾款便攜風扇賣,分別售 $145,$175 同 $165,當中最貴個把嘅底座就係磁貼設計.3 款風扇最特別之處,就係可以用火牛,USB 或者乾電供電.
3 款風扇最特別之處,就係可以用火牛,USB 或者乾電供電.
消暑良品二:神奇冷感運動毛巾
高登都有巴打討論過嘅神奇冷感運動毛巾,亦係 ezone.hk 小記心水嘅消暑良品.其實自己擁有呢條毛巾都有一段時間啦,但係一直都未有帶去運動之後用,直至上個禮拜踢完波熱到 HiHi 個陣,就拎條毛巾沖沖水,沖完就一扭一拉,條毛巾又真係即刻倒抽咗一口涼氣咁,即刻拎嚟抹下塊面都幾爽呢.據了解,呢類毛巾係將毛巾上布料嘅混妨纖維重新編織,令布料結構可以將熱力同埋濕氣帶走,以達至冰爽效果,但真係拎去洗個陣就唔可以用衣物柔順劑,不過當我睇到呢個護理說明個陣,條毛巾已經喺洗衣機洗完鳥.......
(資料)
售價:$99 至 $149
查詢:InstaCool
電話:2481 1228
小記個條神奇冷感運動毛巾係 InstaCool 嘅出品.
小記個條神奇冷感運動毛巾係 InstaCool 嘅出品.先整濕條毛巾,然後一扭一扯,毛巾就會即刻變凍,幾神奇架.
先整濕條毛巾,然後一扭一扯,毛巾就會即刻變凍,幾神奇架.
消暑良品三:用返撥扇啦
買芭蕉扇又要驚假貨,又要怕充電唔安全爆炸,其實點解唔用番傳統嘢,買番把撥扇呢?雖則用撥扇要用力,而且個樣又唔夠電風扇靚仔,但撥扇就勝在最輕最易攜帶,並且幾蚊到十幾蚊已有交易,而且俗語有云一分耕耘一分收穫,ezone.hk 小記坐係長途冷氣巴士度用撥扇,又真係爽過用電風扇架.
消暑良品四:冰火神器
既然冬天有「暖蛋」,咁夏天又有無「凍蛋」嘅呢?J-Cube 呢個外型似足離子導入導出機嘅 3 合 1 冷暖流動充電器,顧名思義就集制冷,保暖及充電 3 種功能於一身,內置 5200mAh 電池容量,可當作尿袋使用之餘,仲可以將溫度降到得番 5 度,夏天貼喺頸後或者額頭就爽歪歪啦.另外,呢支「冰火神器」仲可以喺冬天當埋暖蛋,最高升到 60 度,收你差唔多六舊水,唔俾番咁多功能你又點得呢?
(資料)
售價:$599
查詢:JC Shop
電話:3148 9455
呢個冰火神器有黑白兩種顏色.
呢個冰火神器有黑白兩種顏色.
消暑良品五:噴霧小風扇
今日身水身汗做完採訪番屋企,ezone.hk 小者竟然去到屋企樓下都仲見到消暑產品,佢就係噴霧小風扇啦,售價仲同芭蕉扇差無幾添.其實喺芭蕉扇未爆紅之前,小記都已經聽過噴霧小風扇呢個大名啦,風扇底部有個水壺位,可以放水甚至冰入去,吹風個陣就可以噴埋水霧,雖然塊面會有少少濕,但就會比淨吹風更加 Kimochi(舒服)啦.
噴水加吹風,除咗睇 4D 電影之外,用嚟消暑一樣啱使.
Source:ezone.hk
[ 本帖最後由 僱傭兵 於 2015-6-23 11:42 編輯 ]


text: 噚日係沈卓盈嘅33歲生日,連日嚟已經有唔少朋友提早同佢慶祝,不過正日梗係留返俾最重要嘅人,喺今日凌晨,沈卓盈喺ig貼圖兼留言話:「Thank you for arranging me these birthday dinner again, it is indeed delightful~」雖然佢冇明確講邊個同佢一齊慶祝,但係睇到佢上載咗一張戴住情侶戒指嘅手,揸住酒杯嘅相,相信呢個係佢傳聞中家族經營內衣褲出口生意嘅Calvin,唔通沈卓盈想趁生日公開戀情兼公佈訂婚喜訊,三喜臨門?沈卓盈今日回覆傳媒時,答得好瞹眛話:「你估吓?呢個只係普通情侶戒指,你諗多咗.」再問呢個係咪緋聞男友,家族經營內衣褲出口生意嘅Calvin?沈大師冇否認兼大方答:「噚晚好開心,同個好朋友一齊食飯,冇話公唔公開,開心就得,我現階段感情穩定,遲早都會公開.」今日沈卓盈喺將軍澳出席活動,又俾人追問戀情,今次佢笑得好甜咁直認有拖拍:「係囉,我0依家好開心囉,多謝大家,我哋拍拖都有一段時間,係朋友介紹認識,總之0依家生活好開心,亦都好穩定,公唔公開都係遲早嘅事.」講到男友嘅身份,佢話:「佢係圈外人,叫Calvin,打理屋企生意.」慶祝方面,沈卓盈話:「佢都問我想要乜嘢,不過我淨係想開開心心食餐飯,佢仲畀咗封利是我,我都第一次生日有男仔俾利是,真係好特別,好傳統同心思.」話晒0依家咁穩定,唔知又有冇閃婚嘅可能呢?沈卓盈話:「哈哈,好難講呀!不過我啲屋企人都好鍾意佢,我哋對感情都係認真同專一嘅人,呢方面大家都好有默契,要發生遲早都會發生,講timing喇!.」


text:
政情:65歲程介明接掌語常會
教學語言爭拗塵埃落定,不過江湖繼續多事.政府尋日宣布撤換語常會主席,由教育界宿將程介明,取代喺微調方案爭拗中同當局頂到行嘅田北辰,七月一日生效,任期兩年.政府換走阿田唔出奇,奇在要搞到出動六十五歲嘅前教統會委員,政府人才荒有幾嚴重,可想而知.更奇嘅係,教育局局長孫明揚事前完全無同阿田打招呼,一句唔該都冇,有別於政府一貫做法.
政府鬧人才荒,已經唔係秘密,我哋尋日寫過,政府搵五十八歲嘅建築署副署長劉賴筱韞,接替現年五十九歲嘅余熾鏗出任建築署署長,就係一個例證.估唔到政府委任公職,一樣無人可用,要搣走田北辰嘅語文教育及研究常務委員會主席,但係接任人港大校長資深顧問程介明,比阿田大六歲,依家全球都講官場年輕化,特區反其道而行,唔通真係貪佢夠個性?
阿田呻孫公無講多謝
程介明喺教育界江湖地位高,回歸後入教統會,成為推動教改嘅重要力量,同當年主席梁錦松,另一委員戴希立人稱教改三頭馬車,近年轉趨低調,淡出幕前,今次突然出掌語常會,政府無人可用嘅窘境,大概反映一二.
阿田坐喺語常會八年,被人換走,唔覺奇怪,但係阿田話,以前佢有公職將停,官員都會好畀面,會事先同佢通聲氣,講句「多謝」,大家心中有數,好似早前再培訓局主席卸任,勞工及福利局局長張建宗就好識做,但係今次孫公就連一個電話,講句多謝都無.
阿田批評政府視野愈嚟愈窄,但係佢表明,離開語常會,一樣就教育或其他議題不平則鳴.
我哋早兩日寫過,政府會委任盛智文續任海洋公園主席,任期三年,尋日政府終於公布.
扮嘢文同我哋講,海洋公園係佢一手湊大,所以好想湊落去,唔係好捨得交畀其他人.至於政府將海洋公園董事局規模縮細,減少四個成員,只補一個,扮嘢文話,政府問過佢意見,認為人少啲,召集開會都易啲.佢講明,海洋公園會加價,但係強調物有所值,叫各位遊客繼續捧場.
贊助商:


text:
11月 26日 9個月巨肚
周二( 11月 26日),陳茵媺獲老公接送到中環食飯.當晚佢拎住貴氣 Hermès手袋,挺住 9個月巨肚,一臉幸福.
媽咪姐
為接 job棄陪產 陳豪孖巨肚陳茵媺出巡
姑勿論做咗 C9或者係盛 lady嘅姊妹,睇呢篇文之前,記住帶定口水肩!
事關今期又係講娛圈金童玉女陳豪同陳茵媺( Aimee)!周二( 11月 26日),陳氏伉儷由大埔比華利山屋企出發到中環,媽咪姐以為佢哋去撐枱腳啦,誰不知只得 Aimee落車.原來 Aimee當晚有飯局,上咗附近一間私房菜食嘢.至於體貼老公豬呢,就揸番架車返將軍澳舊居,趁機同屋企人食飯.幾個鐘頭後,陳豪再度山長水遠出去接 Aimee.你話嘞,一個男人遊勻港九新界,全天候管接送喎,有幾多個做得到先?媽咪姐恨到半條口水肩都濕埋!
講番 Aimee吖,已經兩個月冇正式露面嘅佢,數下手指,原來懷孕 9個月,難怪個肚大到成個籮咁.據知,佢堅持自然分娩,預產期暫定為聖誕到新年嗰個禮拜.不過大家知啦,呢啲大時大節,我哋飲飲食食,班藝人就出騷賺錢.媽咪姐收到風,陳豪為賺奶粉錢,接落唔少聖誕新年騷,分分鐘撞正預產期,陪唔到 Aimee入產房㖭!
冇辦法啦,半世老婆奴,一生兒女債,為咗 Aimee為咗 BB,陳豪你要頂住呀!
愛的 Hermès
對 Hermès袋情有獨鍾嘅陳茵媺,去到邊都以新款靚袋襯衫,更配埋撞色絲巾,鬼咁搶眼.據知每個 Hermès均由陳豪送贈,每年至少一個.唔怪得陳茵媺次次都 Hermès跟身,見袋如見人吖嘛!


text:
是日係南華會運動日
2位攞左張遊戲紙就入場喇.
CHOP 夠8 個就可以換禮物.
.
要掟低D號碼牌. 兔呢D人體能一向唔係咁好, 工作人員都好體諒兔降低要求等佢做到比個印佢. 跟住就係放個波波係個Stand度打個波. 又係打唔到啦, 係咁打空氣, 笑死....
完全係體能大挑戰!企係個搖搖版度, 再踎低攞糖.
不過糖既威力太大喇~~兔勇敢咁完成任務.
係一粒粉紅色既棒棒糖.. 真係不得了,由頭到尾係咁問我幾時比佢食.....
南華會有海童軍. 個攤位有媽媽最怕既GAME , 就係用條金屬棒行係2 條鐵綫中間, 掂到會DD 叫果D 因係細個玩呢個觸過電.
左:小朋友最朋友最愛波波~~~ 右:係劍擊攤位, 影唔到呢, 係大人用真劍, 細路用發泡膠劍夾住個汽球行完呢條路再放低個波係一個SELF上
攞住個攬球S型行過藍色既膠碗, 撞埋右圖右上角果個大隻叔叔度!!!!!
有D活動好似排球呢D我自己都唔想(怕痛)打,佢地2 個就好認真咁學.哥哥都好比心機教
玩得差不多
食玩遊戲換番來既NUTS BAR
仲有呢隻半島酒店spa內都有得飲既椰子水飲.
總結:好鍾意南華會呢個地方同埋裡面d 人.
雖然地方係舊, 但係好舒服, 簡簡單單咁, 好過d 浮誇迎合中國人品味既新建設華而不實.
其實兔呢d年紀細體能又唔係咁好既小朋友好多野擺明係做唔到.,帶活動既哥哥姐姐好好, 好有耐心會就住小朋友既程度改變遊戲難度,等佢地可以參與又可完成,令到小朋友有成功感, 又玩得開心.呢d哥哥姐姐careing 同埋好會變通. 而且係感覺到佢地對南華會呢個地方好有感情,我都好希望第2日2個女長大可以成為咁既人.
等兔同豬大d 都會比佢地係度玩下參加d課外活動.


text: 恭喜恭喜,今年54歲嘅杜德偉(Alex)終於宣佈有喜,今日有周刊刊登佢同老婆李曉冰(Ice)嘅訪問,Alex透露老婆已經懷孕5個月,今年10月自己將會第一次做爸爸.今胎仲係一索得男,除咗兩公婆,家中長輩知道消息後都好雀躍.Alex今日接受《蘋果》電話訪問,講到第一次做爸爸,佢話自己呢個年紀係最適合生B:「我覺得無論心態,體能,身體都係比較遲熟嘅,所以喺依家呢個年紀,有小朋友啱啱好,無論各方面都覺得自己好健康,好多精力,喺呢個時候自己嘅心態又成熟啦,可以對自己所做嘅一切負責任,變咗可以做一個好榜樣,雖然冇呢方面嘅經驗,最初都懷疑自己係咪一個好爸爸,但係唔使諗咁多啦,細個時爹哋媽咪都教得我哋兩兄弟好好,咁有好多細個時候嘅經驗,諗返童年過去好多回憶,最希望小朋友健康,有個快樂嘅童年,呢樣係我最想畀到小朋友嘅!」其實Alex三年前同細佢24年嘅嫩妻Ice結婚嗰陣,已經掦言會極速造人,不過訪問中,Alex話最初幾個月試過同老婆不設防,但結果都係「中空寶」,兩公婆都好失望,之後請教醫生嘗試計算排卵期,結果試咗1個月就「中獎」.雖然Alex已屆54,不過有心有力嘅佢就話目標要4年抱3,點知身旁嘅老婆,就話4年抱3對佢嚟講好輕鬆,因為佢目標係生夠6個,仲話要短期內超額達標,認真好生得!Alex亦透露話當老婆告知有喜嗰陣,個感覺就好似細個時,老竇送咗件佢想要好耐嘅玩具畀佢一樣.Alex話自己原本鍾意女,希望第一胎就有個家姐,如今注定要做大佬,而Ice就話雖然呢胎係馬騮仔,不過肚內BB都幾聽話,自已冇乜妊娠期嘅反應出現.


text:
靚抽王
怪誕電視城
香港電視工業一向笑話不斷,有人想做又冇得做,有人做唔住又賴死唔走,亦有人做咗好耐冇人同佢爭所以愈做愈 hea.不過此情此景未必可以永遠延續,因為正如佛經所講,世事係無常嘅,你估年年都可以借啲意請意甲球星岩布仙尼唱 Happy Birthday To Me咩?今次我哋就同大家 update一下,睇吓香港嘅電視生態仲有冇得救
大台花蟹大戰新聞革命軍
大台一向有 CCTVB嘅美譽,其愛國情操一向都受網民力讚,近日嘅學生佔領運動,令到警民關係升溫.呢個時候,唔知係好運定唔好運,大台前線記者同攝影師,勇武地拍到 7個警察怒打 1個示威者.可能當時新聞部嘅管理層(下文提及嘅花蟹哥)仲瞓緊覺覺豬未起身,所以河都未蟹,單嘢就播埋出嚟,旁白仲鬼咁老實,講到明警察對示威者「拳打腳踢」,結果釀成今次嘅「花蟹革命」.
首部曲 進擊的花蟹
呢個袁志偉,可能大家都覺得佢熟口熟面,原來佢以前都係新聞報道員,依家已經係新聞部總監,人稱花仔,但據知率領新聞部做過唔少河蟹嘢,令人稱之為袁花蟹.有傳花蟹哥見到警察打人咁大鑊,佢身為特區政府官方媒體嘅第一把交椅,當然即刻出手,下令部下刪走影片嘅旁白,並訓斥手下嘅同事:「你係嗰幾個警察心裏嗰條蟲?特登拖佢去暗角拳打腳踢,憑乜嘢?」
第二部曲 新聞部聯署對抗
事件發生之後,大台新聞部前線記者,主播發起聯署,表示不滿公司呢種做法,仲有人錄埋花蟹哥訓示嗰段錄音,放上網等市民可以食花生.此舉令大台總經理李寶安非常嬲豬,仲話咁做好卑鄙.不過大家諗嚟諗去,發覺卑鄙嘅點都唔係啲前線新聞工作者囉.
第三部曲 有線怒抽花蟹哥
正義係不死嘅,而花生亦都係剝唔盡嘅.話說早幾日,有線新聞報道「四川縣委書記獨奏二胡走音」呢單新聞,段片睇到嗰位乜乜書記,演奏時走晒音仲自得其樂咁,旁述嘅記者是咁樣報道的:「我並唔係呢位書記肚內嘅蟲,又唔可以即場走去問佢係咪特意表現出位,所以只能講佢係懷疑走音.」大台即場制水,懷疑被人抽乾呀!
電視台都鬧饑荒
亞視 9月份嘅糧遲遲未出,有報道仲話「良心電視」上星期燶到連廁紙都冇得用,水都冇得飲,大佬,呢度係香港呀!唔係非洲呀.亞視高層話喎,如果 10月尾都冇辦法出糧,咁就要清盤.亦即係話,我哋以後冇得睇重播,亦冇得睇台慶掟壽包,亦冇得睇啲亞記藝員以一敵百.係……諗落我哋損失不大,只係少咗個嘲笑對象啫,惟有等大台頂上啦.


text:
睇左咁多日花生
成件事大致應該係咁
staff係有打尖(大會有趕人走但又阻唔晒)
不過特權呢d野有得用唔通唔用咩...
排隊個團,先唔理有冇報警趕人走啦~
機關算盡,辛辛苦苦排幾日但發覺自己seven左
原來有班人可以問都唔問就排第一
你有張良計,人地有過牆梯姐
又要提子人地特權個班冇付出過任何野就可以前過自己
又唔諗下自己組團都係靠"打關係"去鞏固自己個地盤
只准自己人打尖不准特權人走捷徑
你地咪向大會反映下年嚴禁工作人員優先購物囉
但你地做左d咩先
係呀可,下年花澤又唔係度都唔關你事啦
好似有人都話爭取左要求大會唔比人攝影
大會有做呀,你地有冇遵守咋嘛
都唔知youtube個堆咩黎既
有人要破壞規則,又要話唔比人破壞規模
你地呢班友就真係知恩都唔識圖報啦
冇上面班特權人士比佢地發爛渣
大會又會咁好人安撫你地?真係飲大左
你地個d所謂既"有理性行動"有理性到人地staff都話驚左香港
人地唔趕走你已經偷笑
人地大會一早載晒頭盔有聲明大會有權作出任何更改而不另行通知
到時你地咪又係狗咁走番落去排
係呀~你地話搵icac,咪搵囉,我贊成嫁~gogogo
唔知你地數學合唔合格,原本你班代表團9號頂盡得個20張籌
冇人打你尖你地僧多肉少唔知又有冇人係嘈x大會要派埋10號既飛呢可
唔好將自己行動有理化啦,人地錯唔代表自己岩晒
最後你班人都仲有9個人拎到籌,後面幾多比你班打尖團劫晒d位既都冇得出聲
大會又拾拾下屈服(驚左高登仔?)下比多25個籌佢地
成團39人
本應有一半仲要排多一晚
而家人地因為你地"好理性"咁x大會而"主動"埋黎送飛比你地,唔食又真係罪大惡極既
但唔好扮可憐囉,冇人叫你地排幾日
亦冇人話你地排幾日就大晒
唔係話你排頭位你就一定有
如果一陣人地取消左花澤個簽名會
你地係咪連花澤都x埋先?
比你係人情,唔比你係應該
而家你地大半團人都有簽名la,仲想點
你同團冇簽名個幾個又要xyz你呀?
人地都有同你一齊排,點解人地冇?
講到大會同a10個溝通又係火都黎
據之前有staff提過
假如大會先斬後奏係事實既,呢獲野大會真係唔抵幫
但a10個度都應該知道連10號既飛都會冇啦
但又貼左紙表示是日籌派完
提都唔提10號
你作為staff又話上司冇比order唔知情
d野你見到有唔妥唔識搵上司既?呢個係你既責任黎
可能你話比人係咁煩仲要安撫班日本staff已經好煩
但d野清清楚楚咪冇人煩你
好喇到有人問你聽日係咪有籌,你又亂咁答人,話比人知有
到你答錯左,你拍下patpat講聲sorry就咩事都冇
但真係有班人聽左你點又真係衝左去排隊
講真你答錯左真係唔怪得你,呢d混亂場面搞唔掂正常
但你唔識搵高層幫手解決?你驚比人話你少少野都搞唔掂定係唔想搞?
當然無啦啦比人兇比人x我都覺得你地好慘
亦都唔會想幫個班
但係個班衝左落去守秩序毛都冇條既人先係最鬼慘囉
睇又睇到你地貼既係是日籌派完,問你又話第日仲有
最後一張佢地事前不知既25人名單一野殺出黎
個個感受比起staff打尖仲難受
9號衰左仲有10號,10號冇就真係乜都冇
d人仲要花生佢地睇唔清楚指示
睇清楚先插啦~雖然我唔排除有人明知照排
9號d人嘈下就有wor,我仲唔博你咩?
所以大會呢個安排絕對差到不能再差
不過算把啦~基於遊戲公平原則,冇特權同唔夠惡註定比人蝦
到簽名會個到
我都知海賊個本野真係惡啃左少少
稍微係正常人都唔想簽落本野度
但你地都唔好玩串個party啦
唔知要簽本野?我唔信囉,官方有講,你地香港代表團都唔知邊個知呀
唔記得帶本野?唔記得老媽子幾時生日都唔會唔記得囉老老實實
人地比你簽其他相關已經好讓步
你地仲要小學雞咁要死都要簽落簽名版
唔通你其實冇買過花澤既產品既
仲要話冇錢,咁大個人少少錢都冇就真係抵你死啦
咪話我話,一陣人地唔讓步,肯定你地又會唔知邊度神奇變到d野出黎比人簽囉
仲有呀魚子醬兄,由你帶左本寫真到你拎埋出黎簽名個一刻就冇得話節身事外囉
又要威又要帶頭盔
所有野都係人地質到埋黎比你,你唔通唔要咩,真係辛苦晒你囉,要你勉強接受晒呢d野
25人名單又係咁,簽名會又係咁
咁體恤既大會簡直係無得頂啦~搞到我都想寫封信表揚下佢地咁主動咁自動波囉
你班友,自己偶像黎,梗係想比個最好既印象人地嫁啦
又要冇個樣整個樣,你地有冇諗過花澤會點諗?
你呢d都叫fans,真係乞痴
至於河森黑面我就真係唔多覺,不過見到有人咁唔多唔少實會有d唔高興
簽名個度應該安排成 [排隊人士] [河森] [花澤] 咁坐啦
大會明知花澤個邊咁亂就安排佢係坐後過河森
咁就唔會連河森d fans都擋埋搞到人冷場...
我都期待河森改劇本炸左新九龍佢
其實c3唔搞算la
見到個show一年比一年少商家
入場d人一年比一年差
大家一齊冇魚蛋食囉


text:
(利申:無圖)
話説小弟係星期六去左上水.
由於家住市區,咁大個仔都未去過上水,只係係電視網絡上聽聞其名.一出上水站,得見大排長龍,又見到唔少警察,起初仲以爲黑警年近歲晚幫地鐵站職員維持秩序,點知我咁諗就實在太天真……
突破重重障礙,見到金金大師同幾個人俾黑警用鐵馬困左係天橋底,遠睇真係慘過動物園D動物.環顧四周,見到黑警仲多過參加者,心裏有D膽怯,亦聼到有負責人埋黎問人係警察定參加者,短短一條問題,就見到當日出動嘅警察有幾多.
由於當日嘅活動主要為新東補選嘅候選人舉辦,等齊班候選人,影下合照,大夥兒就出發.導賞團沿途被黑警包圍,好記得搞手金金大師都話班黑警好似幫我地開路咁,都唔知邊個先係領隊,既好笑又可悲.事後諗返,應該係因爲果日有唔少因補選候選人而來嘅傳媒,所以先至搞到咁大陣象.
其實果日嘅導賞團真係冇咩特別,甚至可以用悶字黎形容,聼之前參加過嘅人講,班走私客收曬風,一早洗曬太平地,平日貨倉,街邊,藥房執貨嘅情形簡直寥寥可數.就算見到一兩個師奶阿伯係度pack貨,班黑警都會圍住D人,一方面勸諭,一方面防止傳媒同團友影相.執法?完全無.成個行程主要都係金金大師停係度講解,然後班候選人就好努力去聼,旁邊就有好多傳媒影相,間中做下訪問咁,連嗌口號都少見,感覺似做騷.
成個導賞團叫做有D睇頭嘅情景,相信係有人係店鋪外撒溪錢放花炮,然後大家拍手叫好,呢幕相信已經有唔少媒體已經報道.其實果陣係龍頭有幾個候選人正接受訪問,係後面就有人係度慶祝,當時有部分候選人見到此情形,感覺有D尷尬,起哄過後,部分甚至唔見左蹤影,甚有劃清界線之味,著實諷刺;另一幕,係有人舉起“驅逐支那罪犯”嘅橫額,同樣地未見有候選人在場,有可能是當時情況太過混亂吧!
大概五點多,導賞活動結束,整個下午有D被浪費嘅感覺,所謂了解水貨客活動,似係俾D候選人爭取表現嘅function;一早洗太平地,冇咩好睇;黑警同傳媒仲多過參加者,感覺並不舒服.作爲一個對上水豪不認識嘅後生仔,有感導賞團並無特別,相信亦不能讓候選人了解真正嘅上水.若以當日嘅表現黎睇,方國珊比其餘四個候選人較爲突出,亦非常積極爭取表現;不過個人對新東補選並不熟悉,覺得唔可以單憑依日短短幾個鐘嘅活動講到D乜.
活動過後去返上水站嘅另一端,反而見到以前係網絡上見到嘅行李陣:一車車零食,嬰兒用品,大家爭先恐後入閘,小弟亦好唔好彩數次被行李車所傷,對小弟黎講就好似去維園行年宵咁.我諗,依D先係上水真正嘅情況吧?


text:
本帖最後由 csir3290 於 17-6-14 17:22 編輯
要小朋友執好自己用過同玩過嘅物件係另一樣家長會覺得幾麻煩嘅事,有時啲小朋友叫極都唔執會忍唔住手執咗先,或者工人姨姨未開口已經幫佢哋執好.要教佢哋執嘢首先我哋家長要好忍得,又要有耐性同埋夠堅持.小朋友天生鍾意玩但有邊個天生鍾意執嘢呢?所以要教佢哋執嘢同佢哋惡,唔開心根本無意思.自細開始就要培養佢哋有手尾,不過絶對唔係一件易事,我哋兩公婆喺屋企都好啲,起碼可以控制到佢哋玩完一樣玩具要放好先玩第二樣,如果唔放好要我哋執就收起無得玩嗰件玩具直至下次肯執為止.但係如果我哋番咗工就慘啲,我記得以前放工番屋企通常都會見到啲玩具四圍放,所以第一件事一定係叫佢哋執嘢,仲要唔准姨姨幫手,不過我哋通常都唔會發火,亦唔會心急,通常都會俾時限佢哋,一般都係我哋沖完涼出嚟前要攪掂.開頭都唔得架,出嚟都未攪掂,通常都要多少少事間,但我哋會等,總知唔執好就無得開電視睇卡通,或者一定要執完先食飯.因為佢哋唯一睇卡通嘅時間就係我哋番嚟之後到食飯前呢段時間,所以要佢哋執嘢係好有效.另外,每一次同佢哋去街前又係訓練佢哋執嘢嘅好時間,先講明幾點會出門口,早四十五分鐘就開始叫執嘢同換衫,試過一兩次唔執或者攪唔掂,終於剩係同執好自己嘢嗰個出街,又係要堅持同唔好嬲,出去一陣再返轉頭,然後又係要好平和咁問佢點解無得去街,試個一兩次之後,每一次出街前佢地都會好快攪掂.好記得有一次叫佢哋執玩具,但佢哋唔係好理,終於我哋同佢哋講話你哋咁多玩具執唔好一定係因為太多玩具,所以將佢哋執唔好嘅我哋幫佢用袋入好,然後話嘅然你哋啲玩具多到執唔曬,咁我哋就將呢啲捐去救世軍啦!佢哋即刻喊曬話唔好,我哋要佢哋道歉之後俾咗一次機會,亦講明下次一定會捐,佢哋即刻收好玩具之後情況亦大有改善.
又係嗰句,要訓練呢啲規矩一定要有耐性,如果要俾後果佢哋亦要知道佢哋重視啲乜嘢,唔好亂咁罰,要同佢哋所做嘅嘢相稱,即係例如唔執嘢就無得出街,無得睇卡通咁.只係打打鬧鬧根本無用.做家長亦要以身作則,同時開始嘅時候要同佢哋一齊執但唔係幫佢哋執好曬,教佢哋放正確位置.要不厭其煩經常提醒,才會慢慢養成習慣.


text:
玩交友apps,識左條女,出個幾次街,但好少whatsapp,可以點樣進一步,好驚變朋友,之前我想溝既都係咁
一D平易近人,冇企圖(冇危險)嘅男仔,係會好容易同女仔建立一D casual嘅關係,即係變friend.溝人就係要表現出自己嘅intention,但要take risk,人哋如果feel到你有intention而又對你冇意思,係有機會會遠離你,但溝女,本身就係會有哩個risk,同識friend係唔同.
溝女有at least2種嘢係同識friend唔同,1. 有intention, 2. 深入share大家嘅內在世界.
1. 有intention即係話你會做一D事去企圖令佢同你嘅關係進一步,例如:flirt佢,開始問佢私人嘅嘢,刻意做一D嘢please佢,氹佢,要求佢陪你,開始同佢講你嘅私人嘢之類,每次去街前唸定少少自己嘅intention係想今次做D咩.又例如:如果去完街之後冇keep住每日whatsapp佢,有機會人哋會覺得你平日冇掛住佢,如果你對對方有intention,你會考慮哩D細節:“點樣令佢感覺同你每日嘅生活裡面都close?”,“點樣緩和你掛住佢嘅感覺”之類.
2. 深入share大家嘅內在世界會令關係變得唔再casual,傾計嘅時候,或者whatsapp,講電話嗰時揾機會講私人嘅topic,例如生活裡面一D情緒事件嘅感受,你或者對方平日自己會唸嘅嘢,你或者對方嘅內在需要,你或者對方嘅唔開心,大家以往嘅感情經歷之類,好多女仔可能比你更善於表達同share哩D話題,但唔緊要,如果對方feel到你對佢嘅內在世界有興趣,好願意聽,能夠明白佢,或者揾到大家內在世界嘅一D共同需要或者共同感受,咁佢通常會好願意同你伸延哩D話題.
3. 當假如開始知道對方嘅內在需要係乜,又假如開始做一D事去照顧對方嘅內在需要,又假如佢開始rely on你照顧佢某D內在需要,咁嗰時佢已經唔係你嘅friend啦!加油啦巴打!


text:
「我講左幾多次呀!!你沖完涼又唔搽返個地板!」
「啲衫呢?你又亂掟!」
曉桐繼續向我咆哮,但我一粒聲都無出,笑笑口咁執返哂啲野.而每次佢見到我笑到傻仔咁,佢又會嬲唔落.
就係咁我同我老婆曉桐過咗8年的婚姻生活.
我有冇脾氣?有.但有冇想過同佢分開?冇
因為我做咗一個承諾,一旦我唔再愛佢,佢就會死.
但其實曉桐係8年前已經死咗.
****
曉桐同我拍拖數個月就分手,原因係我脾氣太臭,同時佢又有第三者.總之大家就好不歡而散.
曉桐係一個富家女而富家女就一定會有公主病,鍾意發脾氣亂使錢,對於我呢種基層男人,一開始當然覺得好有趣,但隔多一陣就已經好厭惡.
尤其討厭佢個種臭脾氣,聲大夾兇;乜都係拎錢嚟做比較,覺得貴就一定係好嘢.
我頂佢唔順,佢都知,不過一個有公主病嘅人就點會咁簡單就嗌分手 - 所以佢選擇咗搵多個第三者嚟做呢段感情嘅爆炸性終結.
分得咁仆街,我亦決定同佢斷絕任何來往,就係咁,呢8年我從來都無打聽過佢任何事,而佢只有好間中一次打電話嚟講幾句廢話就會收線.雖然我唔會提起佢,但身邊啲朋友都知道其實我都幾在意,有時都會講下佢啲事
「佢結婚啦.」
「佢生咗個仔啦.」
「…..佢好似離咗婚」
坦白講,我曾經因為佢有第三者而咀咒佢一生都得唔到幸福.但係當知道佢離婚,我個心情反而係悲哀.
因為佢成日都用錢嚟衡量所有嘢,我都必須承認自己都變得好功利,同佢分手個日我就發誓要搵多啲錢嚟證明比佢睇,佢做錯決定.直到佢離婚之後,我亦再無咗呢種感覺,我變開始享受生命,但我仍然唔敢去搵佢.
主要係怕,怕自己會再次愛佢,當然我更怕係佢唔愛,再講我都習慣咗一個人,冇所謂.
****
個日我終於約左另一個女仔出街,我希望同佢拍拖,第一次見人總係要精心打扮,我梳好髮型,著一件黑色韓國型男長褸.真係自己都怕愛上自己.
我係地鐵入面玩緊電話,搵緊資料一陣同個女仔食咩嘅時候,我突然見到一個好熟悉嘅面孔出現係電話入面.
「單親媽媽情場失意燒炭亡」
我嘅眼淚水不由自主咁由眼眶流出嚟,好快我就喊到不似人型,全身捲埋一齊,早就無再在意自己係一個公眾地方,失聲嚎哭
****
經過我一番努力,我終於聯絡到佢家人.
原來曉桐唔係咩有錢人家嘅小姐,爸爸唔係咩上市公司嘅主席只係一個普遍嘅廚師,媽媽亦唔係咩醫生只係一個平凡嘅售貨員.
而我都發現我同佢拍拖個陣,佢已經有一個小朋友,原來第三者唔係人地,係我.
但都無特別影響我心情,因為一切已經壞透,反而我係返屋企個程車,我開始思索,開始明白點解佢要扮有錢人,點解對咩人都咁無信心,只係信錢.
自卑.
更何況佢係一個單親媽媽,呢個名對任何一個廿歲出頭嘅後生仔都係一個好恐怖嘅詞彙,曉桐點會唔知,所以佢選擇呃我.
不過我亦都有諗過,佢可能係同我玩下,根本無在意呢啲事,不過真相係點,我已經無辦法再證實到.
我突然落咗車,我好唔想返屋企,因為我知道自己返到屋企心情只會更差,我寧願係條街到周圍走.
我身體好似有一重紗包住我咁,同呢個世界隔絕咗,而我滿腦子都係同佢一切嘅回憶,同埋佢張好靚遺照,不斷不斷咁出現係我眼前.
我已經唔知自己行咗去邊,突然有個人拉住我.
一個貌似羅蘭嘅女相士
****
人係一個情緒崩塌嘅狀態,少不免做一啲奇怪嘅決定,例如對一個陰陽怪氣嘅老太婆講出自己心事.
「後生仔,生死有命.」羅蘭呢啲對白,真係我自己都識得背,而我自己亦唔知點解要同佢講咁多嘢,正當我諗住放低幾百蚊就走人,佢又突然.
「不過你同佢緣份未盡.」
呢一句就連小學生都知道係呃人嘅說話,我竟然感覺希望嘅存在.
「但係呢種犯禁嘅事,你要付出自己多好嘅嘢先可以做到.」
我馬上瞪大雙眼「係咩!?」呢一刻我覺得自己可以比埋條命佢,嚟換呢個同我拍咗幾個月嘅拖又呃我嘅女人嘅命,
因為我知道自己心底裡係愛佢.
我係床上面,拎住手入面嘅符同係佢屋企人手上拎嚟嘅遺照,好猶豫應該唔應該做呢樣咁白痴嘅行為嚟滿足我依家呢種咁失控嘅情緒.
但
如果成功呢?
好奇怪,本來嘅我應該會為呢件事而失眠但我偏偏好快就抱住呢件嘢就訓著.
****
「喂!!羅文杰!起身呀!」
我比一把熟識又刺耳聲音嘈醒.我呆望佢床邊嘅人,我嘅眼淚又再次流出嚟,我抱住佢喊咗好耐,將我好多年心底入面嘅說話毫無邏輯同次序咁講哂出嚟.
曉桐呆咗係到,然後溫柔咁幫我擦乾眼淚,抱住我.
原來我地已經結咗婚,我接納咗佢係一個單親媽媽亦知道佢只係一個普通嘅屋村妹,但一切來得簡單,平淡,而快樂.
享受緊失而復得,我知道事情唔係咁簡單,我決定返去搵羅蘭.
羅蘭:「你果然決定犯禁.」
能夠令曉桐重生嘅方法,就係滿足佢生前最缺乏嘅事 - 愛.
而同時我亦要付出我嘅生命
羅蘭當晚同我講,陽壽九十有三,有子有孫,但如果我決定犯禁亦破壞道法平衡,懲罰就係折我嘅陽壽同埋用畢生時間去滿足重生者嘅慾望.
「咁我提醒多你一件事,你同佢只有一共20年陽壽,20年之後你地就一齊陽盡,好好珍惜;一旦你後悔,佢就會再次走上輕生之路,而你嘅陽壽都會歸返比你.」
我向羅蘭講:「咁你可唔可以幫多我一樣嘢.」
****
係晚上,曉桐再次煮佢嘅中西大餐,無鍚排骨,白汁意粉,當然我地唔係二人世界,囝囝熙熙亦都一齊分享美食,呢種快樂我已經唔識點形容.
當曉桐同熙熙都安然入睡嘅時間,我拎左道符出黎.
我唔想呢種快樂停止,但我亦怕自己會後悔,所以我決定每晚都會將曉桐離世嘅事係我夢中不斷重複,提醒自己永遠都要愛護佢,唔可以再次後悔.
(後記)
如果大家都記得自己可以愛對方,就如當初一樣,世上根本就天堂.
珍惜.
送給在天國的愛人,我永遠都愛你.
Photo: internet
作者 FB : 吹水皇的後花園


text:
我唔知亦唔明點解放工會乜都做唔到,淨係想攤喺床度鳩碌Facebook,YouTube.「好累啊,唔想出街.」無架,咁咪成世囉,人生就係喺你返埋啲廢工就過左嚕,後悔無左青春,無人要?自己攞黎啦你,錢咁緊要,唔可以放棄啦梗係,仲要用條命黎換啊簡直.
我廢青一名,對將來無任何計劃,儲錢?儲黎托呀?聽日有飯食咪得囉,返埋啲搵得雞碎咁多嘅工咪夠囉,得閒同朋友食下飯,去睇下戲,仲有閒錢去日本旅行濕平,嘩爽啊喂!你唔係要我賣命返工去賺埋啲唔知投胎轉世果陣都買唔買到樓嘅錢啊?貼地啲實際啲啦,諗下去邊度旅街去玩好過啦,樓呢啲我呢啲廢青諗嘅咩.諗真啲,轉過頭份工都辭埋,搵份低過公屋申請入息上限嘅兼職,再唔係就玩埋破產攞綜緩,唔係點叫廢青.
我無搵十萬九千七,但都算有份穩定嘅工,儲蓄佔左差唔多一半,剩低嘅攞黎消遣,唔煙唔酒唔賭博,拎黎睇戲買碟買書去旅行,有時食麥皮當一餐,甚至唔食,疏,係咪太奢侈,唔好意思,我應該餐餐食麵包,麵包都貴,或者嘗試淨係飲水,如果我係有情嘅話應該會飽.如果我零消遣係有助我喺社會搵到個窩居,我願意,但事實係即使我月入四萬,都未必做到.
如果我明知行緊果條係死路,點解我仲行落去?而唔係揀過條生路,最大問題係大家都以為自己無得揀,清醒一下,跳出社會個濕鳩框架,用下你好耐無用嘅腦啦.講埋你聽喇,中庸之道啊,實際啲啦好無啊.


text:
上次去左Pizza Bar食好西,今次小編就同班朋友去左食韓西- GOOBNE CHICKEN,係尖沙咀同旺角都有一間,不過小編就去左旺角食,方便丫嘛!
GOOBNE CHICKEN會提供手套同掉骨筒,不過得一隻手套,單手「隊」雞表示「輕鬆」(-_-)呢間餐廳係有真.韓妹,真.韓仔,落單要同佢地講英文,但同時都有好多偽.韓妹.
GOOBNE CHICKEN當然以烤雞為主,咁就叫左個香酥烤雞,蜜糖咖哩烤雞同埋雞串.
先講香酥烤雞,香酥烤雞烤得非常之乾,小編反而覺得烤得乾都幾特別幾脆,,不過味道方面,就淡而無味,一啲味都無,好想問佢有冇痷過,好想問佢拎啲鹽!
雖然側邊仲有啲芥末同咖哩醬可以增番啲味道,但啲醬食落好奇怪,同個烤雞完全唔夾,隔泥有碟細心既酸蘿蔔解辣(我同個frd食完啲酸蘿蔔立即面容扭曲!)
蜜糖咖哩烤雞比香酥烤雞好食好多,不過咖哩味唔濃,蜜糖味重啲,醬汁好入味,質感一般,都烤得幾脆.小編同啲朋友用啲蜜糖汁點番岩先食個啲香酥烤雞XD
呢個雞串係最好食,醬汁好惹味,大蔥令到雞串更加香.重點係雞串下面有濃厚既芝士,係鐵板燒得燶燶地,拉啲芝士上泥拉到好長好多好厚,再搭埋落啲雞串度,真係一流!
另外,小編仲叫左芝士雞蛋卷,一層層厚厚既雞蛋包住紫菜,芝士,青瓜,火腿和粉絲.食落口,雞蛋好鬆軟,有別於平時食開既韓式壽司.
韓國食炸雞當然配啤酒,小編就叫左Somersby Apple Cider同埋鯊魚眼淚酒特飲.
反一反轉枝Apple Cider,就價值$88
Somersby Apple Cider我諗唔洗特別介紹,鯊魚眼淚酒特飲味道酸酸甜甜咁,同食烤雞都幾夾既,不過就好似藥水味,隻鯊魚幾得意,但味道就好一般,好睇唔好食!
說實話,反轉枝酒咪又係咁既味,但小編就好唔中意佢溝咁多冰!本身Apple Cider 酒味都唔濃,仲要溝咁多冰,就變左飲藥水咁.
總括泥講,成餐飯都係瘋狂「隊」雞~~仲要單手!
不溫馨提示:如果唔想排隊,最好6:30左右就去定;可訂座;蛋糕唔收切餅費;價錢不平民,最好叫埋一班朋友些牙.
P.S 叫左咁多樣野盛惠九百幾,小編同班6個朋友些牙都係二百蚊有找.


text:
(高登英雄世紀)Golden Heroes Universe - 第一話
第一話
角色:死靈
自從我得到巫師既能力,我覺得以前既生命好似從來都無活過.我見到身邊每個人每日都好灰暗,佢地每日都見住最討厭既人,用一生時間去做野,自己所有既收獲都無條件咁貢獻比有資產既階級身上.要對付呢一個變態既社會,就只能夠用比佢地變態既手法.我就係要改變呢個世界既人,我就係死靈.
我前面呢一間獨立屋唔係普通人買得起,但係偏偏買起呢間屋既人就係一個即將死既賤人.我偷偷潛入去主人房既衣櫃入面,等待處決賤人既一刻.
大門門鎖被插入鎖匙,一個四十歲既成年男人拖住個女仔隻手,從樣貌睇起上嚟大約十六歲.佢既表情有點驚恐,而個男人走到去衣櫃面前,慢慢解開佢衫上既鈕,而女仔企係佢背後不知所措,開始驚到喊起上嚟.
「叔叔,對唔住啊,我以後都唔敢再同子進一齊,求下你放過我啦,我真係唔想再上嚟,求求你,求求你!」
雖然個女仔表現得好唔願意,但係仍然一面喊,一面慢慢除開佢件校裙.
成年男人打開客廳既電視,用隔離部電腦按幾下就開始係電視上面播放影片.影片似係偷拍既角度,一對着住校服既男女係床上面纏綿,不斷咁互相撫摸直至雙方都肉帛相見.
與此同時,客廳上面既男人同女學生亦都將衫褲除得乾乾淨淨,唯獨是女學生對白襪仍然係雙腳上面.女學生攬住自己既身體,仍然收唔到佢既眼淚.
「安琪,你知道嘛,我地為人父母既好辛苦先可以教導好自己既小朋友,小進細細個既時侯好聽我呢個爸爸話架.你知唔知你既行為有幾錯,你知唔知你浪費咗我之前十幾年對子進既心機?比着你,你叫我點原諒你,你要為我地付出返十幾年既付出啊,你知道嘛?」
個男人坐係梳化上面兩腳張開,而喊緊既女學生乖乖地走到去男人面前,用小嘴將仲未勃起既陽具小心咁前後吸啜,動作同電視上男人既兒子完全同步.
坦白講,我可以一下冰柱既咒語就將佢連人帶陽具完全分開,但係咁樣做,社會只係多咗一個死人,但因為蜘蛛俠教我「能力越大,責任越大」既關係,作為英雄既我,需要為社會做多一個例子,警告下變態既世界.
我隨手係衣櫃拎起一件長衫,走到去梳化既背面.女學生迎面見到我接近,佢雖然見到我既時侯已經呆到唔能夠再吸啜,但我舉起兩隻做出保持細聲既動作.
「做乜停咗架,係咪唔記得點做要我再教返你啊?」男人既呼喝令到女學生繼續佢既吸啜工作,雖然嗰條又老又殘既陽具仍然未有完全充血既反應.
我走到去離男性背後只有五厘米既距離,將手上面既衫一手圍住男人既頭部綁咗一圈.個男人不斷爭扎,我用冰錐一下插落去佢左手既手掌上面.雖然佢好想尖叫,但佢個口已經比件衫完全塞死,我地亦唔會再聽到佢好核突又虛偽既說話.
好快,我已經用冰錐將個男人好耶穌咁釘咗係梳化上面.最後一下既釘裝,咁就係電視機上子進射精嗰一刻完成.電視機上既影片隨即轉去另一段,片中見到同樣係女學生,佢着住性感到得幾條線既內衣,雙手雙腳被綁住跪咗係地下上面,然後男人出現係影片入面.佢一巴打落去女學生塊面上面,嗰一巴並唔係普通既力度,而係我從電視喇叭聽到都嚇咗一跳,女學生被嗰巴一打車到瞓係半米既地板上面,但佢又只係識不停咁喊.個男人將佢扯起,又再繼續.
我望住電視機呆咗幾秒,然後再望望被釘係梳化上面即將受死既男人.我忍唔到心入面既憤怒,一腳踩係佢條陽具上面,我要用十倍既力還返比你啊,大叔!
每一腳我都可以從男人既面容扭曲程度睇到幾痛,但呢一刻我既世界就好似變咗慢動作一樣,每一腳都有好似地震既震蘯力,強勁既重低音.我就係要享受住呢個爭取公義既時侯.
我都唔記得踩咗幾多腳,但係我已經無力再踩,而梳化男亦都無力無掙札,眼神恍惚.陽具既外貌可以用肉醬意粉嚟形容.
當復仇過後,我先察覺到原來女學生一直坐係附近.我唔想再嘥時間係安慰佢呢個動作上面.我係袋入面拎咗兩卷一千蚊紙,大約二十萬放咗係佢既書包入面「你走啦,無人再夠膽蝦你架喇,我係度仲有事要處理」
我遞咗條毛巾係佢面前,女學生就好快咁拎咗嚟抺乾淨面上既眼淚,着返套校裙衝咗出門口,佢離開嗰刻,我突意放火球將播放緊女學生被抽插片段既電視機打爆.
梳化男已經無咩反應,但係我既社會改造大計而家先啱啱開始.
我拎起放係廳上面既哥爾夫球棍,將水晶燈既水晶逐粒打爛,廁所入面既廁塔,廚房既廚櫃,更加要注意既係睡房入面既雙人床,我將獨立屋入面既每一件傢俬都破壞得徹徹底底.
最後我走到去已經無晒表情既男人面前,將佢手上面既冰錐溶開.
「黎喇,我地行街喇」然後我一手將佢托係膊頭上面.準備行去門口.
突然間,大門傳嚟幾下大力既拍門「裏面既人唔該開一開門,我地係警察,我地收到報案話屋入面有人受傷.麻煩裏面既人合作開一開門比我地了解」
仆街,一定係個女學生驚我殺咗佢所以報咗警.點解我會咁傻,早知唔放佢走.
當時屋入面混亂嘅場境,加上我膊頭上面呢個無咗靈魂嘅男人,比班差佬見到一定會發生無可避免嘅打鬥,而問題係,點樣先可以令個打鬥變得有意義...
我將膊頭上嘅男人放低,將個人放鬆一下.當差佬嘅拍門聲同我嘅心跳聲慢慢同步,我諗起前日我貪得意返大陸,我去咗打劫大陸班乞衣操控黨,但佢地原來有槍,最後我將佢地逐個燒死,我一啲都無內疚,佢地呢班拐細佬去斬手斬腳嘅人死不足惜,而重要嘅係,我係佢地嘅藏身地點度,我搵到一啲幾得意嘅玩具.
睇嚟個遊戲需要再刺激啲...
無幾耐,門外面嘅差佬衝咗入屋.佢地有六個人,因為收到係傷人案嘅關係,佢地全部有晒裝備.
當六個警察行入屋內,只係見到客廳中間放着個下體血淋淋嘅人係度.最先嗰兩個人行去同佢檢查.
「黃sir,你神志清醒嘛?我而家同你叫白車,豹仔,你call上台立即要求增援」
當嗰位警察準備拎起對講機,一支冰錐由天花直插落佢膊頭嘅骹位.其他警察見到被襲擊即刻拔出槍向四周亂指.過左十幾秒,佢地先發現我從右邊嘅飯廳向佢地行過去.
「前面嘅人請你立即停步,舉高雙手,如果唔係我地會用武力!」呢句說話由一把不斷打震嘅聲音講出嚟,我根本唔會感到需要理會佢地嘅警告.
我向住佢地奔跑,用電擊打中第一個接近我嘅警察將佢一下擊倒,然後向右手邊那位雙手震得非常緊要嘅警察,用火球燃點起佢雙震手.隨後用一下手踭批中左邊位警察塊面,再用冰錐插向佢腳掌.我拔出麻繩做嘅腰帶箍着前面企定定嗰個警察條頸,將佢一下反躂係地上面,搶走佢手上嘅左輪,左一發,右一發將最後兩個警察嘅大脾都打中.
「成功!」我一個連環動作就制服咗六個敵人.
然後我就係袋入面拎出好好玩嘅小玩具,既然警察都咁愛國,你地都可以試下呢支強國針.
當我離開咗間獨立房時,剩低嘅就只有六個被綁起嘅差人同一個性無能嘅梳化男,而屋內嘅一道大牆上面大大隻字寫位
「Fuck the Aids police , welcome to the world of STD !」
大陸人會用愛滋針嚟威脅唔聽話嘅手下,咁啱比我搵到好玩嘅禮物,我當然好捨得送晒比警察.
呢一個就係我嘅英雄生活喇
死靈從天台跳下,在空中瞬間消失得無影無蹤
第一話完


text:
4 JULY 2011 (MON)
今日又有一個好節目,所以就暫時拋棄小小豬..一晚咁多啦!
依個節目原本都小小豬份,不過因為係我放工返屋企接佢嘅時候,依個小小豬仲仍然熟睡中,所以就冇得去啦!
其實今日就係約左Carmen出嚟食飯,同佢預祝生日.我地約左係太古間Spaghetti House食依個生日晚餐~
其實食嘢都係其次,我地都係主要傾計聚舊.雖然我地都有成兩年冇出過嚟見面,不過大家都有係Facebook同Blog Keep住聯絡,所以一啲都唔陌生,我地傾吓小小豬生活,又傾吓迪迪尼,真係傾得好開心呀!
食完晚飯, Carmen就提意去食Hazzan Daz,我依個雪糕怪當然唔反對啦!
Carmen 嘅香蕉船~
依個係我嘅,嘩..有六個球Mini...正呀~
今日話係同Carmen慶祝生日,不過變左我地交換禮物.因為Carmen預備左禮物送俾我同小小豬呀!
依一份係我嘅,好嘅嘅米奇xMarie擺設~
依兩份係小小豬嘅~
今日我就過得好開心,希望Carmen都係一樣啦!不過美中不足就係小小豬瞓左帶唔到佢出嚟同Carmen姐姐一齊玩(因為Carmen實在真係好錫小小豬,要介紹佢地兩個相識先得呀!).
不過唔緊要,我地已經話左搵個機會一齊入迪迪尼HEA返一日呀!


text:
全知言
天降橫財中頭獎 啲錢點使好?
六合彩個個想中,買完幻想下啲錢點使都夠大家 high一日,原來班明星都愛發下橫財夢,做人父母嘅郭羡妮,郭政鴻第一時間幫仔女儲做學業基金.想擺脫貧窮無間地獄?早啲瞓
郭羡妮:儲基金
我一定會留筆錢俾我個女儲做基金,同埋買一層好舒服嘅樓俾屋企人.我唔會退休嘅,因為太早喇,好大嘅橫財自己冇試過,抽獎中就試過,但唔係一個好大嘅獎,仲要唔係 Cash而係禮物啫.
蘇麗珊:開 café
首先我唔會俾人知先,因為好危險,我知中橫財好易行衰運,所以要好好利用,我自己就好想開一間 café.自己中過最勁嘅橫財,最勁都係一千蚊,而另一次我記得係千嬅新碟發布會,當中有抽獎,幾乎所有人都抽到一千蚊獎品,但都係只得我抽唔到,所以我諗我冇咩橫財命喇.
郭政鴻:買大屋
首先再加厚我兩個女學業嘅基金,等佢喺學業上有一個好嘅保障,買過另一間再舒適啲嘅屋,等一家人可以一齊住唔會唔做,但會撥多啲時間畀屋企人,將生意再搞大少少,我冇咩抽獎運㗎,最叻仔試過抽中一部手機.
陳瀅:幫狗狗
首先係請假,同婆婆環遊世界,因為知道佢年紀大啦,我就孝順番佢,之後就想建立一個動物基金,因為見到人對啲動物唔好,特別狗仔,所以好想保護佢哋.我自己冇賭運同橫財命,當年夠年紀入賭場,試過玩下,玩百家樂同大細,全部輸晒.
白只:搞舞台劇
我會將嗰筆錢唔係用嚟投資,而係攞嚟使晒佢,點使呢?應該要做一個舞台劇,做一個演唱會,然後再做一部電影,我就可以揾晒我所有朋友,同埋我好欣賞嘅人一齊合作,我諗咁樣係最瘋狂㗎喇!自己中過嘅橫財,最勁就係超市 100蚊代用劵啦,我覺得好正喎!我有用到呀!
中大獎點算?
街坊:有錢去外國住
大家都想中頭獎,唔使等出糧,後生仔個個都會實現夢想,唔會第一時間話買兩層樓先,有人話有錢都唔會喺香港住,咁赤化,俾我都走啦.
即時報料 facepop
熱線: 9222 0828
電郵:facenews@nextmedia.com
facebook: Face Magazine inbox
line, we chat id: facemagazine


text:
今晚其實無諗住會整呢個餸 o架,原本係諗住蒸魚嘅,不過去到街市兜咗幾個圈都搵唔到啱食嘅魚,之後喺其中一個魚檔度見到有魷魚賣,$15 兩隻,仲好大隻 o添,而且都算幾新鮮,加上又諗到我個 To Do List 內有個釀魷魚筒想整好耐,咁啱喇,就買佢返屋企啦!
材料:
魷魚
白糯米
黑糯米
蝦米
芡汁料:
蠔油
生抽
麻油
糖
紹酒
粟粉
水
食譜參考自杜紹鵬嘅《米香美饌》.
- 糯米,黑糯米洗乾淨後,浸水 6 個鐘;蝦米洗淨,用水浸軟後切碎,備用.
- 用浸蝦米水撈勻糯米,再拌入蝦米碎,隔水蒸約 30 分鐘至熟.
- 魷魚去衣,切去眼,鬚,軟骨同墨囊,洗乾淨,用抹手紙索乾水份.
- 糯米飯釀入魷魚筒內,然後用牙籤將開口封好,隔水蒸 8 - 10 分鐘至熟.
- 將芡汁料煮滾,之後淋上蒸好嘅魷魚筒上即成.
Notes:
- 原食譜除用蝦米碎之外,仲有用金華火腿碎.
- 黑糯米比白糯米需要較長時間蒸熟.
- 黑糯米唔可以單獨釀入魷魚筒內,因為黏度唔夠,蒸熟後切開時會鬆散,所以一
定要溝白糯米.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
每年天后誕,Winnie 屋企都會分到好多雞蛋,今年都唔例外,據聞有成六七十隻,所以早前佢就打電話俾我,話會俾大約二三十隻我整蛋糕.佢咁有心,我當然要整番個蛋糕回禮啦,而且仲可以快啲清埋屋企啲舊雞蛋,真係一舉兩得!
咁啱我又喺圖書館借咗本《西點蛋糕大百科》:
於是就試吓跟住本書學整個海綿蛋糕送俾 Winnie 同佢媽咪食,但無理由咁齋,清蛋糕一舊 o架!所以就試吓加入伯爵紅茶葉 (It's my favourite tea).之前亦請教過明仔好多次關於整呢款蛋糕,所以今次個蛋糕係集大成嘅實驗品,而 Winnie 就做咗我隻白老鼠喇!
呢幅就係 Winnie 喺佢屋企影嘅.有冇留意到個蛋糕面濕濕哋呢? Winnie 都有問過我呢個問題,我諗應該係因為表面糖份高,呢輪天氣又好潮濕所引致.不過就唔知點解個面會裂開咗呢?
由於海綿蛋糕主要係靠將空氣打入蛋黃同蛋白而膨脹,唔需要用泡打粉幫助膨脹,所以一焗完出爐就要即刻倒扣擺喺放涼架上面攤凍,如果唔係個表面就會因溫度驟降,熱脹冷縮嘅關係而塌下.亦就係因為咁,個蛋糕面被壓到一條條放涼架嘅印,好樣衰!
喺蛋糕裡面同表面都睇到有啲一點點黑色嘅物體,就係伯爵紅茶茶葉啦!
由於 "糕餅專家" 明仔話俾我聽用分蛋法嚟整海綿蛋糕會比較容易同成功率高,所以今次我就用分蛋法整.
材料:
低筋麵粉 80克
蛋黃 3個
蛋白 3個
糖 80克
牛油 10克
豆漿 20毫升
伯爵紅茶茶包 2個
將茶包放入煲滾嘅豆漿裡面,跟住即刻熄火,冚蓋,等啲茶味焗出嚟;用170℃預熱焗爐,我自己就喺預熱焗爐嘅同時放入牛油,順便將佢熱用,當然,要小心留意住,一見到差唔多溶哂就即刻拎番出嚟.麵粉要先過篩 3 次.
先將蛋黃打散,加入1/3 份量嘅糖後繼續打至變白,當用打蛋器舀起蛋糊時,流番落嚟時會殘留痕跡,即代表已經打到適當嘅稠度;之後到打蛋白,當打至起泡時,就可以將剩低嘅糖分 3次加入,直至蛋白打起到乾性打發為至 ( 即將蛋白倒轉都唔會跌落嚟囉 );跟住就將溶牛油同 "伯爵豆漿" ( 連小部份茶葉 ) 一齊加入蛋白度,盡量輕手咁將所有材料拌勻,然後舀起小部份打發蛋白落去蛋糊度拌勻,完全混合後就倒番落去啲蛋白度,並分次加入麵粉,用切拌法 ( folding ) 將麵粉拌勻,記得要盡量輕手,唔好將裡面嘅空氣攪番哂出嚟,咁個蛋糕先至會鬆軟.跟住就可以倒入模度,然後放入焗爐用170℃ 焗 25-30分鐘,當插入牙簽再拎番出嚟時無任何麵糊黐喺上面就表示已經全熟喇!記得拎咗個蛋糕出嚟之後要即刻倒轉放上放涼架度,咁個表面就唔會因熱脹冷縮嘅關係而塌下.
之於味道如何,就等 Winnie 俾 comment 喇,因為材料份量只夠做一條蛋糕,所以我同我老豆就無份食喇.做白老鼠呢個重任都係交俾 Winnie 佢哋啦!
Note:由於我係唔飲奶嘅關係,所以我先至改用豆漿.


text:
周子揚生日party食女激似前度何傲兒2,848views│2016年07月20日薜世恆生日party請咗60女40男,單身一段時間嘅周子揚都有份,呢60個女人入面,佢偏偏睇中一個同前度何傲兒好似樣嘅女仔.開頭周子揚未開獵食mode,自己同幾個佬玩咗陣貼紙相機,過咗陣呢個黑長髮,露膊女子出現喇,又幾分似何傲兒,同同行嘅女友人揀飾物影相,完全投入喺自己嘅世界,不過周子揚睇中目標就發功,喺呢名女子身邊 ...
周子揚生日party食女 激似前度何傲兒
2,848 views│2016年07月20日
薜世恆生日party請咗60女40男,單身一段時間嘅周子揚都有份,呢60個女人入面,佢偏偏睇中一個同前度何傲兒好似樣嘅女仔.
開頭周子揚未開獵食mode,自己同幾個佬玩咗陣貼紙相機,過咗陣呢個黑長髮,露膊女子出現喇,又幾分似何傲兒,同同行嘅女友人揀飾物影相,完全投入喺自己嘅世界,不過周子揚睇中目標就發功,喺呢名女子身邊斥卓咁轉.
三唔識七,隔住人哋個friend都要望,欲言又止咁樣,企圖撩人講嘢;不過黑長髮女子眼尾都唔望,周子揚開始謄雞,之後行開咗.
以為佢死心?錯,佢再返嚟攝鏡.
低招還低招,又work喎,俾佢同翻版何傲兒吹水,仲影埋相留念.
60條女,係都要揀個似何傲兒,都唔知話佢放唔低定口味專一好,如果閣下係黑長髮,大眼,長腿,可以同周子揚聯絡.


text:
IG女神黃芷嫣偷食斷正 男友IG爆大鑊
首先阿D上載一段Vanessa同偷食對象的對話,見到Vanessa疑似同人上完床後,仲影盒事後丸send俾人睇,似乎覺得好輕鬆冇咩問題咁.既然有圖有真相,Vanessa亦唔打算否認及解釋,話只係得一千零一次,同埋當時飲咗酒.
之後阿D上載的另一段短片中,見到Vanessa素顏自拍,而旁邊有一男子瞓喺度,不過就唔知係咩人.着住吊帶小背心的Vanessa先係對鏡頭飛吻,然後鏡頭影住佢心口逼爆雙乳,最後佢再用勁尖勁嬌嗲聲線講咗句「BB豬」,真係睇到人拳頭都硬埋!
阿D繼續爆料,見到Vanessa同一名健碩男子鴛鴦戲水,而Vanessa又曾經在自己IG上載一名外籍男子只着內褲的相片,仲留言︰「進軍國際」.睇嚟佢口味都相當多樣化喎!
咦有片睇!一click落去冇反應嘅?原來個「PLAY」制係呃人的……阿D哥真係識賣關子.
前男友搞咁大單嘢出嚟,Vanessa當然唔會默不作聲,佢就向朋友解釋短片根本係佢send俾當時身處澳洲的阿D,而「BB豬」及飛吻對象當然亦係阿D.至於枕邊人… 原來係Vanessa弟弟!咁大個人仲瞓埋一齊,呢兩姊弟真係好感情!唔通真係阿D老屈人?
啲IG帳戶真係好混亂,就快搞唔清楚邊個打邊個,總之Vanessa其後又開咗另一個帳戶,反擊稱佢手上都有阿D食女的證據,指對方係扮受害者扮可憐,總之佢清者自清.
之後仲有篇長文,總之就係話其實阿D一樣係衰,騷擾其屋企人之餘又拎走埋隻一齊買的貓,而且一樣係有偷食.真係臭味相投……
仲話已經報咗警!
講咗咁耐,如果無圖實在好難同大家交代.其實阿D呢位出軌女友可能大家都認識,因為佢就係o靚模兼IG女神Vanessa Wong(黃芷嫣)!Vanessa話晒係女神,樣貌身材當然唔差,尤其逼爆上圍真係好吸睛︰


text:
17 MAY 2014(SAT)
其實今日天氣都唔算太好,一早起身都落好大雨,所以開頭都以為又要係屋企渡假依個週末.好在不過到左下午天氣開始好,所以我地又可以開開心心咁出發去玩啦~
我地今次嘅目的地就係烏溪沙,原本係打算三口子嚟BBQ玩吓,不過原來依度個BBQ只係租爐,食物係需要自備,我地又冇預備食物,所以最後都係唔可以BBQ,就改係附近個小沙灘玩啦!
不過錯在錯著,原來烏溪沙沙灘個環境都真係唔錯,雖然啲沙石就大粒左啲啲,不過都好好玩.基本上我地都冇行晒全程,只係係一個小位置玩,依個小小豬都玩到唔捨得走呀!
係我地玩嗰個位置附近,原來係有好多人嚟掘蜆,小小豬又嚟攪攪陣,去攪姨姨嘅摸蜆工具呀~
我地先係沙灘附近周圍行吓先~
係附近見到有好多小艇,小小豬話要坐船呀~
因為我地原意都唔係打算去玩沙灘,所以真係一樣沙灘玩具我地都冇帶.不過好在在場都有啲小朋友係度,所以借左兩件小玩具俾小小豬玩呀~
我地仲見到小蟹添,俾小小豬觀察一輪小蟹動態後,最後當然係放返小蟹落水呀~
見小小豬玩得咁開心,我又陪佢玩一陣,親子一吓先~
超鐘意依張相,好似好SWEET SWEET咁呀~
繼續開心開水,真係玩到成身都濕晒呀~
個傻豬仔真係玩得好開心呀~
雖然都只係停留左一個位置,不過唔覺唔覺我地都玩左成兩個幾鐘,依個豬仔仲玩到內內外外都濕晒.好在我習慣每次出街都一帶定多套衫換,如果唔係都唔知點算,小小豬一定冇得落水玩呀!
其實烏溪沙沙灘都真係幾好玩,個VIEW又靚,唔怪得小小豬玩到唔願走啦!
不過,其實又真係幾多嘢玩,等我地下次帶齊裝備,去試吓掘蜆先得.所以如無意外我地好快會再嚟玩過呀!


text: 前大台藝人「阿夢」岑寶兒於2014年閃婚,嫁畀拍拖唔夠半年嘅桌球室太子爺莫如迪,現育有兩歲囡囡Hebe,婚後逃離娛樂圈嘅阿夢專心相夫教女,日前一家三口齊逛康怡嘅百貨公司,喺玩具部陪囡囡玩射籃球,被《蘋果》讀者Alice透過「爆相爆片」分享.讀者Alice喺電話表示:「大約下晝1點,見到佢同先生陪囡囡玩,佢好似未瞓醒,射咗幾下籃,全程都係吽吽哣哣跟住行,好搞笑,我同老公講佢好似係阿夢,老公話係咩?冇化妝差咁遠,我哋同佢揮手,佢都冇反應,好似魂頭唔喺度!」記者致電阿夢,佢喺電話大叫:「我冇化妝喎!好殘喎!真係警愓我點都要化少少妝出街,我諗有2歲小朋友嘅媽咪都係咁上下,冇時間處理自己,要專注喺小朋友身上,所以我覺得正常,冇乜問題.」問到湊BB係咪好辛苦?阿夢話:「公平嘅,以前阿媽都係咁湊我,我都有菲律賓姐姐幫手,不過今日星期日佢放假,自己要處理家務同湊女.」對於被指真係好似發夢魂遊太虛,阿夢坦言:「因為我仲餵緊人奶,我個女成日夜晚驚醒,我就要餵人奶,隨時stand by,佢唔瞓我又冇得瞓.初初係我想佢食全人奶,諗住到一歲畀奶粉,但佢唔食,到o依家都戒唔甩,所以我長期喺佢身邊,但我覺得值得,佢頭一歲都冇病過,第一次睇醫生係出牙仔.通常做阿媽都係屋企最遲瞓嗰個,就算佢瞓咗,我都要處理佢啲嘢同洗奶樽,夜晚工人都要休息.」問到有冇諗過復出?阿夢表示:「其實先生想我暫時唔好做嘢住,佢想我湊到個女3歲,自己都覺得應該嘅,有時睇番佢嘅相片,真係時光飛逝,自己好珍惜同佢一齊.」問到婚後生活係咪好幸福開心?佢話:「正常囉,o依家多個小朋友,成個家庭係和諧嘅.有啲人話:『你就嘆啦,淨係湊女.』好多在職媽咪覺得少奶奶好舒服,其實唔係,我都覺得做嘢好,有得放工有假期,但全職媽咪冇假期,所以自己覺得做全職媽咪係幾偉大,我都接受.」


text:
講到今年樂壇最受注目嘅新人,一定係非
FFx吳業坤莫屬.五年前,當佢參加《超級巨聲2》之後,佢一直等待成為歌手嘅機會,甚至曾經潦倒到喺大台台慶扮隻棋,但最後,佢都能夠苦盡甘來,成為樂壇嘅一分子.今日,我哋笑佢要吃好西,扮毒撚嘅同時,亦會對佢呢幾年嘅默默耕耘,而由衷地恭喜佢.
「坤哥」嘅成功,的確係一個真正勵志嘅故事;但如果再諗深一層,亦有唔少追夢者經參加《超級巨聲》系列而嶄露頭角,加入娛樂圈,但有部分嘅追夢者,入咗大台,反而一直苦無機會,不論係劇集,定係音樂方面如是.
你可以試下問個追開大台膠劇嘅師奶:「知唔知陳康健係乜水?」淨係聽「陳康健」三個字,可能佢會以為你問邊個係陳健康;再俾張「陳康健」嘅相佢睇,或者佢會叫得出「肥陳」兩個字──即係佢喺《實習天使》入面嘅角色.喺呢套膠劇之前,佢長期都係喺其他大台膠劇入面做二打六.好啦,即使有人真係知做「肥陳」嗰位叫陳康健,但佢都唔一定知道陳康健曾經參加過《超級巨聲》.
以入咗大台嘅巨聲幫嚟計,各人嘅際遇各異.除咗陳康健,亦有一部分巨聲幫嘅發展都唔太好:林景程同陳康健一樣,參加《超級巨聲》之後,都係大部分時間變咗大台膠劇入面嘅二打六;陳鴻碩試過去台灣《超級星光大道》踢館,表現同班參賽者不相伯仲,之後嚟到香港參加《超級巨聲》,比賽之後,佢並冇成為歌手,反而早幾年頹到做大茄,依家就做TVB8主持.
當然,亦有巨聲幫入到大台之後,發展好似如魚得水咁順利.林欣彤,許廷鏗,駱胤鳴因為《超級巨聲》系列先可以成為歌手,胡鴻鈞,何雁詩,林師傑亦喺做戲同唱歌之間作雙線發展;周志文,周志康對孖生兄弟,係啱啱入大台嗰陣都有唔少機會(不過其中一個好似食女食到俾大台解約).不過呢一班發展比較好嘅巨聲幫,都有兩個共通點:年輕,同埋有樣(靚唔靚仔/女,就見仁見智).
如果以陳康健作為比較嘅指標,先撇除林欣彤同胡鴻鈞,因為一嚟兩位都係《超級巨聲2》嘅參加者,更加分別係冠,亞軍,用兩屆嘅參加者作比較,就唔太公平;二嚟前者比賽未完就有唱片公司睇中佢嘅實力,後者就喺《超級巨聲2》之後俾TVB安排參加唔同嘅唱歌比賽仲要拎埋獎.識唱歌之餘,重要嘅係佢哋後生得嚟又有樣(再次強調,靚唔靚仔/女,見仁見智;胡鴻鈞都叫有樣,係因為佢由尼維特變做削骨還父嘅哪吒),所以做到歌手算係意料之內.
咁依家淨係用巨聲一幫成員之間作比較,《超級巨聲》入面,林師傑最後排第八,陳康健第十,許廷鏗,何雁詩,駱胤鳴十強不入,周志文,周志康更加一早出局.但奇怪嘅係,許廷鏗好快俾唱片公司簽咗,佢嘅際途,係巨聲一幫,甚至係新晉男歌手入面最好嘅一位;何雁詩雖然等咗兩三年,唱咗幾年主題曲/插曲之後,又喺幾套大台膠劇做過茄呢啡之後,亦開始做女主角,亦俾唱片公司睇中做歌手;駱胤鳴雖然喺大台唔算受到重用,但至少受到賞識,同佢家姐組成SIS樂印姊妹,有一定嘅人氣;林師傑喺大台都有唔少機會──雖然仲未出碟,但佢至少扮木偶哥唱歌,做到街知巷聞;而最奇怪係周志文,周志康呢對孖生兄弟,演而劣則唱,但最初大台都俾唔少機會佢哋發揮,原因都係因為有樣,呃到妹妹仔,如果唔係大台都唔會無緣無故簽埋佢哋.
咁陳康健呢?如果以歌喉嚟講,佢唔會真係比許廷鏗,何雁詩,駱胤鳴,林師傑差,但係要比較外表,佢相對上係其貌不揚,身材亦比較肥胖;計年齡,佢偏偏已經三十歲.大家都經參加《超級巨聲》加入大台,當中成績亦算最好嗰一兩位,點解陳康健嘅發展反而比同屆嘅戰友差N咁多倍?除咗Your face and age, your fate之外,好難有第二個原因去解釋呢個光怪陸離嘅現象.
當然唔能夠忽略,同屆入面,劉威煌,鄧小巧最後都做到歌手,但劉威煌,鄧小巧當年喺《超級巨聲》嘅排名比林師傑,陳康健更前(分別第五,六名),不過佢哋一個三十幾歲,一個其貌不揚,到真正加入樂壇,已經係離開大台之後嘅事,即係今年.換言之,大台已經浪費咗兩個追夢者嘅青春,以佢哋嘅才華,亦突顯喺大台入面唱歌幾叻都好,除非好似鄭俊弘咁有noise而得師奶歡心,先可以喺三十歲圓夢(佢唱歌真係唔差,不過唔離開大台一定會俾大台捧到出哂事).
如果唔係,冇樣冇年輕,留喺大台,準備做死一世大茄.好彩Susan Boyle 生於英國,如果佢係香港人,佢可能變咗入TVB,變咗膠劇入面嘅御用師奶,或者係垃圾婆,而唔係一位歌手.
呢個大概係巨聲幫嘅命運,亦係香港令人悲哀嘅地方.


text:
上星期因為落錯車,所以冇入到迪迪尼.今個星期我地冇咁大頭蝦啦,終於到入到迪迪尼啦!
一入到迪迪尼,第一時間就當然係同著左新HALLOWEEN衫嘅MICKEY影相啦(當日真係唔算人多,我地排左半個鐘左右就影到啦)~
之後就係大街周圍行吓啦~
見冇乜人,又加上想坐吓抖吓涼吓冷氣,所以大肥豬就建議入去畫廊,等小小豬學吓畫畫.其實開頭我都好擔心,因為小小豬都係坐唔定嘅人,好驚佢攪攪陣冇幫襯咁嘈住晒,影響其他人.不過,小小豬個表現真係好好,好留心睇住個教畫畫嘅哥哥之餘,又好似識得跟住畫,好有文有路呀~
佢吓佢兩父子畫得幾投入~
依一幅就係我地三口子嘅傑作,靚唔靚呢(邊啲係小小豬畫,相信大家都睇到啦...哈哈哈)~
畫完JACK,我地就去影HALLOWEEN佈置啦~
跟住我地就去醫肚,之後就到小小豬放電時間,俾佢走走走啦~
上幾次佢都唔係咁鐘意係TOYSTORYLAND個字母板度玩,今日竟然好鐘意嗰度,一邊行一邊讀啲英文字,玩到唔捨得走呀~
係迪迪尼都差唔多HEA左四個鐘,見小小豬都玩到好攰,所以都係時候回程啦!不過係臨走時,我地又再影吓南瓜先~
唉....今年啲南瓜真係好靚,不過最衰就係小小豬唔合作,所以都唔係影得咁好,真係激C我啦!
不過唔緊要,依家HALLOWEEN都未正式開始,我一定會再入過嚟慢慢影返夠本呀!
我仲要同兩個好姊妹入嚟玩夜場嘛,一齊去驚嚇鬼呀.所以話,嚟緊我都應該會入多幾次呀...哈哈哈哈!


text:
21 FEBRUARY 2011 (MON)
係小小豬出世之後,我同大肥豬都都好似未試過只係我地兩個拍拖去街.我地唔係唔可以去,小豬媽間唔中都叫我地去吓街輕鬆吓,只不過我地都好想用多啲時間陪住小小豬,所以大多選擇唔去街,或者係星期六日帶埋小小豬去SHOPPING.
不過今日終於都可以再嘗拍拖滋味,事緣今日下午我要去九龍塘幫學校去聽一個講座,個講座都係聽到四點左右,之後我又唔洗再返學校,所以大肥豬見時間都算早早地,所以就請早放幾個鐘,嚟接我帶我去玩呀!
聽完講座個肚仔都餓餓地,所以大肥豬就帶左我去食個HIGH-TEA先~
哈哈....依間餐廳個環境真係好正,尤其係個佈置,所以大肥豬就用個Iphone幫我影左幾張相,加埋個EFFECT,真係影得勁靚,好鐘意呀~
雖然話我地係食TEA SET,不過我叫左好多嘢食,食得好豐富完全唔似係食TEA.大肥豬真係冇介紹錯,嗰度啲嘢食都好好味,我食到好飽飽咁離開呀~
之後我地就去另一個節目,就係去睇戲啦!對上一次睇戲嘅時候就係小小豬係我肚入面時睇葉問2,計吓都有成大半年啦.原本係新年嘅時候小豬爸都叫我帶埋小小豬一齊去睇『我愛香港』,不過我怕小小豬會好扭計,所以冇最後都冇跟埋一齊去.
我地聽小豬媽佢地話好睇,所以就趁今日個時間都幾好個場次都算早,所以就去睇啦~
套戲我覺得就一般,笑位就好似唔係太多,不過睇場戲輕鬆吓都算啦!
難得就到半日時間可以同老公拍拖去睇戲,食飯,食雪糕,點知睇睇吓戲個頭勁痛,個胃又嚟唔舒服,之後嘅節目就係變左返屋企休息,唉....真係勁掃興,不過咁都好,我地又可以早啲返去見到小小豬...哈哈哈!


text:
其實六合彩攪珠次次直播都差不多模式,每次節目時間又啱啱好五分鐘,老實講都幾悶,不過你問我最難忘係邊一次攪珠,一定要數2013年6月20日第71期個次!
我以前有個奇怪習慣,就會錄低攪珠翻睇,尤其是幾年前成日睇唔到直播個時,個晚其實我無睇直播,只係睇翻錄影,老實講期期都一樣開法,有乜值得好重溫?不過個晚我只係快鏡睇帶,突然發現點解畫面會出錯號碼,即刻影低擺上網,但反應真係好奇!
好似上星期TVB新聞台跑馬燈出錯號碼單野,夜晚十點發生,十一點就有即時新聞報道,傳媒反應真係超快!講番2013年個次,我即刻上網睇晒所有新聞都無講出錯單野,網上都係小貓三四隻講,我真係好唔明,出錯號碼咁大件事,點解D傳媒竟然唔即刻報道?
個晚我守係電腦等等等,等到第二日朝早三點半,終於東方有報道出錯單野,其他傳媒都係遲一兩日先報道,真係唔明咁大件事點解傳媒唔重視?
當然衰開有條路,我當晚只係快鏡睇帶,主要都係睇到畫面出錯單野,但原來當日連受惠機構既介紹短片都播錯,呢個反而我無留意到,網上又無人討論;過多幾日再睇多次錄影我先發現到,再放上網先有人討論,我心諗咁大單野竟然要靠我呢個小市民逐樣逐樣講先有人知,有無搞錯呀?D傳媒做乜呀?
當時我係好有計都不斷更新事態發展,結果呢次連環出錯通訊局收到三宗投訴,結果當局向亞視發出勸諭,已經算係輕判,呢件事我先發現香港真係好多人都唔睇六合彩攪珠!你話點樣唔難忘!
後記︰其實當晚周嘉莉只係主持左兩個幾月就出現連環出錯,當晚佢既反應已經算幾冷靜識得執生,但原來睇番後來D訪問先知道,佢其實已經驚到唔知點算好,真係EQ差D都可能驚到講唔到野,我諗周嘉莉一世都記得呢單野!


text:
今朝一早起身,做掂哂屋企嘢之後就落街買餸,返到嚟都差唔多11:00am,可能因為之前未食早餐嘅關係,所以覺得有少少肚餓,於是就批個蘋果食啦.突然諗起啱啱買咗啲乳酪返嚟試,於是就諗到加埋啲乳酪落去啲蘋果度一齊食,如果啲乳酪真係奶味重嘅話,撈埋啲蘋果一齊食應該會易入口啲啩!
我諗同我熟嘅朋友都會覺得好出奇,一向都唔食牛肉,牛奶,牛油,芝士嘅我,點解會買乳酪嚟食?係因為我曾經睇過一本教整麵包嘅書,係食譜度用乳酪代替牛奶,當時我係度諗,都幾特別喎,如果我用有水果嘅乳酪整麵包,可能我會比用牛奶容易接受,於是我就曾經問過Lily:「妳食唔食乳酪o架?因為我諗住買嚟試吓,睇吓自己接唔接受到,如果唔OK,我就俾哂妳食o架啦.」結果佢話OK無問題我先至夠膽買嚟試咋,費事到時無人食揼哂佢就浪費食物啦,呢個動作係我呢世人最怕做同最憎見到人做!
今日試過之後,果然又OK噃,完全食唔到奶味,唔知係因為乳酪啲橙同芒果味冚過咗啲奶味,定係呢隻嚟自德國嘅乳酪用咗啲較為靚嘅牛奶去製造,所以無咗我最怕嘅奶味呢?
記得之前同 Winnie 行吉之島超市時,見到有乳酪試食,佢就叫我試吓,但係我記得果次我己經叫個 sales 俾隻最濃果味嘅我試,係藍莓味,始終都食到少少奶味,於是就放棄試食其他味道.其實以前同媽咪都試過買乳酪嚟食,已經唔係啲唔出名嘅牌子,記得好似係 Danone嚟o架,但係就好難食,好嚡口,連不嬲都食牛肉,牛油,芝士,飲牛奶嘅媽咪都頂唔順,佢都話唔好食,所以我哋就從此再無 "挑戰" 過呢樣嘢.雖然呢次我買嘅呢隻乳酪都有少少嚡口,但係就好食得多,又唔貴o添,4杯 (每杯 100ml)都係 $9 咋!.
其實我都想知道,係咪所有乳酪都係會有嚡口嘅感覺,定係啲貴嘢係唔會有嘅呢!?Anyway,以後又多樣食材可以選擇啦!


text:
化學
化學(粵拼:faa3 hok6),字面解即係變化嘅科學[未記出處或無根據],係古時西方鍊金術嘅一個分支.現今人所謂嘅化學係指由原子層面研究物質嘅學術.研究化學嘅人叫做化學家,就循住呢個方向去解構各種物質嘅結構,特性同埋變化,物質之間嘅關係,以及當兩種物質相互影響而發生改變嘅時候能量嘅變化.
化學主要研究原子同埋原子嘅組合,例如分子,結晶體同埋金屬,呢啲都係日常生活經常見到嘅嘢.現代化學指出,一種物質嘅特性好取決於佢喺原子層面上嘅結構.化學同埋物理係現代自然科學之中兩科算得上係最重要嘅學科.
目錄
化學概論[編輯]
好多人叫化學做「中心科學」(Central science),因為佢將科學嘅其他分支,例如物理,材料科學,納米科技,生物學同埋地質學連埋一齊.化學嘅好多專科都同其他科學學派有重疊嘅地方.不過呢啲分支又好獨特,例如特強物科嘅製作,藥物嘅製作同生命過程嘅研究.
化學其中一個基本嘅成份係佢嘅研究涉及物質.所謂嘅涉及可以係兩種物質互相影響,亦可以係物質同其他無實體嘅嘢,例如能量,之間嘅影響.傳統嘅化學好多時都係講兩種物質相遇,變化,亦即係一般人成日講嘅「化學反應」;又或者係一種物質變成另一種物質個過程.呢啲變化有時會用到電磁波,當中電磁波負責激發化學作用.不過有時化學都唔一定要講反應.光譜學研究物質同光之間嘅關係,而呢啲關係並唔涉及化學反應.
研究化學嘅人叫做化學家.喺化學家嘅概念裏面一切物質都係由原子或者比原子更加細粒嘅物質組成.一堆原子合埋之後可以成為各種其他嘢,例如分子,離子或者結晶體.地球上一切嘅嘢,生活入面一切嘅物件同埋物質,佢哋嘅特性都係受化學特性同物理特性所掌管.
鋼之所以咁硬,因為佢入面啲原子組成咗一個好大嘅結晶,每粒原子都同隔離嗰粒黐到勁實.木燒得著,因為佢同空氣入面嘅氧一超過特定溫度就會自動發生反應,發光同發熱.水係液體,因為佢入面啲粒子嘅活動程度大過固體而少過氣體.人曉睇嘢,因為眼入面有啲遇光會變化嘅蛋白質,同個腦傳送訊息.
正因為化學有咁多嘢好讀,無人有能力知晒所有嘢,亦都無人可以同化學嘅界綫落一個好準確嘅定義.大部分化學家都係化學入面每瓣都知少少;但係就算係知名嘅化學家其實都只不過係比其他人喺化學其中一個範籌知多少少.
化學入面有好多唔同嘅分支,而每位化學家通常都係精一兩瓣;喺中學教嗰啲化學,化學家就通常叫做「普及化學」.普及化學算係化學咁多個門派嘅大導論,幫學生選擇專修邊瓣.好多普及化學教嘅概念其實都唔多完善同埋唔多精確,不過就好有用.好多時化學家都會用呢啲簡單嘅念來解釋一啲極度複雜嘅嘢,因為佢哋都知道要畀一個好詳盡嘅解釋係一件好難,接近無可能嘅事,就算解得出都無人聽得明.
雖然佢有鍊金術嘅根底,但喺歷史上化學係一門無乜歷史嘅學說.英文「化學」(Chemistry)一字就係直接由「鍊金術」(Alchemy)走出來.
歷史[編輯]
最早嘅化學要算係人類對火嘅研究.對於當時嘅人來講,火有能力將一樣嘢變成另一樣嘢,所以成為當時人最有興趣研究嘅現象.如果無火,人類唔會發現到點整鐵同埋玻璃.後來,當人發現咗金呢種貴金屬之後,好多人變成研究點樣將其他嘢變成金.呢啲研究促成咗一種原科學(protoscience)-鍊金術嘅誕生.之後,各界鍊金術士又發明咗好多化學生產過程,為現代化學嘅誕生鋪路.現代化學係由1873年拉瓦錫(Antoine Lavoisier)提出質量守衡定律(conservation of mass)開始出現.接住落來化學家發現咗各種化學元素,為後來門捷列夫(ДMи́Tpий ИBáHoBич MeHдeлéeB,Dmitri Mendeleev)建立元素週期表奠定基礎.1901年,諾貝爾化學獎成立,認定化學對人類嘅貢獻.
化學嘅分支[編輯]
化學分為幾個大門派,喺佢哋之外又有好多跨越門派嘅研究方向同項目.
- 分析化學係一門研究物質樣本,從而分析佢哋入面啲化學成分同埋物理結構嘅科學.分析化學通常都會用一啲各個化學門派通用嘅實驗工具同埋方法.呢啲通用嘅方法喺理論化學以外嘅各個門派都會用到.
- 生物化學係研究生物入面各種化學物質,化學作用同埋物質之間嘅互動過程嘅科學.生物化學,有機化學同埋藥物化學之間嘅關係十分之密切.生物化學好多時都會俾人同分子生物學同埋遺傳學一齊研究.
- 有機化學即係人類對有機化合物嘅研究,簡單啲來講即係碳化合物嘅科學.有機化學主要研究呢啲碳化物嘅化學特性同埋物理結構.
- 無機化學係一門對無機化合物嘅研究.有機同無機中間條界綫其實並唔絕對.有機金屬化學就係一門介乎有機同埋無機中間嘅化學.
- 有機金屬化學係研究一啲有碳同金屬原子之間嘅化學鍵嘅化合物嘅化學分支.
- 物理化學係從物理角度分析各種化學作用根底原理嘅化學門派.物理化學家對一個化學作用最有興趣嘅係當中能量嘅轉變同埋化學作用中間嘅力學.熱化學,反應速度,電化學,統計力學以及光譜學都係物理化學入面常見嘅課題.物理化學同分子物理有好多重覆嘅地方,而物理化學家甚至會用微積分去解釋化學現象同埋訂立化學方程.物理化學有時又同量子化學同埋理論化學關係密切,擺埋一齊來講.
- 理論化學係從數學或者物理嘅純理論去解釋各種化學現象嘅門派.第二次世界大戰之後,電腦嘅高速發展促成咗計算化學嘅進步.由還原論(reductionism)個角度來睇,其實理論化學根本就係物理而唔係化學.
- 計算化學其實嚴格來講係一門藝術,因為佢旨在用電腦程式來解決化學上嘅問題,結果做做下越做越理論化,最後變咗藝術.
- 熱化學係研究各種化學反應途中化學能同其他能量形式之間嘅轉換嘅化學.
- 電化學係研究各種因為電力推動而發生嘅化學作用或者會喺運作途中產生電力嘅化學作用嘅科學門派.生活中常見嘅各種電池就係電化學嘅研究成果.
- 光化學研究各種化學物質,尤其係原子同埋細粒嘅分子,同光之間嘅互動.
- 聲化學研究化學品同埋聲音之間嘅互動.
- 藥物化學研究化學物質點樣用喺藥物入面,從而改變藥物嘅功效,做出醫病嘅作用.佢其實係幾個化學門派,包括有機化學,生物化學,物理化學,同埋幾個唔屬於化學嘅科學門派,包括藥理學,分子生物學同埋統計學撈埋嘅結果.
- 量子化學用量子力學同埋其他純理論手段解釋各種化學現象.量子化學家,通常即係量子物理學家,鍾意用一粒原子入面電子同埋質子嘅排列以及佢哋之間嘅空隙有幾闊來說明點解一個化學反應會咁發生.
- 核子化學研究唔同嘅次原子粒子點走埋一齊,形成一個原子核,同埋研究一個原子核入面啲嘢點變化.
- 天文化學研究外太空嘅化學物質,分析佢哋嘅成分,結構同地球上面嘅物質有咩唔同.
- 大氣化學係一種對地球大氣層同埋其他星球嘅大氣層嘅研究.大氣化學都會研究環境變化途中發生過乜嘢化學反應.
- 環境化學從化學角度研究自然環境入面生物嘅變化.
- 綠色化學研究點樣從化學角度減低污染.
- 資訊化學用電腦去解決化學上嘅問題.
- 地球化學研究地殼入面各種物質嘅化學特性,解釋佢哋嘅構造.
- 石油化學從化學角度研究石油同天然氣嘅特性與及煉油技術.
- 高分子化學研究啲好鬼大粒嘅分子,即係高分子,例如發泡膠點樣造出來同埋有啲咩嘢特性.高分子化學亦都會研究點樣令到一大堆細細粒嘅分子黐埋變成一粒高分子.
- 超分子化學研究共價鍵以外各種化學鍵,例如氫鍵,范德華力(van der Waals force),抗水效應(hydrophobic effect)嘅運作.
- 化學工程研究點樣將化學品或者其他物料變得更加有用.
基本概念[編輯]
命名系統[編輯]
喺化學入面,呢個命名系統係指將各種化學品命名嘅方法.呢啲命名系統畀咗每一款嘢一個好有系統嘅名.有機化合物會根據有機命名系統改名,而無機化合物就會根據無機命名系統改名.
原子[編輯]
一粒原子即係一舊由一個有正電荷嘅原子核同埋一堆帶負電荷嘅電子組成嘅粒子.原子核入面有質子同中子.一個原子入面嘅電子組成佢嘅電子殼,而電子殼入面個負電荷會啱啱好平衡到原子核入面個正電荷,令到成個原子呈中性.
元素[編輯]
- 內文: 元素
一種元素即係所有原子核入面有一樣咁多粒質子嘅原子嘅統稱,例如氫呢種元素入面所有原子都係得一粒質子.呢個概念掉轉來諗又得:所有原子核入面有六粒質子嘅原子都係碳,所有原子核入面有九十二粒質子嘅都係鈾.元素呢樣嘢又有另外一個方便嘅定義,就係所有唔可以用化學方法再去分解嘅嘢都係元素.
喺咁多種列舉元素嘅方法入面,最常用同埋最方便嘅莫過於元素週期表.週期表根據原子序數來排啲原子,而原子序數就係一粒原子入面質子嘅數量.因為佢個奇怪擺法,擺埋一齊嘅元素,無論係同一個直行,同一個橫行定係純粹喺附近,都有一啲大致上固定嘅關係.
同一種元素可能有好多個唔同嘅同位素.佢哋除咗相對原子質量有些少分別,或者有啲因為大多,大少質子而導致原子核唔穩定之外其他嘢大致一樣.
化合物[編輯]
化合物係一啲以唔同元素用固定比例結合而成嘅物質.呢個成份嘅比例決定咗佢嘅化學特性.例如水係用氫同氧以二比一組合而成,結果佢三個原子之間就造咗一個104.5°度嘅角度出來.唔同化合物同埋元素之間嘅變化叫做化學反應.
分子[編輯]
一個分子係化合物嘅最根本組織,唔用化學方法拆唔開.大部分分子都係由兩個或者以上原子組成,但係都有啲特例,例如氦氣分子,得一個原子.呢啲原子,如果多過一個,係由化學鍵黐埋.
離子[編輯]
- 內文: 離子
離子係原子做完化學反應之後嘅結果,佢哋比起正常嘅同一款元素少咁啲或者多咁啲電子.正離子(例如鈉離子Na+)同埋負離子(例如氯離子Cl-)夾埋可以成為一個電荷中性嘅鹽(例如食鹽NaCl).有啲離子係由幾個原子組成,而佢哋進行化學作用嘅時候又唔會散開,例如磷酸鹽(PO43-),銨(NH4+).
化學品[編輯]
化學品代指一切有確實化學構造同埋化學成份嘅物質,所以又叫化學物質.佢哋可以係元素,化合物或者混合物(mixture).日常生活入面,我哋會遇到嘅嘢多數都係混合物,例如合金,空氣同埋生物.
化學鍵[編輯]
化學鍵係一種將一個化合物入面唔同原子黐埋嘅力量.化學鍵有好多種,當中共價鍵,離子鍵同埋金屬鍵比較常見.好多時一個原子嘅穏定氧化數可以幫人推測一個化合物嘅結構.不過,當啲嘢越來越覆雜,氧化數就再唔能夠用來幫人估計化合物嘅結構,到時就需要拆開個化合物,用量子力學研究.
物理特性[編輯]
物質有時會係液體,有時會係固體,有時會係氣體,呢啲叫做物質嘅相態.一件嘢軟唔軟,透唔透光,透光嘅話佢個折射率(refractive index)係幾多,呢啲都係一件物質嘅物理特性.總言之,物理特性即係一樣物質唔靠化學作用都可以斷定到嘅特性.
化學作用[編輯]
化學作用係一個令到一種物質變成另一種物質嘅過程.嗰個改變既可以係令到一大堆細細粒嘅分子賴埋一舊,變成一粒巨型分子,又可以係將一舊巨型分子拆返散成為一堆細細粒嘅分子,甚至係同一個分子入面啲原子走位,成個分子個嘅原子總數無變過,都叫化學作用.無論如何,大部分化學反應入面都會涉及化學鍵嘅形成或者消失.
如果一樣嘢同氧做完化學反應,我哋就話佢俾人氧化咗.一種酸同一種鹼做化學反應,令到雙方嘅腐蝕性都無咗,咁就叫中和.通過化學反應,物質又可以由一款變成另一款.化學家同藥劑師大量生產化學品就係一個例子.
定律[編輯]
化學入面有唔少定律,當中比較出名同埋比較重要嘅有:
化學工業[編輯]
- 內文: 化學工業
化學工業(即係化工)係當代經濟活動當中好重要嘅一部分,全球50大化學品製造商響2004年一共銷售咗5870億美元嘅業績,利潤有成8.1%,當中研發成本只係佔咗2.1% [1].
學科分類[編輯]
化學學科主要包括:
其他重有放射性元素,核化學,放射分析化學,同位素化學,輻射化學,核燃料,反應堆同裂變產物化學,,地球化學,海洋化學,大氣化學,環境化學,宇宙化學,星際化學,藥物化學,農業化學,石油化學,木材化學,土壤化學,煤化學,食品化學,化學地理學,天體化學,岩石化學,空間化學,膠體與介面化學等等.
引用資料[編輯]
- 朗文化學詞典,朗文(香港),1997
- ↑ "Top 50 Chemical Producers". Chemical & Engineering News 83 (29): 20–23. July 18, 2005. http://pubs.acs.org/cen/coverstory/83/8329globaltop50.html


text:
呢兩日有隻叫WannaCry勒索病毒全球性咁大爆發,唔少大機構甚至唔同國定嘅政府機構都出事,好多重要檔案畀人鎖晒勒索金錢.好多人覺得自己屋企部電腦淨係用嚟上下網,冇乜重要嘢所以冇所謂,但有冇諗過今次可以鎖你唔重要嘅檔案,下次就可能係偷你重要嘅密碼!
先防WannaCry
今次WannaCry搞到人心惶惶,如果你好彩未中但仲驚緊,可以試用下面幾個方去令你安心返啲:
方法一
今次WannaCry主要係針對Windows嘅漏洞作出攻擊,但其實Microsoft方面早已提供更新去填補.所以第一件事就係先進行Windows Update(不過你仲用緊Win XP就冇計喇),咁應該至少唔會再受WannaCry攻擊,不過所謂道高一呎魔高一丈,咁都唔可以保證WannaCry會唔會有新版本或者有其他同類病毒透過Windows其他漏洞入侵.
方法二
或者仲有唔少朋友用緊開心版Windows而唔敢進行Windows Update,咁你可以去撳入你Windows嘅「控制台>系統>遠端設定(唔同版Windows路徑會有別)」,然後取消「允許到這部電腦的遠端協助連線」同選擇「不允許遠端連線到此電腦」,完全關閉被外部控制Windows嘅功能.
方法三
另外當然係安裝返個網絡保安軟件,市面一啲保安軟件係有針對呢類勒索病毒嘅特性,識得喺任何檔案被強行加密前先行備份或者識得將個修改動作「虛擬執行」一次先.不過當然呢類軟件可能會令你感到電腦速度有少少減慢,而且多數都係收費軟件啦!至於裝唔裝同揀邊隻,就由你自行決定喇,費事你哋以為我賣廣告啦.
方法四
如果你屋企有用Router,就可以利用Router內置嘅基本Firewall功能.只要你冇特別需要,其實可以長期關咗Router內置嘅DMZ功能,呢個功能本身就係令你部電腦變到好似直接連上互聯網咁,方面一啲遠端存取嘅功能.所以關咗佢,其實你部腦已經安全好多.另外Router亦內置一個叫UPnP嘅功能,呢個功能一樣有機會令電腦處於直接暴露於Internet,所以冇乜要用,都可以長期關咗佢.
方法五
關閉SMB功能,呢個Windows內置功能主要係畀用家電腦間交換檔案之用,關嘅程序比較複雜而且有機會影響到日常使用,筆者就覺得無謂咁做.
中咗有冇得救?
勒索病毒其實一直以嚟都存在,只不過今次所WannaCry直情識得透過Internet主動攻擊Windows系統,所以就算你平時幾小心同埋唔上可疑網站,都係有可能會出事.呢類病毒會將你電腦入面啲檔案加密,然後勒索你畀錢先解得返.由於佢哋通常都希望你肯畀錢,所以一般勒索金額都唔會貴到你畀唔起.就以今次WannaCry勒索病毒為例,解鎖金額為$300美金,呢個金額甚至比你壞Harddisk要救Data更平,好多人都費事煩直接畀錢解鎖.但留意過往其實亦有唔少案例係你畀咗錢而最後都冇幫你解鎖,就好似畀咗錢啲綁匪但最後都係被撕票一樣.
咁如果真係畀唔起錢又或者唔想助長呢啲事,會唔會有其他方法解救到啲檔案呢?答案係「睇你造化」.通常呢類病毒程式都係用一啲接近冇可能逆向還原嘅方法去將你檔案加密,所以實際上你冇乜可能搵到解救方法.如果你咁啱中咗個萬中無一有解救方法嘅勒索病毒,我會建議你順手去買六合彩.
盡量避免高危動作
今次WannaCry係利用Windows嘅漏洞入侵,變相差不多可以話防不勝防,因為Windows系統仲有幾多其他漏洞,係連Mircosoft都答你唔到.但唔通你話人總有一死,就可以隨意去玩命咩?其實好多人用電腦嘅不良習慣,係會大大提升你中招嘅機會,咁有啲咩呢?
不良習慣一, 收到乜都直接開
人嘅本性就係冇事冇幹嗰陣個個對周遭嘅介心都好低,任何電郵,IM等send過嚟嘅檔案諗都唔諗就開咗.雖煞今次WannaCry唔係用呢種方式,但實際過去大部份勒索同木馬程式都係透過呢種手法去入侵.
不良習慣二, 為方便置自己部電腦於危險地帶
上面教大家防WannaCry嘅方法當中,其實有三項都係教大家點去令自己部電腦避開危險地帶.例如覺得自己部腦冇重要嘢又唔想減慢速度而唔裝保安軟件,又例如為咗方便BT而開咗Router嘅DMZ功能等等.
不良習慣三, 胡亂安裝免費軟件同上危險網站
好多人只要聽到朋友甚至網上唔誋識嘅人話某程式或者App好用就裝就玩,其實有時你部機畀人Hack或者你個人資料漏咗出去,都可能係關呢啲不明來歷程式嘅事.
有冇計安全啲但又玩得開心嘅方法?
照上面咁講,唔通你叫人用電腦同上網乜都唔好做咩?咁同斬腳指避沙蟲有咩分別?況且今次WannaCry係主動攻擊,根本防不勝防.筆者當然唔係叫你哋乜都唔玩,但其實有幾點建議係希望大家改變少少習慣,咁已經安全好多:
1, 重要檔案常備份
呢樣嘢真係老新常談,就算你有備份重要檔案,都有機會壞HD,壞DVD,唔見USB手指……其實依家好多雲端服務例如Google Drive都係免費,真係好重要嘅檔案例如好有紀念性嘅相,重要功課/文件等等,放上去,佢地個備份系統點都可靠過你自己屋企囉!不過我就唔建議你放啲唔見得人嘅相上去,畢竟曾經都發生過
2, 用正版Windows同保安軟件
一砲過買斷隻大型開發咗幾年嘅Game就嫌貴,垃圾手遊就狂課金;幾千蚊買張顯示卡再加靚芒貴Mouse,Windows就用開心版.呢啲都係好多香港人習慣做嘅事.不過為安全起見,有啲錢真係唔應該慳.依家買隻正版Windows都係千幾蚊,連機更加只需幾舊水.另外正版保安軟件一般都係三幾百連一年update,比起你唔覺意一中個勒索病毒平得多啦!
3, 收咩都諗一諗起開
近年「順豐」同「入境處」電話都街知巷聞,但都Keep住有人中招.其實網上啲詐騙檔案一樣好鍾意扮晒其他正常程式,所以亦都會Keep住有人中招.如果你收到任何電郵或者甚他檔案,最好都係先確定send畀你嘅人係咪真係你識嗰個,咁中招機會就大大降低.
防不勝防 有防好過唔防
其實只要做咗以上三樣嘢,中招機會已經會好低.而就算中招,起碼都唔會真係唔見晒對你嚟講最重要嘅檔案啦!


text:
最近出差去台北,夜晚睇到當地政論節目討論點解近五年來,好幾個台灣嘅狀元級學生都選擇係香港讀大學.原來除左我們耳熟能詳嘅英文授課同國際視野之外,台灣學生仲睇中左幾樣點.相比台灣,香港嘅大學比較多小組報告,台灣學生覺得更可以訓練自己嘅團隊精神.另外,香港嘅講座同研討會請到城中猛人或者國際名家主講,亦係台灣學生覺得係台灣比唔上嘅地方.節目裏面有學生就話,佢曾經出席過一個小說研討會,請到科幻小說星雲奬得主分享,認為得益良多.仲有一點,原來台灣人覺得西洋菜街,尖沙咀,同時代廣場嘅街頭賣唱,都係香港文化生活嘅一面.
雖然我知道香港嘅中高層專業人任出席研討會,係為左增加知名度,完全有商業考慮,而非節目中個台妹講嘅香港人好錫自己嘅後輩.而街頭賣藝,係本屆政府打壓之下,愈來愈難捱,五年後嘅情況如何,尚未可知.但係原來係外地學生眼中,香港大學系統有一定嘅實力,並唔係淨係俾北來學生呃居留權.
其實類似例子並唔少.係外國住過,都知道香港交通真係好唔錯.例如紐約曼頓一紅一綠嘅地鐵主線,幾乎每個月都會壞,做再高級嘅工,都絕少可以做到日日準時番工.香港機場嘅配套,亦係世界級.我由公司直接出差,可以遲到起飛前90分鐘先離開巿區,相比其他地方,需要起飛前兩三個鐘頭出發,其實慳嘅時間唔少.
本土論述發展至今,其實已經以批評嘅方式將港中分隔描述得好透徹.下一步發展,必然係確立番香港自己嘅價值.多花時間論述香港既有價點,係依個階段好重要.讚美只係最傳統嘅管理技巧:上司應該多讚美下屬,等對方清楚知道自己有咩野係做得好,有助下屬繼續發揮優點,甚至進一步將優點發展落去.係成個社會嘅⻆度而言,同樣嘅論述亦同樣重要.無論對方係細幾年嘅本地初中生或者小學生,定係少數願意融入香港嘅新移民,如果只係睇到鬧咩野係唔啱,而睇唔倒有咩野做左會俾人讚,其實佢地想要改善自己,都無從入手.
以前仲相信政府果個年代,有學校同公民教育幫手教導咩嘢係啱,但係而家係形勢,要保存「香港魂」就只能夠靠民間自發,形成「咩嘢係香港人」嘅定義.所以聚焦現有問題之後,多寫香港有咩嘢好,都係將香港傳承落去嘅方法.
相關


text:
2009年5月17日 星期日
Day 5 @ Tokyo 2009
琴晚隻機delay一個鐘
成差唔多11pm先至出到去搭車
當去緊旅行時係唔覺得疲累
但係回程時就覺得成身散晒
我每日都差唔多行成6~8個鐘
起碼休息番3,5,18日
無乜樹唔好搵我去街,我要休息下先!
住呢間酒店,訂完時我有後悔過
我見到好多人都話佢細,殘舊
同埋我睇相連床鋪都舊過人
不斷諗來諗去,決定加多少少錢叫agent幫我搵間好d既房
住35樓,33樓以上既房就會企理d,每晚都望住呢個view,其實都幾開心
人地希望會睇到青山綠水
我就只鍾意睇車行過,同埋五光大色
大少爺問我有乜分別?我話比我睇相既床鋪靚得多
仲有同款既攬枕,哈~~~仲有額外送既香薰味沐浴露
不過…我應該唔會再考慮住呢間
第5日check out後先去食大少爺一定要食既蕎麥麵
再最後綿力去行parco同sunshine city
今次買衫收鑊唔錯之外,餐具都幾好成績,飾物都唔錯
全靠我今次住 sunshine city prince hotel
每日都經過好多好多賣衫既店舖,飾物店又多
跟本行極都行唔完,買亦買唔完
同埋呢度既衫算係平,款式又多
仲有…我最鍾意去3 coins,因為佢賣純白色既碟,又夠多款
我只鍾意用白色既碟呢
已經買到連麻麻地鍾意既碟都照買喇!
仲有其他生活雜貨都好靚,連住隔離果間係1000yen店salute,好田園feel既
仲有呢盒不得了既小食
大少爺依然每晚要食杯麵,我都無咁好氣
總之返到香港唔駛望會有得食
佢今次發現呢盒甜點
哈!勁開心,佢每晚一定要買返酒店食
呢兩盒係買上機食既
其實即係類似呢杯雪糕上面有一粒沾滿黃豆粉既物體
我同佢都好鍾意食呢粒野,所以晌超市見到,大少爺就神魂癲倒啊
上到機忍唔住訓覺
我好少機上訓得著,亦因為咁,近幾年我都唔願再坐長途機
飛一轉英國,都已經好痛苦喇
今次由日本返港既餐好味得多!
我要海鮮,大少爺先雞
最後講下夾公仔
今次大少爺無夾大公仔
佢夾左3樣,其中一樣夾時似冬甩,實則係一對襪
佢已經進入研究狀態,即係佢唔係睇果樣野靚定唔靚
係睇佢既機會率,夾到既成功率,同埋夾到既機會比夾唔到大幾多?
仲有係....方位與角度
雖然每晚佢都去,但只係投資左幾百yen,但都有3樣
大少爺生日之旅完喇!
希望我生日都有得去啦啦啦啦啦啦
不過萬大事去完新加坡先講~~~~~~~~~~~
2009年5月15日 星期五
Day 4@ Tokyo 2009
今日第四日喇
聽日就返香港啊
無論去邊度旅行都會唔捨得走
出年我同大少爺正常應該最大機會去澳洲
正常既意思係....大少爺可以一次過放長多幾日既大假
所以應該2011年先會再來東京
是日悠閒去吉祥寺
大少爺想去吉祥寺好耐但次次都無去到
去恩賜公園
公園內有部自動販賣機,有罐頭蛋糕賣啊
我當然唔會試啦
早餐
有食松板牛肉球,外層香脆l,內裡好多肉汁都幾好味
好彩我無行開,大少爺無啦啦同人講買5個
每個大過山竹牛肉,點食到5個,我即時阻止買兩個夠喇
每人一粒剛剛好
之後落新宿
專登去食博多天神既叉燒拉麵
我覺得呢間最好味
唔好睇佢門口唔太多裝修,就算池袋東開新店都係專登整成咁
午餐
我相信佢地有信心好味既湯底留得住客人
事實上係呢
大少爺話難得再落新宿點都要再食呢個抹茶甜品
我地又返去行池袋,當然啦!行極都未行完
就算我每日去經過sunshine city都未行晒
聽日要努力用幾個鐘行勻為止,哼~~~~~~
晚餐上西武百貨揀
揀食日式西餐
哈!!比呢個拼盤吸引左
晚餐
有迷你焗飯,沙律,炸乜乜(食完都唔知係乜),燉牛肉
大少爺食呢個,仲有個白飯跟既呢
餐有湯,沙律同甜品
我鍾意佢地樣樣細細份,但又多選擇
蛋糕好靚啊
如果東京不快樂 鐵塔亦能快樂 巴黎無快樂
亦能用菲林充實我眼光
我願意 從天邊 找我的海角
即使風景不快樂 旅客亦能快樂 機場無快樂
2009年5月14日 星期四
Day 3@ Tokyo 2009
話咁快又第三日喇
今日去必去涉谷,表參道及原宿
一早起身去美登利食壽司
噢!依然無得頂呀
但有個人好大懵,唔記得影2個壽司餐既大合l照唷
噢!好新鮮啊
呢個大少爺必叫既,額外叫會好大件,長過對筷子好多添
跟餐既細條d呢
跟餐有蟹肉蟹膏沙律,好鮮味
美登利晌mark city
你睇下,睇到d乜?我行過見到忍唔住影啊( 唔係我做架)
之後去0101同Loft
呢期興人型魚肉腸
即似零食既魚肉腸呢!有橙色膠包既呢
個電視短片話撇開橙色膠紙會變魚肉腸人啊!好得意啊
之後沿路行落原宿同表參道
我好少擺我買既衫褲鞋上blog
但又好想講
呢間賣日本自家設計既tee,有好多款揀
最重要係一件2645yen ,兩件4200yen夠平啊
好多款,多到花多眼亂,我同大少爺每人買2件
呢2件我既,下面件更鍾意啊
原本仲想買,但我又唔算好鍾意著tee呢
晚餐@pepper lunch
終於試焦糖糕ok好味
夠鐘夾公仔
聽日第四日喇!聽日去一個悠閑d既地方
唔再掛住買野
當然係時候收手呢
2009年5月13日 星期三
Day 2 @ Tokyo 2009
大少爺生日
所以將tea既蛋糕放頂
好奇怪我咁早返酒店?
其實我同大少爺行足一日,加上買完野想放低野繼續行池袋
仲有夾公仔
所以上酒店休息一下先
生日都要食長壽麵,食我都鍾意既烏冬
真係開心得多啦
呢間烏冬真係每次都覺得好好味
自己揀配料我要炸雞,大少爺要炸乜乜
然後去銀座
大少爺好鍾意銀座既呢
生日一定要食生日蛋糕,今次去shisedo
叫甜點套餐,每一款都好好味
有2杯迷
你芭菲,一杯焦糖燉蛋
2件古力蛋糕,一件士多啤梨mousse,一份黑加侖子mousse
呢間既餅店蛋糕好靚啊
之後去玩具博物館,影下玩具
有旋轉木馬啊!無..................想你地會記起我新書封面之嘛
下面隻匙羹係電話繩,咁大隻羹掛晌電話都幾型
再去新宿行街,大少爺生日禮物揀左兩件衫呢
晚餐
見到有鰻魚飯
大少爺話想食
我就食鮪定食呢
唔少得我同大少爺都念念不忘既抹茶甜品店既雪糕啦
呢間啊!
晌小田急既食堂街內抹抹茶甜品店
大少爺,祝你生日快樂,年年都有今日,歲歲都有今朝(呢兩句送埋比自己,咁我咪年年晌佢生日時都有得去旅行囉)
係時候再落街喇!希望夾到多d的公仔擺上黎啦
訂閱: 文章 (Atom)


text:
19 OCTOBER 2013(SAT)上次嚟鯉魚門三家村小小豬玩拋石頭都玩到不知幾開心,見今日天氣都真係好好,所以約埋小豬媽同LULU妹,一齊再入鯉魚門行吓,吹吹風順便又俾機會小小豬去玩拋石頭呀~
開頭我地都唔打算咁快就去海邊,諗住周圍行吓先.不過依個小小豬好似認得條路咁,當我地一入到鯉魚門,佢就好似帶路咁,帶我地行去個石灘度,仲邊行邊同小豬媽講嗰度有拋石頭玩,見佢咁熱情,所以都唔掃佢興,先去石灘等佢地兩婆孫玩吓先啦~
依個小小豬仲不停咁叫小豬媽執石頭俾佢拋添~
可能係第二次玩,依個百厭小小豬玩得大膽左呀~
玩左一陣拋石頭,之後就附近個小公園休息一陣,之後兩婆孫又一齊玩吹泡泡啦~
當然唔少得玩小公園啦~
平日小小豬都好少主動去搵其他小朋友一齊玩,今日佢竟然主動同個差唔多年紀嘅姐姐一齊玩.哈哈哈....大個仔啦...開始識女仔啦~
玩左一陣,我地就同小豬媽去附近餐廳TEA吓休息一吓,之後就送小豬媽同LULU妹去三家村碼頭,因為嗰度有船可以返西灣河,搭船方便啲嘛!
當我地送小豬媽船時,睇吓依個小小豬幾唔捨得小豬媽~
開開心心又過左一個下午,小豬媽仲話嚟依度搭船好方便,所以下次我地再入嚟玩,一定要叫埋佢,等佢陪小小豬再玩過呀!


text:
成日都話好仔唔當差,照我話傻仔先唔當差!喂,今時今日出黎做野求乜?梗係薪高糧又準,OT有補水,咁樣努力做野10年都應該儲到首期,再努力做多30年,應該都夠供完層樓準備退休生活啦.但係如果去考差佬,入職起薪已經差唔多兩皮野,仲好過港大中大畢業生就唔在講,仲要有埋政府乜乜乜津貼,一出黎做野已經有屋住,洗乜捱貴租咁傻仔?唔怪得咁多警察朋友都成日北上尋歡,成個食雞專家咁,介紹邊間肉嫩又邊間經濟實惠.我頂,我係去燒味鋪先敢叫雞,仲要唔係雙拼,真係同人唔同命!
好喇你話下下向錢看好世俗姐,咁我問宜家香港有邊份工做錯野呀,唔洗寫報告唔駛收警告信,仲可以大條道理話我好大壓力,可以亂9咁郁手郁腳先?睇下最近果個朱乜乜警司,私生活好充實就唔在講,仲要好似皇帝咁睇唔順眼就一棍轟落去,事後只係「停止參與」咁大把,乜都唔洗罰.嘩!我做老麥果陣笑容無四萬咁樣已經話我唔符合公司形象要照肺啦.再退一億步唔好彩比人捉到正,要停職或者炒魷魚嘞,都有高貴既議員或者乜乜乜協會籌埋旗送錢比你過生活.你話香港地仲有邊份工可以福利好到呢個譜?我懷疑地球上都冇另一個地方有咁好既工作,應該可以同澳洲果D絕世荀工媲美.
廢話就唔多講,睇左咁耐就緊係知我係絕對支持警察啦,直頭係diehard深藍屍果種.如果阿GEM既個聲「加油」都叫支持,咁我要再盡D!直頭去考警察,實踐豐盛人生!各位正義之士,要支持警察,緊係行動勝於雄辯,一齊瘋狂投考警察啦!咁就可以充分表達到對警隊既支持同愛戴,分分鐘禿頭曾見到有一萬幾千人投考實開心到震,到時姜溶葉扭都可以明正言順話市民好支持香港警察,好過搞簽名乜乜乜咁麻煩啦!
申請方法非常簡單,可以網上下載申請表GF340,填完就寄去「香港灣仔軍器廠街一號警察總部警政大樓37樓警察招募組」.記住要寄去喎,因為網上申請呢家野,緊係介紹比黃絲呢班戴晒膠頭盔又用紙皮盾咁暴力既人用啦,到時警察又可以用「不誠實使用電腦」,又或者「襲警」拉晒佢地.(咩話?你話我網上申請點會係襲警?咁中央叫人支持香港政府依法施政,人人響應梁特去鳩嗚都比人打比人拉啦,網上申請告你襲警好出奇呀?)
拿,最後咪話我唔益一眾深藍屍嘞.警員,督察同輔警都係可以同時申請.如果怕寄失,咪寄多幾次保平安囉.仲有,黎緊12月13號星期六喺九龍灣宏照道12號既輔警總部有警察招募日,機會難得!做個光明磊落既香港警察,心動不如行動!
仲有仲有,真係最後,我知申請表係好長,但係名呀地址呢D野就好死既,身份證號碼記住千祈千祈千祈唔好唔好唔好用乜乜生成器,一定要用自己果個,咁先係光明磊落架.身份證號碼錯就入唔到申請程序,所以,兄弟你懂的,身份證真係真係真係要用自己果個呀!


text:
場內嘩聲四起,個班偽君子又再次作嘔.的確,作為一個城市人好少會見到肉類嘅生產過程.
將一隻豬由農場拉出黎,睇住佢驚慌嘅眼神,面對死亡嘅失禁;你將手上嘅刀大力向佢嘅喉嚨深深咁插入;血液好似水龍頭咁不斷向下流,豬嘅呼叫聲越變淒厲,佢用盡所有力氣去為生存掙扎,任你幾用力去壓住佢,求存嘅力氣仍然會將你推開;豬血亦因為佢嘅動作而潑到係你面上,你保持冷靜將佢壓住,再等幾分鐘,豬就慢慢靜落嚟.
你擦過你面上嘅豬血,你用一把手臂般長嘅刀從佢肚皮由上至下咁劃開,一陣內臟嘅惡臭由佢腹腔入面湧出黎;你將佢腸,胃,肝從一埋血水入面拉出黎.
你嘅身,地板,仲有檯上面都染滿鮮紅色,當然仲有佢嘅糞便混合係入面.
而隻豬嘅父母,子女就係附近睇哂成個「謀殺」過程.有科學研究話豬嘅智慧算係高嘅種族,呢樣我都幾認同.
見過同類被殺嘅豬,當佢地快將變成「食物」個一刻,掙扎反應會比無見過嘅豬為低.可能佢地由個一刻已經接受咗自己命運,同知道自己某日就會被公開處決犯人一樣,早就接受咗死亡嘅恐懼.
作為一個農村長大嘅人,呢種事已經司空見慣.但到我進入城市工作,更加因為我係一個女人,我唔可以將呢種別人眼中睇落去毫無惻隱之心嘅想法表露出黎.每次身邊嘅女性同我分享某某動物被殺,肉食嘅造作過程,我都唔敢講出自己嘅內心想法,只可以隨波逐流同佢地講一樣嘅說話
「係囉,好殘忍.」
然後大家就高高興興去食牛肉火鍋.
不過呢一刻,我都唔會怪場內作嘔嘅人,因為我都被眼前嘅畫面所震撼.
馬博士所升起嘅機關,同樣係垂直圓柱形嘅透明玻璃培養液,但今次有啲唔同.中央嘅柱形只有一個豬頭,連接住一副完整嘅內臟,係遠處仍然見到心臟嘅跳動,同肺部嘅呼吸動作,豬嘅直腸肛門就接駁住一個類似石油氣罐嘅容器.
係外圍就數十條玻璃管,連接住係透明玻璃培養液底下,看似係電路板嘅物體.
呢個瘋狂科學家到底發明咗一舊咩嘢?我真係好想知!
馬博士同張建生慢慢行到呢座機械附近,大家有驚訝又好奇,只係想馬博士開金口解釋呢個令到人心寒又興奮嘅機器運作原理.
「各位,係你地面前呢座機器係「環保肉計劃」第二階段嘅生產線.頭先呢位記者朋友講得好好,生產肉就需要大量嘅農作物為成本,我地已經掌握好佢地基因密碼,只要我地按照需要投入食物原素,就可以馬上生產到肉.
點解肉嘅生產係最需要咁大量嘅成本,主要原因就係因為動物有唔同類型嘅消耗,佢地日常生活,消化,呼吸等等都要令到生產肉嘅成本所提高,依家我地用三十鎊大豆已經可以生產超過二十鎊嘅肉!
另一個重要嘅話題就係,動物所產生嘅溫室氣體我地可以直接儲存,再發展能源!」
呢一句已經令到場內唔少人目瞪口呆.馬博士感覺到眾人對佢嘅瘋狂實驗開始產生敬畏,神色表現得越黎越興奮.
「不過講返生產肉先,其實我地已經可以將生產線逆轉.只需要十鎊嘅大豆都可以生產到二十鎊嘅肉!
因為我地已經清楚佢地基因密碼,我地會按照動物結構成份而加入其他嘅食物原素,而呢啲食物原素唔一定係我地人類嘅食物,可能係一啲食物嘅副產品,例如豆渣,動物骨頭,海洋生物甚至係動物嘅糞便,我地只需要加而調配成為佢地嘅維生食物就可以.不如我立即示範下比大家睇!」
馬博士從其他工作人員接過一包粉狀嘅物品,就倒入玻璃柱上面嘅入口位置.大家都靜心係到等待緊呢個咁神奇嘅過程.
好快,個塊電路板傳黎「吱吱」聲音,眼見一條條嘅肌肉由內至外咁生長出黎,慢慢清晰見到骨頭嘅結構,再到皮膚.
只係十秒嘅時間,一隻豬脾就完成咁出現係呢一塊板到.
而且呢隻「獨立」嘅豬脾,仲輕微咁郁咗一下,血水就慢慢流出黎,如果唔係睇住全個過程,我絕對相信呢隻血淋淋嘅豬大脾係岩岩從一隻豬身上割落黎.
馬博士見到自己嘅產品出世,好興奮咁行過去將隻豬脾拎出黎,抱住係自己胸前,就好似自己親生仔一樣.
「我地仲可以按照需要生產唔同嘅部份,可以係背肌,腹腔,甚至單單係生產皮膚,內臟!仲可以調較佢嘅脂肪含量,肌紅蛋白!哈哈到時大家就唔需要走到去日本食和牛啦!」
呢句個無笑點嘅笑話,的確引到人笑,特別係個班富豪.
「黎緊我地仲會……」馬博士嘅講話立即就被張建生打斷,佢瞪住馬博士,馬博士就抱住佢隻血淋淋嘅豬脾慢慢離開.
「黎緊我地仲會生產唔同類型嘅肉食,而且會按照大眾嘅口味生產混合肉,可能係豬羊混合,或者雞鵝混合.我地好希望呢個計劃可以帶比地球嘅更加好環境,同埋更優良嘅生活比人類!多謝大家!」呢次嘅記者會由張建生嘅講話伴隨住掌聲落幕.
往後幾個星期所有媒體都不斷報導呢件事,而批評嘅人有增無減,先係畜牧業嘅人,再黎就係道德份子,仲有某部份嘅環保人仕,同埋宗教團體.
我並唔關心呢一切,因為當日我離開記者會之際,我已經有一個諗法:
「如果呢一切發生係人體身上呢?」
Photo: internet


text: 今年26歲,人稱「邦民女」嘅陳嘉寶(Anjaylia)當年喺廣告嗰個齊蔭頭兼好pure嘅樣,真係俘虜咗唔少宅男嘅心,但係呢個宅男女神喺舊年自爆搵到初戀,喺教會認識咗家底有番咁上下,家族至少擁有7個物業嘅闊少黃頌祈(Epaphras Wong).雖然Anjaylia話佢同男友都係虔誠基督徒,所以只會做正常情侶拍拖嘅動作,即係拖手同錫錫,唔會婚前性行為,不過呢啲嘢都冇影響,佢哋依然好Sweet咁周圍去拍拖,越愛越高調,之後仲有傳佢哋喺同一屋簷下生活添!啱啱喺工作方面回復自由身嘅Anjaylia,之前話希望揀一間可以幫佢喺演戲方面發展嘅經理人公司,o依家唔心急去搵,唔知係咪無約一身輕,好多嘢可以自己話事,所以佢o依家自己接job之餘,仲可以分配好時間拍拖.前日有讀者黃先生,透過「爆相爆片」向本報直擊Anjaylia同闊少Epaphras拍拖食麵.雖然Epaphras家底豐厚,但係佢哋拍拖嘅生活都好貼地,唔算太浮誇,好似之前都俾本報影過佢哋拍拖坐叮叮.黃先生話當日傍晚接近7點左右,喺銅鑼灣糖街嗰間榮記粉麵,見到Anjaylia同男友撐枱腳,嗰陣佢哋揀咗個角落位食麵,見到佢哋好sweet咁摸吓對方塊面同頸,仲不時咁互相對望.之不過話晒慢慢到晚市時間,人流梗係慢慢咁增多,所以佢哋食到咁上下,有兩個女人搭枱,所以黃先生話佢哋明顯避忌,冇做更出位嘅舉動!


text:
四月未過就選2016最佳演唱會?係,因為今年清明未到,筆者已經睇咗五個演唱會,足夠湊成一張候選名單,可以選出心目中嘅2016最佳演唱會嘞.
呢個演唱會,論歌手喺樂壇嘅地位,莫講話金針獎,就連最受歡迎(男)歌手嘅候選名單都未入過;論製作費,相信會係呢五個演唱會嘅包尾大班;論廣告贊助數目,零,連冠名贊助都無;論演出場地,比環仔伊利沙伯體育館重要細;論(台前可見嘅)團隊人數,成班樂手去飲坐埋都唔夠一圍,舞蹈員同和音歌手就更加欠奉;論嘉賓歌手,亦係無.話時話,除咗剛落機趕到所以無被安排(?)上台嘅何韻詩,重有邊個香港歌手敢撐呢位歌手場?所以(第三場)只得四位唔知識唔識唱歌嘅嘉賓喺度插科打諢.
至於個控制「台」啲儀器,電腦以至負責工作嘅人數,真係比喺一啲社區會堂搞嘅敬老聯歡晚會多少少咋!最後,當然係論入場樂迷人數啦,即係票房收入,陰功豬,三場爆滿都唔夠其他四個「候選單位」嘅任何一晚!
雖然係「低」成本製作,利潤亦唔慌會多,呢個演唱會嘅製作絕不馬虎,但依照一啲電影公司老闆嘅邏輯,咁「cheap」都可以係最佳演唱會?係呀,係最佳㗎;筆者唔係有病,亦有經過大腦至咁寫/講㗎.
顧名思義, 黃耀明麗的呼聲聽證會(演唱會)全晚嘅歌曲,除咗《問我》同為向哥哥致敬嘅《American Pie》,都係上世紀麗的電視/亞洲電視啲經典劇集主題曲/插曲.
開場無耐,明哥就演繹柳影虹嘅《換到千般恨》.當唱到「事已到此永難改,莫非世事常意外...誓約已經永不存在 」,筆者腦內即時閃出眼前香江景像.
依照明哥嘅講法,演唱會原本個「主角」係音樂,但適逢亞視喺首場演唱會嗰日真. 壽終正寢,所以因利成便,亦同時向麗的/亞視電視劇主題曲/插曲嘅靈魂人物黎小田,盧國沾致敬.
最後出嚟嘅結果係,一首又一首經典金曲,經過梁基爵重新編曲之後,加上佢嘅隊友同明哥落力演繹,效果出奇地好,每一首歌都仿似有咗新生命,充滿時代感,無曬「土味」, 就連坐喺旁邊,呢啲金曲上榜時可能都未出世嘅年青人都不時跟住音樂口噏噏,手指郁嚟郁去打拍子.與此同時,亦映照出今日部份中文歌,特別係電視劇集嗰啲,真係唔係嗰皮.
講翻上文提到嘅《換到千般恨》歌詞,回歸至今,唔少真. 港人都對絕大部份資深公職人士,代議士失望但又苦無對策/出路,充滿無力感而致怨氣日盛.雖然無水晶球,亦唔識合指一算,但今年九月肯定係一個換新天嘅日子,到時自有一番新景像,雖然唔會一蹴即就,但正如呢個演唱會入面嘅經典(另一種講法係老餅)歌曲,只要(多啲)有心人肯為呢粒東方之珠「重新編曲」,注入新元素,絕對可以令佢光芒再現,重踏康莊正路.
公平起見,順序簡略講埋其餘四個演唱會嘅觀/聽後感.
林子祥佐治地球40年演唱會,心思同製作水準都好好.主題由阿Lam受雙親啟蒙而對歐西流行曲產生興趣開始,之後去英美留學,對西方流行樂壇有咗更深入嘅接觸,到最後返港發展音樂事業,整體效果一氣呵成,選曲亦恰到好處,雖然有唔少英文歌(相信係有最多英文歌嘅粵語流行歌手演唱會),但阿Lam始終係番書仔,半個鬼佬,所以無中國人唱英文歌嘅缺點,座上樂迷都非常受落.蛋殼內嘅骨頭係演唱會主題以演唱者個人成長經歷為主,雖然完場前都有慨嘆今日香港變得無以前咁美麗,感染力已經略遜一籌.
溫拿NEVER SAY GOODBY演唱會,以校長喺樂壇嘅資歷,地位,竟然交一個真. 行貨嘅製作俾樂迷!主題同樣由出唱講到幾個已經可以半價搭巴士,但同阿Lam個流程一比,就顯得鬆散雜亂.至於個舞台backdrop,真係相形見絀,除咗「簡陋」,實在搵唔到更適合嘅形容詞.
入場時派嘅膠閃燈印有「溫拿精神」四個字,筆者諗咗好耐都唔知咩係溫拿精神,最後臨完場前從佢哋嘅對白得到啟示,原來就係要玩得開心,同最緊要嘅係,可以繼續搵銀.
陳慧嫻Priscilla-ism演唱會,亦係有水準,有誠意之作,等別係搵嚟80年代已經受一眾歌手推崇嘅舞台服裝設計師再度幫手,令演唱會極盡視聽之娛.可惜嘅係,就如Priscilla喺完場前講嘅心聲一樣,希望下次有新嘢俾到班粉絲.
林憶蓮PRANAVA造樂者演唱會,一貫嘅歌精舞勁,加上出色嘅backdrop投影,令人目不暇給,聽出耳油.於筆者而言,未能盡善盡美嘅係,同樣標榜音樂,有著名一線音樂人坐鎮,但感覺無明哥嗰個效果咁好,同埋無唱筆者至愛之一嘅《 一分鐘都市一分鐘戀愛 》.嘻嘻!
總結而言,演唱會,電影,舞蹈,話劇,舞台劇等藝術作品,技巧固然重要,但如果故事內容欠佳,無感染力,唔能夠觸動觀賞者嘅心靈,產生唔到共鳴,就等同一個有天使面孔魔鬼身材,但說話乏味,無內涵,無內在美,無靈魂嘅女仔一樣,去參加選美,入到三甲都唔會摘得后冠!
按:黃耀明同劉以達嘅「達明一派」曾經得過唔少歌曲及組合獎.
頭盔:點解睇溫拿?咁多年都未睇過,驚五年後佢哋唔再做,唔需要四出拜年,有內部「電視框」飛,啱曬筆者呢啲poor guy,窮撚.嘻嘻!
李思行個人面書生活時報
《思行思語》專頁
《黃耀明麗的呼聲聽證會》相簿


text:
(新年新滋味)傳統手工 黃金糕 好食秘技 @Dining娜
新年就到,要招呼姨媽姑姐好友閨蜜嚟拜年,除咗年糕同蘿蔔糕外,今年一於試新嘢,咁先係我Dining娜嘅作風!識揀梗係揀出面少有又特別啲嘅糕點啦,用傳統手工做嘅口味點睇?係咪有新鮮感得多呢?聖安娜嘅尊貴 黃金糕 用印尼地道食譜製成,仲有至尊山芋芊絲糕,都係工序繁複而有心思,味道層次細緻.想知點樣可以做到最好味?下面即刻教你!
辦年貨又想慳?喺聖安娜買各款賀年糕點同餅食,如果你有Master Card或者係聖安娜會員,喺1月15號或之前買仲著數,有69折呀!如果1月16號或之後買,都有75折㗎!
黃金糕 傳統印尼風味
黃金糕 本身叫蜂窩糕(流傳至廣東先叫黃金糕),係源於南洋娘惹嘅一種甜品.唔好睇尊貴黃金糕外表有點平凡,其實製作嘅工藝,發酵同烘烤要求好高.佢地採用咗傳統印尼食譜再加以改良,所以保留咗特別濃郁嘅椰香,但又不會過甜.要做到蜂窩孔細密而一絲絲,同時糕底冇烤燶,口感鬆軟柔韌,工序極為繁複,今日已經冇乜糕點師傅願意做了,想食都唔容易.
蒸煎並用 內軟外脆
一般人食黃金糕多數會蒸或者煎,其實想將佢嘅味道,口感提升到最高境界,秘訣係蒸煎並用.切件後先蒸3至5分鐘,已經椰香撲鼻;再放煎pan煎至兩面金黃色(每面煎8至10秒),表面輕微形成一層焦香脆面,內軟外脆,yummy!
足料厚切山芋芊絲糕
屋企人舊年買過山芋芊絲糕嚟食,食完之後個個大讚,今年我哋都會繼續encore.鍾意食芋頭嘅人一定勁like,因為佢嘅山芋絲條條厚切,真材實料,再加上用咗日本江瑤柱,香味更豐富,口感層次分明,煎香後食,香口又脆卜卜!
包羅萬有賀年禮盒
人總係貪心嘅,賀年糕點禮品就可以滿足到為食嘅嘴巴,一盒可以試勻唔同口味,真心覺得送禮,自奉都超讚.當中要推介嘅係金裝賀年糕品禮盒,裡面嘅蘿蔔糕同芋頭糕都係用金腿瑤柱炮製,用料矜貴得多.仲有今年新出嘅超強組合:特級賀年糕品禮盒,裡面有最受歡迎嘅蘿蔔糕,芋頭糕,同埋今期至hit嘅 黃金糕 ,識得食嘅你梗係唔會錯過喇.
必備經典糕點,餅食
雖然我Dining娜好鍾意試新嘢,不過最經典嘅蘿蔔糕,芋頭糕,年糕,依然係新年必食!聖安娜除咗呢啲經典款式之外,仲有桂花紅荳軟心年糕同棗皇糕,味道香香甜甜,都好深得女士同小朋友歡迎.除咗糕品之外,聖安娜仲用埋紐西蘭Anchor牛油製作法式蝴蝶酥同牛油曲奇,牛油味香濃,口感鬆化,仲有傳統人手手捲蛋卷,親戚朋友麻雀耍樂,玩啤牌時食最啱.
* 1月15日或之前,持Master Card價錢或會員價
^ 1月16-27日,持Master Card價錢或會員價


text:
全知言
開學喇喂!校園電影邊套最經典?
開學喇,開學喇!之前楊千嬅孭飛嘅《五個小孩的校長》人人 like爆,個個睇完變喊包,仲千叮萬囑記得準備大量紙巾備用,同時票房仲高達 4千萬,最緊要成本低賺大錢笑到 gap gap聲!
其實歷年來都有唔少校園片爆出過,遠嘅有星爺套《逃學威龍》系列,近有女神陳妍希成名作《那些年,我們一起追的女孩》,各有各賣點,搞笑同催淚元素缺一不可,就算事隔咁耐再回帶,都一樣好青春㗎!
雨僑:
我最喜歡嘅校園片係《不能說的秘密》,因為裏面有我最喜愛嘅周杰倫,佢彈好多琴又好學生哥,我嗰陣都係讀緊書,完全投入咗.因為呢套戲都會專登去彈裏面啲歌,不過周杰倫已經結咗婚娶咗老婆生咗仔,我已經冇希望㗎印象最深刻係有音樂室嗰幢樓要拆,(周杰倫)趕住要穿越時空嘅時候就彈得愈來愈快,終於可以畀佢穿梭時空去到桂綸鎂出現嘅年代,嗰一幕好深刻,好感動,好清新同好感人嘅愛情校園片!
張建聲:
梗係《逃學威龍》啦,因為裏面星爺嘅精湛演出影響咗好多我呢啲 80後好多!自己最鍾意第一集,嗰個粗糙感係非常之好睇!最深刻梗係佢畀人掛咗係學校門口,同埋掟粉擦,呢啲都好歷歷在目!
石詠莉:
我最喜歡校園片莫過於今年非常之 hit嘅《五個小孩的校長》,由幾個小朋友去演,同埋楊千嬅係我好喜歡嘅歌手,呢套戲正正可以道出一啲社會問題,其實由楊千嬅當初話要撇開一切,要做佢哋校長嘅時候,我已經覺得好感動!
陸永:
應該係《逃學威龍》,一路以來我嘅中學生活,打得最好關係都係同啲校工,而《逃學威龍》嘅達哥吳孟達就真係「嘩」,史上最好校工嘅典範,即係可以同你做任何喺學校唔應該做嘅嘢,真係好難忘一套戲嚟嘅!
龔慈恩:
我最鍾意嘅校園片梗係《五個小孩的校長》,第一自己有得參與,第二非常之有意義嘅電影.小朋友好得意,其實我有參與,真係認識嗰幾個小朋友,非常之 professional,有好多感覺都好真,同埋重點係套戲非常有意義!
林愷鈴:
我最鍾意嘅校園片係《那些年,我們一起追的女孩》,因為幾真實,而自己就特別鍾意放天燈嗰一幕,因為我同細佬真係去過攝影場地,嗰度真係好靚好有 feel,最後仲同媽咪去咗飲咖啡添!
另類選擇 街坊:《等一個人咖啡》好特別
街坊們各有各心水,至於票房之冠嘅《五個小孩的校長》同樣佔一席位,唔知續集幾時有得睇呢?
即時報料 facepop
熱線: 9222 0828
電郵:facenews@nextmedia.com
facebook: Face Magazine inbox
line, we chat id: facemagazine


text:
是咁的,我係一個三十歲既港男,一個同你同佢一樣,每日都要搭地鐵返工放工出街送條女番屋企既普通男人.曾幾何時,我覺得出街搭地鐵,搭巴士無乜大不了,香港交通咁方便,使乜好似外國咁揸車?所以我連車都無學.
曾經有一年,有個女明星受訪時講過一句「坐公共交通工具好危險」,引來網民口誅筆伐.後來句野傳下傳下,變左「我覺得男人到左三十歲仲要依賴交通工具好可憐」,成為香港網絡史上既假膠金句.當年我係其中一個有份回覆既真心膠.
但係呢一刻,諗番起呢句野,我係完全笑唔出.身處係港鐵既車廂內,我真心覺得自己好可憐.
「由於訊號故障,來往紅磡至羅湖既列車服務將受阻…二十二…分鐘,不便之處,敬請原諒.」我唔知道果把送殯咁既廣播聲不斷重複「不便之處,敬請原諒」究竟係真心向乘客致歉,定係特登去撩起搭客既怒火.
仲有,點解永遠係得條路軌既訊號會壞,又唔見車廂入面開到鬼殺咁嘈果部電視會壞既呢?
「有無搞錯呀,又壞」「價你就識加,車就日日壞」「仆街啦,一個月遲幾鑊,咁搞法實比老細炒」既咒罵聲此起彼落,同時車廂入面既人紛紛致電公司同客人通知 自己會遲到.朝早既車廂已經多人,班次一旦延誤,就造成惡性循環.月台上早已逼滿乘客,一副副憤怒又無可奈何的表情.望住黑壓壓既人群,我已經分唔清呢架 火車,究竟係用黎運豬定係運人.
我唔知道地鐵火車幾時開始變成咁.記得細細個坐火車係一件好興奮既事.望住車外既鄉郊風光,好有去戶外旅行既感覺.每次向車廂外望明媚風光,都不期然哼著Beyond既《早班火車》.如今,俱往矣.
響我有限既記憶裡面,就算去到果位女明星講話「坐公共交通工具好危險」果年,個情況都未去到咁壞.以前訊號故障係三年唔逢一閏既事.而家你每日出門之前, 最好開一開港鐵個apps睇清楚交通狀況先好上車.甚至從來唔信神唔信佛既我,由唔知幾時開始,養成左響個心度向上天祈求既習慣,祈求今日地鐵生生性性, 唔好壞車.
今日係條女阿怡既大學畢業典禮日.呢一刻,我好清楚知道,無論點樣,我都係無可能趕得切.
「得啦,咁你以後都唔駛黎啦」阿怡冷冷的道.意料之內既答案.阿怡曾經再三勸我學車,買番部錢七代步.我無聽.呢一刻,我好後悔,同時亦覺得自己好可憐.我唔單止因為無聽阿怡講去買車學車而後悔,我亦都後悔點解當日走去恥笑果位女明星,果句假膠金句.
幾多人既感情,幾多人既家庭,幾多人份工既命運,就係維繫響一條鐵路上面.一個男人到左三十歲仲要依賴地鐵,確實好可憐.因為佢已經將自己既命運,押注係日日故障既交通工具上面.要我將自己既人生押注係錢果豐身上,我倒不如將身家性命押係貌似林雪既紅van司機身上.
再等落去都無意思,我索性落左車,出左閘,係水貨賊既車仔同大篋熙來攘往既車站外,點起了煙.望住灰矇矇既煙圈,我望唔透,我望唔清究竟呢個世界仲有幾多野我係掌握到.
見到前面路口有架紅van呼嘯而來,我下意識地招了招手,上了車.我甚至無理會到呢架紅van究竟駛去邊度.係呢一刻,我覺得自己係一個浪子.


text:
噚日天氣真係好,
微風涼快又出太陽,
最適合就係去郊遊喇!
我哋一行九人,
去元朗大榮華旁(泰衡街)嘅投注站搭72號綠色專線小巴,
到總站錦田雷公田下車,
沿路行去元朗河背水塘.
行入去10~15分鐘左右,
就會見到出名嘅農場鮮奶,
裡面有鮮奶,薑汁撞奶和多款小食賣架,
不過我哋就冇入去參觀,
繼續行程.
見到附近有幾個小型燒烤場,
如果有車嘅話,
入嚟BBQ都唔錯架!
沿途兩旁都有樹蔭,
高處遠望錦田風景,
靚呀!
經過清潭水塘,
感覺好舒服啊!
經過小型瀑布後,
我哋到達河背露營場,
係涼亭休息咗一陣,
就要行條大斜路上河背水塘喇!
河背水塘家樂徑,
我哋冇繼續行喇,
原路回程落去青協有機農莊參觀一下,
就繼續行落河背村,
搭71號綠色專線小巴回元朗了,
全程我哋都行咗4個鐘頭左右架!
出一身汗,
舒服哂呀!
由雷公田行去河背水塘冇咩好???
呢條路線係先甜後苦,
雷公田入嘅話,
前段平路多,
中段雖然有段小斜路,
但都好輕鬆;
但上河背水塘段斜路較高,
有少少辛苦架!(對我嚟講)
跟住就要由水塘行落河背村呢,
下山路,
行完腳踝有D痛囉!
大家可以入嚟Facebook讚下我新開嘅Fans專頁呀!


text:
近呢幾年,香港愈嚟愈多人鍾意飲手工啤酒.根據美國釀酒師協會嘅定義,手工啤,即係產量少(年產量少過600萬桶),獨立製造(釀酒廠股份入面,唔可以有超過25%係大酒廠),以傳統手法釀製(用新鮮同特定品種嘅啤酒花釀造,唔會加粟米)嘅啤酒.
除咗喺各類大小嘅啤酒節可以飲到之外,都有唔少餐廳陸陸續續引入,今次就同大家推介其中7間,不論係手工啤酒定食物水準都唔錯㗎,以後放工去chill,就唔使煩啦.
第三者x甘梅薯條 WOFT
呢間喺旺角嘅小店,德國,澳洲,美國,日本,台灣等等嘅手工啤都有得飲,當然本地嘅都有啦.踏入夏天,可以試下台灣24節氣手工啤嘅「小滿」,係用冬瓜茶嚟製作㗎,夠晒清爽解暑.又或者本地品牌城釀嘅「港男」,「港女」,「第三者」都值得一試,其中後者係話梅啤嚟,飲落酸酸咪咪咁幾清新.
至於佐酒小食,就最推介呢度嘅甘梅薯條,講清楚啲係蕃薯條,炸到脆脆der,面層再灑上梅子粉同盬,酸中帶蕃薯甜.
Heros x 腐乳雞翼 TAP The Ale Project
圖:羅家大小姐
貪心仔嚟到可以嗌platter,一次過試到3款.最近新上巿嘅本地品牌Heros呢度都有得試呀,女生可以試下果香同草香味較濃嘅CEREUSLY,至於AP-09就係集堅果,焦糖,拖肥味於一身,層次比較複雜.另外,鍾意伯爵茶嘅朋友,呢度有款嚟自紐西蘭嘅手工啤叫嘅 Gunnamatta IPA,滲有伯爵茶香味㗎.
雞翼配啤酒都係唔錯嘅選擇,呢度仲有款係點配腐乳醬嘅雞翼,係特別嘅,而且仲好鬼香口.
Professor X x 燒魚骨干 掌門精釀啤酒
圖:babyzbb
呢間係來自台灣嘅過江龍,定期都會換下酒款,即使成日去嘅朋友都唔會飲到悶.呢度嘅手工啤都係由台灣自家酒廠釀製,再新鮮直送到港,其中,Professor X就係開飯仔嘅長期最愛,麥芽味突出,甘香,有些少似黑啤嘅濃.另外佢哋有隻最新款叫IQ博士,係啤酒版嘅Mojito.用酸酸做基酒調出嚟嘅,爽爽der好啱夏天飲.
雞泡魚干送酒,特別送啲酸味重啲嘅酒當然正,不過建議可以試下用燒魚骨干代替,比起雞泡魚干更有咬感,更香口.
鹹檸啤x炸辣雞 何蘭正
本地同外國嘅手工啤都可以喺度飲度,包括門神,麥子,Heros,獅子山,城釀等等本地品牌,想要特別少少嘅,可以試少爺麥啤嘅鹹檸啤,真係用鹹檸嚟釀㗎,酸得嚟又有少少鹹咁,又香港人係要試下獅子山下,麥味同果香味嘅平衡做得幾好.呀,嗌酒就會送碟枝豆.
嘢食方面,食得辣嘅話,毫無懸念,炸辣雞!畀定心理準備你,堅係辣呀,醬汁係甜辣嘅,但炸雞面本身已有辣粉,係幾刺激嘅.加上炸得脆,肉又嫩,配酒幾正.
澳洲Pale Ale x 藜麥粟米燒 Little creatures
圖:eddie_ilovefood777,wander2wonder
呢間就係澳洲嘅過江龍,100蚊可以試到6款100mL嘅手工啤,係幾抵.Pale Ale係招牌之一,啤酒花味好香,同時滲出麥芽苦同花果香,口感醇厚,配pizza或者burger食都幾夾,另外一隻India Pale Ale嘅酒花味就更加突出,略帶甘苦,重口少少嘅朋友就啱晒.
有款幾特別嘅小食叫Corn on the Cob,係喺燒粟米嘅外圍,鋪滿晒藜麥,夠晒健康.兩重口感,一層甜一層有咬嚼都幾得意.
常陸野x生蠔 Season Plus
圖:kimmamon
觀塘呢間餐廳,估佢唔到一落到去就成個酒庫咁,紅酒白酒手工啤咩都有,完全係一個畀酒包圍嘅世界,開心死酒鬼.呢度嘅手工啤就以其他國家嘅為主,例如荷蘭有隻Gulpener Neubourg Pilsner,泡身相對較濃,味道清香.另外,日本嘅貓頭鷹手工啤(常陸野)都有好多款選擇,最新嘅就有塩梅,而如果想要濃少少嘅,就有用咖啡豆精釀而成嘅Espresso Stout.
而大部分人嚟到都一定會嗌生蠔,99蚊有6隻生蠔加3隻炸蠔,海水味重,算係滑身,性價比幾高.
美國IPA x 雙重松露熱狗 Doodie Cafe Bar
荃灣都有酒吧呀,小店嚟講,呢度嘅手工啤款都算幾多下,有本地有外地,鍾意酒花味甘少少嘅,美國嘅Go To IPA係一個選擇,另外有款荔枝啤酒都幾fresh下,甜甜地,啱女仔飲.
雙重松露熱狗可以話係呢度嘅招牌菜,一條熱狗又落黑松露又落松露醬,rich到一個點.仲夾埋牛油炒蛋同德國腸,未食已經畀陣香味吸引住.
文:Kar


text:
12 FEBRUARY 2015(THU)
小小豬咳左都有大半個月,醫生都睇左兩次,雖然都叫做好左啲啲,不過都仍然中有幾聲咳.今次咳都幾利害,就連上幾次飲即止嘅蒜頭水(按此重溫)都唔得.
就係依個時候,我去執開藥材鋪店員教我煲青欖桔餅湯,見都簡單易整,所以就一試啦~
材料就有瘦肉約$30,青欖$10,桔餅2個,果皮1塊,蜜棗2粒, 南北杏少許~
青欖就多數係花檔或山草藥店有售,桔餅就係藥材鋪就可以買到.
先將瘦肉汆水後撈起備用~
果皮浸軟刮囊,全部材料就先洗乾淨~
青欖要用刀背拍一拍,等可以係煲時更加出味~
煲內加入約3L水,然後加入先果皮~
待煲滾水後,就將其他材料放入再煲滾~
之後轉中火煲多大約一個半鐘小時,之後因應個人口味加鹽調味,然後就可以飲得啦~
老實講,第一啖入口總係覺得個味怪怪咁,怪嘅唔係因為難飲,只係覺甜甜地得嚟又好似咸咸地咁.不過亦都因為個味道都幾特別,飲落又覺得幾好飲,大肥豬仲一口氣飲左兩大碗,叫我有機會要再煲添呀!
亦都可能依個湯甜甜地,所以小小豬就非常鐘意飲,唔洗幾分鐘就KO左一大碗湯啦!
止咳方面效果如何呢?我俾小小豬飲左一碗半,即晚都有留意到小小豬啲咳嘅次數好似係少左啲,所以可能對小小豬都有少少效用呀!
不過,就算唔係真係有咁大幫助,平日煲下依個湯都未嘗唔係一個好選擇,因為我家兩位老細都鐘意飲嘛!


text:
以前好貴.但日本廿幾年都無通漲,所以畀香港物價追到
香港物價平過日本到底係幾多年前既事
可以睇呢篇匪媒01文章
//
點解日本公司呢幾年咁多海外收購?就同文首講嘅吉野家故仔有關:零通脹,甚至通縮.劉鳴煒嘅「去少幾次日本」論被萬人圍插,大把老嘢都睇唔慣新一代一年去幾次日本.問題係以前去日本就好貴,而家除咗機票平過當年外,你發現日本好多洗費仲平過香港.除咗匯率因素外,仲有就係日本本土嘅嘢根本冇點加價,三十年前你阿媽去係咁嘅價,而家都係咁嘅價.舊年赤城乳業(Akagi Nyugyo)嘅雪條,25年嚟第一次加價,要出埋道歉廣告通知消費者,社長帶埋員工鞠躬道歉(可惜冇露出胸部).加價幾多?60円加到70円.
除咗通縮外,日本仲面對人口老化.咁當然全世界都面對人口老化,不過日本除咗人口老化外,仲要面對人口萎縮.日本嘅人口已經連續7年下降,有預測話去到2060年,會由而家1.3億跌到9000萬不夠,而到時40%人係65歲以上.當然講咁遠嘅預測好難好準,但日本受老化同人口下降雙重考驗,就冇乜人會反對.
人口老化又萎縮,又通縮,人工又冇得加,內需當然係極其疲弱.年輕人冇人工加,買唔起樓,唔係個個變晒宅男,但就好多變晒冇乜消費欲望,日日食七十一,着老豆老母嘅舊衫.好多文章都分析過呢類現象,本人就不再充日本文化專家.內需唔掂,咁公司邊度搵增長?當然可以靠遊客,但唔係所有公司都可以,於是唯有向外打主意.//
物價由八十年代尾到而家都無大變化


text:
成功嘅生意好多時都係嚟自一個古靈精怪嘅念頭,而創業團隊係創業嘅初期,經常會隨口噏咁一齊「拋橋」,不過好多人都會習慣快快地將一啲自己認為古怪,唔可行嘅idea剔走,但可能因為咁,就錯過咗一個創業嘅良機.
喺外國就有創業家鍾意利用呢啲古怪idea有策略地創業(當然都有好多創業家係亂嚟~),呢班人唔係傻,亦唔係太得閒,佢哋多數早已經有自己主線嘅創業生意,而呢啲「古怪生意」只係佢哋嘅二線創業生意,亦係佢哋成盤企業中嘅「藍海」.好多時二線生意唔會只得一個,有時會「漁翁撒網」,有時亦會「一個接一個」.而創業家開始嘅時候,其實都會抱住少少預咗唔成功嘅心態,同時間佢哋亦會早早定下「離場時間」,確保唔會蝕入肉.當中以下六間古怪公司,唔知大家以前又有冇諗過呢啲怪念頭呢~
rent the chicken
呢盤生意雖然係怪怪地,但呢間公司係真真正正地做到「一雞兩味」,而且仲係一盤賺錢嘅生意.
為咗滿足顧客對有機食品嘅需求,外國有公司早年推出咗「母雞出租」服務,只需US$400-900,就會有專人送雞到你屋企,當中包括2至4隻就嚟生蛋嘅母雞,大約5至6個月嘅飼料,說明書,一間小屋等工具,而母雞生出嚟蛋全部歸你所有.出租母雞除咗可以讓你享用有機雞蛋同幾個月養雞嘅樂趣之外,佢哋仲有出租「孵蛋」服務,出租一啲能夠孵出小雞嘅蛋比顧客,等你可以見證小雞出生嘅一刻.可能大家會覺得用US$400蚊去租兩隻雞仲貴過自己比錢買,但如果你只係三分鐘熱度的話,只想體驗下的話,「租」一定比「買」更好.而另一樣我較為欣賞嘅地方係,佢哋亦會提供老人服務,小動物嘅陪伴或者見證生命嘅誕生,往往對獨居老人或者病患老人嚟講,有時候可能更勝一切藥物.
外國人好鍾意搞House Party,由其係學生哥同後生仔,Party後懶得執手尾,亦唔想父母知道昨晚Party轟烈嘅情景,所以呢類嘅服務絕對有佢哋嘅存在價值.
只要輸入昨晚參加Party嘅人數,屋企有幾多房間/廁所等資料,就會計算出多少服務費.佢仲有一個value added 嘅服務,就係佢哋會有早餐外賣服務,當你醉醒食完早餐後,佢哋已經幫你間屋還原,真係超細心.另一方面,外國仲有一種另類執手尾服務叫「Crime Scene Cleaners(犯罪現場清潔服務)」,佢哋專幫人清理奇怪場景/案發現場,例如清理凶案現場嘅「廢物」,清潔一地鮮血嘅客廳,清除指模或者生化物等等.當不幸地發生意外,一來你唔會想再次見倒案發現場,二來你亦唔識如何處理/清潔現場,而呢類服務某情度上真係幫倒人解決某啲心理障礙等嘅問題,古怪得嚟又有其價值.
細個時同朋友講笑話「打電話去天堂/地獄留返個位比你」,但原來真係有人會咁做~
heaven-ticket-first
喺2011年有公司推出天堂訂座服務,只需服務費約US$15,你就可以擁有一張「official」嘅訂座證書, 「official」嘅ID card,使用說明書及導航(佢話唔係講緊GPS導航,但真係好想知係乜野導航系統可以帶你上天堂咁架勢).重點係,該公司100% guarantee訂座成功,否則原銀奉還.一個價錢,可以幫你或者朋友買一個安心,其實當生日禮物送比朋友真係一流.(待續)


text:
係Wii年代差唔多人人都會有一隻既 Ubisoft 名作賤兔,黎到 NS 年代我地好快又可以再見到呢隻野啦!我地得到最新既情報,呢隻新既賤兔係會同 Mario Crossover,Game 名就叫做《Mario + Rabbids Kingdom Battle》,型式屬於動作冒險類型!
遊戲可以選用既角色有 8個,每個角色都有自己戰鬥方式,當然亦都唔少得升級同收集武器啦.至於果8個角色分別係著住唔同 Mario 角色衫既賤兔同埋 Mario,Luigi,Peach同 Yoshiki,咁當然唔排除之後會透過 DLC 加人物.
已知既係將會支援 2 Players Local Co-op,雖然採用回合制,但係有得 Dash,團隊合作跳躍等等,睇個勢有機會唔係行指令而係自己手動打.
遊戲內容方面將會提供 4個世界探索,有解謎要素同隱藏區域並且會有豐富既 Mario 世界彩蛋,另外每個世界都會有 7種類型既敵人同埋1隻 Boss,而且故事模式係會有最少 20個小時既長度,都叫做幾豐富!
遊戲預計會係 6月 E3 正式公布,正式見街就大約係 8月,機種係 Nintendo Switch (成隻Mario係度唔通出係 PS4咩……),售價就未知住,不過大家都會買架啦,係咪?


text:
18 OCTOBER 2015(SUN)
兩次同小小豬去沙灘玩水佢都係異常地興奮,玩得不知幾投入.趁今日我地約左豬仔舅父入屯門食晚餐,所以就抽少少時間去沙灘玩轉,俾隻傻豬仔開心放電啦~
原來屯門都有好多個沙灘,不過我就只係識黃金海岸沙灘,今次豬仔舅父就帶我地去隔離嘅咖啡灣.開頭都以為係好遠,但原來只係比黃金海岸沙灘行前多一段路.最好有沙灘對出就有一個有好多咪錶位嘅停車場,又真係幾方便.
唔知係咪去晒附近嘅黃金海岸沙灘,所以依個咖啡灣都真係唔算多人,個環境都算唔錯,都好舒服呀~
一見到個沙灘,小小豬對眼就已經好似發光咁,換好晒衫之後,仲唔一支箭咁落水玩咩~
由於我今日唔太方便落水,DADDY又冇帶泳褲,所以陪小小豬玩依個重任就交俾豬仔表姨啦~
平日小小豬都係好痴豬仔表姨,有表姨在場都真係連DADDY都唔跟(緊係啦...表姨成日陪佢玩又俾佢蝦).今日全程有表姨陪玩,佢又點會唔開心呀~
豬仔表姨仲教小小豬游水,睇見佢地玩得咁開心,真令我有點羨慕添~
哈哈哈....羨慕就少少,不過見到豬仔表姨咁鍚依隻百厭豬,我係開心多啲就真(亦都辛苦晒豬仔表姨呀).
玩到個太陽都開始收,啲水又開始凍凍地,所以就轉戰去玩沙啦~
努力掘..努力堆~
成功啦.....小小豬個城堡又好似幾大堆頭咁哦(當然依個又係豬仔表姨功勞啦)~
唔覺唔覺我地又玩左三個鐘,依一刻嘅夕陽真係好靚呀~
其實每一次去沙灘,睇見小小豬玩得好開心,睇見佢個四萬嘅笑容,連我在旁睇都感受到佢嘅快樂,依啲咪就係...你快樂所以我快樂啦!
不過,隨住秋天來臨,如冇意外今次都係依一季最後一次去沙灘了.只好期待下一年嘅夏天先可以再去玩過啦!
**我地嘅FACEBOOK FAGE,唔知大家LIKE左未呢?**
小小豬的成長日誌
大家一齊嚟交流下煮飯仔及去玩嘅親子樂啦!


text:
想買殼各位師兄有無好介紹邊度買殼平,靚,正
希望各位師兄可以提供資料...謝謝 收藏?
跑? 又要平, 又要靚及又要正, 你都幾大想頭喎; 四圍搭車同四圍格價同埋四圍睇條數都係差不多; 買殼呢家嘢都幾講彩數架;P 小弟剛剛入手玩mini唔太知航程
希望大家可以分享一下心得
都無話特定用嚟跑定收藏 價錢諗住兩舊水樓下
因為本人都係花心之人 一定會見一隻買一隻
所以希望各位師兄可以介紹一D 平 靚 正 嘅買殼地方
再唔係各位師兄可以喺度交流下買殼嘅心得
謝謝各位:lol:lol
兩百蚊樓下你要買白殼自己噴色了. 200樓下一定買唔到 如果白殼自己噴色..難度性比噴大車高嗎?? 我屋企大塵, 放棄了自己噴色成二十年了; 個殼的比例咁細, 難度當然比大車高許多, 我就寧願俾多百零蚊人賺好過; 但係正如我所講買殼呢家嘢都幾講彩數. 二手囉 都係睇用黎收藏定係用黎跑, 用黎跑, 粗粗地淘寶貨都OK, 當然, 白殼加貼紙都有睇頭o既, 而且仲一定FIT SIZE添 去 極X 睇下吧 , 間唔中會有D 200樓下既殼的 我都聽講 X速 有D舊零水殼賣 聽講 x速 都有D舊零水嘅殼賣 聽講 x速 都有D舊零水嘅殼賣 聽講 x速 都有D舊零水嘅殼賣 我喺廣華街那間逢星期日休息嘅RC舖中見過有唔少under$200嘅殼,我覺得都唔錯,用嚟跑幾好,撞爆唔肉赤,但唔知師兄你又like唔like果啲款啦!
不妨有時間去睇下,平平地跑住先!
申利:我自己係用個$98Alfa殼嚟跑嘅!
頁: [1]


text:
整容有咩問題?除非整到蛇精男咁⋯⋯咁都無問題嘅,反正後果自負.
但講真,整容有咩問題?乜撚野唔天然,你依家出街食飯d食材都唔天然啦,根本呢個世代就係講包裝,腋毛都好天然架,人地唔剃你又笑人海膽⋯⋯我唔知幾時開始,大家咁崇尚天然.
呢個時代就係咩都唔天然架啦,你日日用咁多artificial野你屌人唔天然?唔自然同唔天然唔同架喎,整得唔自然啫係失敗啦,咁唔靚你咪話囉.講真,好地地一個靚女整咩啫,如果佢醜慣,佢都睇慣呢個世界係your face your fate架啦,我因為整得唔靚比你話,我無問題啊.但我整容然後你單純有個唔天然嘅感覺,咁我都幾無辜.
香港人咪就係徹底嘅道德L囉.成日話要爭取公義啊,對抗不公⋯⋯your face your fate 何嘗唔係.我生成點我無得揀,你靚你咪唔知醜有幾慘囉,有錢人咪唔覺得呢個社會有不公囉,你係既得利益者,你個世界一定好美好架喎.D人有家底我無,好唔公平啊⋯⋯人地生得咁靚我生得唔靚都唔公平啦,人人係度做d野改變不公,無錢嘅人盡力搵錢,無人會笑佢個行為,無人會屌佢,成功咗多個白手興家嘅光環.整容嘅人自己儲錢,又要捱痛又要捱腫,都係想用後天努力改變先天嘅唔公平.
佢有傷害到人咩?整容就好似人地家事咁,人地嘅事,影響唔到你,家暴就話傷害到人你要干涉,依家人地一家樂也融融,真係同你無關喎.唔傷害任何人嘅前提下,佢自己嘅事同你無關,就算佢講大話話自己無整,都無問題啦.人地私事無需要同你交代,佢點交代都唔關你事啦.哦~佢講大話~~屌你無講過大話咩.明知講出嚟會比人話,或者問長問短我咪好唔得閒.都係咁講,唔傷害人,為咗保護自己,講個大話有咩問題.
人性就係咁膚淺,唔靚嘅人係愛情甚至事業上走嘅路都可能好難行,用自己嘅努力變靚都要比人話,人真係好L煩.咁咪對天生靚好唔公平!咁你都唔會話一個人努力搵錢係對d富二代唔公平啦⋯⋯
我覺得你要反對整容:
你係未靚女先.或者唔醜?你明唔明醜有幾慘?
重點,你睇人睇唔睇樣?
2個答案係yes嘅,咁其實你已經承認咗呢個係先天性嘅不公啦.
你平時係未要對抗不公d人嚟?係的話你好矛盾喎.唔係嘅話⋯⋯「我係鍾意個世界咁唔公平架喇」ok你反對啦.
Ok最後,好多人concern係整完之後好唔自然,其實而家科技發達,隆胸都可以打脂肪落去,唔會椰子殼咁.如果你concern呢樣,講到尾,你都係care整得靚唔靚啫.
後遺症,可能有.咁點解咁多人都要整?因為佢地醜過,見到呢個世界可以幾現實.佢地計過,咁樣醜落去,一定慘過比人笑整容都有後遺症.


text:
記得以前媽咪好鍾意食「Délifrance」嘅香草包,對於應慳則慳嘅媽咪嚟講,就算之前買成 $7 件 ( 已經好耐無買過,唔知依家賣幾錢 ),佢都會簡唔中買返嚟一齊食,見佢咁鍾意食,我當然都好識做,有機會行經「Délifrance」我都會帶件 "手信" 返屋企送俾佢.
當時我對麵包無乜認識,依家諗番轉頭,果個香草包應該係 foccacia.上次 Louisa 請我去 Amaronie's Little Italy 食晚餐,果個麵包又係勁好食,我問 Louisa 果個係咩包,佢話就係 foccacia!咁好食嘅麵包,我當然都想自己試吓整啦,所以今日又開爐試整呢個包.其實我有好多個 foccacia 嘅 recipe,都唔識得揀邊個係好,於是就參考咗 Rachel 個食譜嚟試整,因為覺得好似較為簡單兼成功率較高,不過材料及做法就有少少改變.
高筋麵粉 250 克
即用酵母 1 1/ 2 茶匙
糖 1 茶匙
鹽 1/ 2 茶匙
水 150 毫升
初榨橄欖油 1 1/ 2 湯匙
迷迭香 ( Rosemary ) 1 茶匙
去核黑橄欖 5 粒
海鹽 少許
- 拎出麵糰,放上已灑粉嘅枱面上,搓揉及摔打麵糰,直至拉開時出現薄膜.
- 將麵糰滾圓並黏緊收口,放喺已灑粉嘅兜內,然後用保鮮紙冚住,發酵 45
分鐘.
- 麵糰排氣,再滾圓,同樣冚上保鮮紙發酵 45 分鐘.
- 將麵糰放上烤盤上,用手將麵糰向四面推展,包好保鮮紙再發酵多 45 分鐘.
- 倒少量橄欖油喺麵糰上面,搽勻整個表面後,灑上適量迷迭香.
- 用手指喺麵糰上面插入做成洞,然後放入切半嘅黑橄欖,並灑上少許海鹽.
不過個面都已經焗得比較乾.
- 原食譜係無落到乾迷迭香,只係喺插入黑橄欖嘅同時插入新鮮迷迭香枝.
- 麵糰向烤盤四面推開時,切勿過度大力而將麵糰壓得太扁.
- 食譜係教用乾布冚住發酵而唔係用保鮮紙.


text:
aug 18, 12
初一似乎很喜歡沖涼, 照頭淋水也不怕, 在盤裡坐定定會自己拍水, 濺到塊面都係水還伯笑騎騎, 和哲哲小時候很大的對比啊
除此之外, 細佬仲係一個幾嗲既bb, 抱既時候頭仔會埃埋黎, 手仔又會樹熊式咁攬住你條頸, 咁嗲既性格冧得哲爸好歡喜~
自從食到腳指之後, 就一直好喜歡咁食, 訓低食, 坐低食, 出街坐車也食. 所到之處總要食, 食到人人望到都指住話搞笑 XDDD
aug 21, 12
以前細個就一定要攬住黎食奶, 依家細佬腰骨開始硬淨, 有時我會訓低打側比細佬啜啜, 咁樣就唔洗起身咁密唔夠休息, 可以齊齊訓低比細佬邊食邊訓, 食到咁上下又會自己揭開衫轉個身黎啜奶
最近細佬手仔越來越叻, 放d物件紗巾在附近會自己慢慢靠近拎起黎玩, 開始到四圍既事物好奇了
越睇細佬好似肥左又靚左, 成個樣順眼晒!
aug 22, 12
日啜夜啜, 連哲哲都話要啜! 哲哲好奇奶奶是什麼味道, 想試又不敢試, 我叫哲哲試下埋黎啜, 唔知哲哲係咪大個仔開始識怕羞, 叫極都唔肯, 但見我滴奶既時候又會用手接住用舌頭來試味, 頻說好甜好甜 XDDD
不過哲哲認真百厭, 成日整古細佬, 最鐘意咬細佬個頭, 成日話細佬個頭好似綿花糖圓碌碌, 軟綿綿好得意, 真係比佢激死!
開頭真係覺得呢兩兄弟唔似樣, 後來睇睇下, 原來都似樣架bor!
雖然細佬有時會喊, 不過更多時好似習慣了, 正所謂一個願捱一個願打, 呢兩兄弟既相處方式真係奇特:P
aug 23, 12
唔知係咪開冷氣凍親呢? 昨日開始見細佬勁打乞次, 仲有點鼻水鼻塞幾聲乾咳, 見細佬都唔係好辛苦, 所以無帶細佬睇醫生. 想起人奶入面有好多抗體, 密密餵密密補充抗體可以幫助bb抵抗病菌
說也神奇, 運餵兩日, 今日好得七七八八了, 相比其他bb, 過左頭半年或者一停餵人奶就不停病, 而且一病又會病得耐, 開重藥又散又呆又辛苦, 輕藥又舒緩唔到病症無幫助
人奶真好! 少d病, 就算病都會快d復原, 你話, 我又點可以唔繼續堅持落去呢?
細佬, 打勝仗, 叻仔呀!
aug 25, 12
細佬對所有事, 好奇又牙痕想咬, 就咁放低部電話一陣姐, 第一時間(慢慢)撲埋去要拎黎咬, 好狼死bor!
有野傍住, 已經可以坐得穩了, 好野! 坐得穩就唔洗成日扒低or訓得咁悶lu~
aug 26, 12
好辛苦呀!
哲哲滿月到依家, 晚晚都係一覺訓天光, 仲係訓得好冧果隻, 甚少會半夜醒來訓唔著; 依家細佬一晚醒幾次, 隔兩個半鐘就喊醒要邊啜邊訓, 最耐都唔過三個半鐘, 幾時先有好覺訓呀?!?!
aug 27, 12
細佬手仔已經靈活到, 用紗巾同佢玩peekaboo可以自己拎走面上條紗巾啦, 爛玩既細佬仲玩到卡卡聲咁笑tim~
除左peekaboo, 細佬仲好喜歡鼻尖對鼻尖咁玩, 次次都會玩到好開心, 有時太高興仲會作狀張口仲脷, 咦~~~~好肉酸丫, 哈哈~~~~
aug 29, 12
五個月大, 對陌生既臉孔感到不安, 會眼定定望住你, 然之後, 喊))))))
練左幾日, 終於可以自己坐到...十秒咁大把, 之後就會似傻佬咁, 不明所以的打側慢慢倒下XDDDD
aug 30, 12
呢個喊樣, 真係一個「冏」樣=.=


text:
good_pig 發表於 17-6-30 18:14
想問下邊間ok,因為我估我要租埋衫.諗住佢地包埋黃刀機場接送,睇極光 ,謝謝
...
最大路最多人 join 嘅係 Aurora Village,佢地有唔同 packages,全部都包機埸接送,租衫,同埋每晚從酒店 pick up 車去營地睇極光.另外仲有幾個小型嘅 tour operators,你 google 黃刀睇極光呢 D keywords 就有好多資料.
Aurora Village 嘅好處係比較舒服,每晚在固定的營地,有 heated 嘅帳幕可以休息,有熱飲可以暖身,有洗手間,如果帶著老小,我強力建議 join 呢間,佢輪蝕嘅地方在每晚都係固定時間接去固定嘅地方睇,晚晚影相都係同一個前景,有人會嫌悶,又或者極光爆發時唔係喺營地嘅時候,就會錯過(我試過有一晚爆得最利害時係坐緊巴士去營地嘅時候,到左營地 set 好相機,之後成晚都靜,激死人).小型 tour operators 因為團細,時間上 flexible 好多,而且會帶你去唔同地方追極光,但就辛苦,全晚在外,得一架 van 可以上去休息,人有三急時要自己諗辦法解決,呢 D 團比較適合攝影發燒友